
		
			
				
					[image: HU322EP%20-%20Grace%20the%20Power%20of%20the%20Gospel%20-covers%20eBooks.indd]
				

			

		

	
		
			
				Kegyelem – az evangélium ereje

				Nem az számít, amit te teszel, hanem az, amit Jézus tett

				Írta: Andrew Wommack

			

		

	
		
			
				ISBN 978-1-910273-24-1

				Ahol másként nem jelöltük, az igei idézetek az új fordítású Bibliából származnak. 

                

				A szerző az igei idézetekben egyes szavakat vastag szedéssel kiemelt.

                

				A „lélek, Lélek” szavak helyett a „szellem, Szellem” szavakat használtuk, ahol az angol szövegben a „spirit, Spirit” szavak szerepelnek.

                

				Minden jog fenntartva. A könyv tartalma és/vagy borítója sem egészében, sem részben nem másolható semmilyen formában a kiadó előzetes írott engedélye nélkül.

                

				A könyvben felhasznált igék a Magyar Bibliatársulat által 2006-ban kiadott protestáns új fordításban szerepelnek, az ettől eltérőt jelezzük. 

                

				A fordítás az alábbi eredeti alapján készült:
Grace, the Power of the Gospel 
It’s not what you do, but what Jesus did
© 2009 by Andrew Wommack Ministries – Europe
PO Box 4392, Walsall WS1 9AR, England

                

				Fordította: Kriszt Éva
Lektorálta: dr. Perjesi Anita és Katona Zsolt
Felelős kiadó: Katona Zsolt

                

				Kegyelem – az evangélium ereje
ISBN 978-963-06-5803-4 (paperback)
ISBN 978-1-910273-24-1 (eBook)

			

		

	
		
			
				Bevezetés

				A Rómaiakhoz írt levél Pál apostol remekműve. Ez egy részletes és tudományos igényű értekezés a kegyelem témájáról, ószövetségi példákkal alátámasztva. Ha valóban megérted és elfogadod az üzenetét, akkor mélységes meggyőződésed lesz, hogy az Istennel való helyes kapcsolat kegyelem által lehetséges, nem pedig cselekedetek által.

				A Római levél a szó szoros értelmében megváltoztatta a világot. Az 1500-as években Luther Mártonnak elege lett a vallásos szertartásokból. Amikor végleg kétségbeesett amiatt, hogy sosem lesz képes rászolgálni az üdvösségre, az Úr ebben az igeversben szólt hozzá:

				Hiszen azt tartjuk, hogy hit által igazul meg az ember, a törvény cselekvésétől függetlenül.

				Róm 3,28

				A kijelentésnek ez a szikrája nemcsak Luther életét változtatta meg, hanem lángra lobbantotta a reformációt is. Az egyes emberekre és kormányokra gyakorolt hatása a szó szoros értelmében megváltoztatta a világot – és még ma is hat.

				Minden ébredés új kinyilatkoztatást nyert Isten kegyelméről. Minden megújuláskor rádöbbentek arra, hogy az embernek fel kell adnia a függetlenségét, és el kell ismernie, hogy Istentől függ. Éppen ezért mindenkinek, aki ma ébredésre vágyik, azzal kell kezdenie, hogy elismeri: teljességgel képtelen emberi erőfeszítés és jó cselekedetek által helyes kapcsolatba kerülni Istennel – akár a kezdeti újjászületési élményre, akár a kapcsolat mindennapos fenntartására gondolunk. A Római levél nyíltan beszél erről a magabízó, önmagára támaszkodó hozzáállásról, ami ma is áthatja a világot. Ezért épp olyan aktuális ez a levél, mint annak idején, amikor keletkezett.

				A Római levél rövid áttekintése világosan feltárja az Evangélium alapigazságait. Készülj fel, hogy Isten kegyelmének mélyére hatolj!

			

		

	
		
			
				1. fejezet – Jó hír!

				Pál a Római levelet az ott élő keresztényeknek szánta. A római hívők többsége eredetileg olyan pogány volt, aki elfogadta az Evangéliumot, újjászületett, és odaszánta magát az Úr követésére. A zsidó hívők azonban zaklatták őket, megpróbálták az ószövetségi törvényeket vegyíteni a kereszténységgel.

				A gyülekezet első napjaiban sok újjászületett zsidó valóban azt hitte, hogy a kereszténység csupán a judaizmus egyik ága. Ezért azt tartották, hogy a zsidó hit valamennyi alapvető tantétele – konkrétan az ószövetségi törvény, az étkezési szabályok, a körülmetélés rítusa és sok más zsidó vallási szertartás – alkotja továbbra is a Krisztusban megtalált új hitük alapját. Megpróbálták az ószövetséget összevegyíteni az újjal.

				Pál – a kegyelem apostola a pogányok felé – bátran hirdette, hogy a körülmetélés és az egyéb zsidó szokásokhoz és törvényekhez való ragaszkodás nem szükséges az üdvösséghez. Az Apostolok cselekedeteiben elég részletes leírást találunk arról, mennyit küzdött a törvényeskedő zsidókkal (akiket judaizálóknak1 hívtak).

				A Római levélhez hasonló céllal íródott, Pálnak a Galatákhoz írt levele több erős, kemény dorgálást tartalmaz a törvényeskedéssel kapcsolatban. Azzal kezdte, hogy kijelentette: „Ha valaki bármilyen más evangéliumot hirdet nektek azon kívül, amit én hirdettem, az legyen átkozott!” (Gal 1,8, a szerző átfogalmazása). Aztán a hangsúly kedvéért még egyszer megismétli (9.v.). Pál a galatákat „eszteleneknek” és „megigézetteknek” is nevezi (3,1), amiért elhitték ezt a törvényeskedő hazugságot, és azt is mondja nekik, hogy ha a körülmetélkedéshez hasonló dolgokban látják az üdvösséget (5,3), akkor kiestek a kegyelemből.

				Akik törvény által akartok megigazulni, elszakadtatok a Krisztustól,a kegyelemből pedig kiestek.

				Gal 5,4

				A Római levél ugyanezeket az igazságokat mutatja be, de inkább doktrínális megközelítésben.

				Bárki is legyen a Zsidókhoz írt levél szerzője – én arra hajlok, hogy Pál volt az –, őt is ugyanezek a dolgok foglalkoztatták. Ez a levél, amely kifejezetten a vallásos zsidó elme számára íródott, a zsidó hagyománnyal (többek között az ószövetségi pátriárkákkal, a szent sátorral, a papsággal, az áldozati rendszerrel) érvel a Krisztus bevégzett művébe vetett hit mellett, és rámutat, hogy Jézus mennyire tökéletesen betöltötte mindezt.

				A Római levél kifejti az Úr Jézus Krisztus kegyelmét mind a zsidó, mind a pogány hívők számára. Mindenkinek íródott! Aki igazán megérti és magáévá teszi e levél üzenetét, annak örökre megváltozik az Istenhez fűződő kapcsolata. Az Isten kegyelméről szóló kinyilatkoztatás, amit a Római levélben találunk, megszabadítja a hívőket a teljesítmény-központúságtól – amely az Istennel való kapcsolatot a saját erőfeszítéseinkre alapozza –, és felszabadítja őket arra, hogy teljesen az Úrban bízzanak, az Ő jóságára és kegyelmére támaszkodjanak. Az üdvösség teljes egészében Isten hűségéről szól – nem a miénkről!

				Ez a kinyilatkoztatás létfontosságú ahhoz, hogy szoros kapcsolatban lehessünk Istennel. Lehet, hogy egy darabig tudunk jót cselekedni, de az igazság az, hogy mindnyájan vétkeztünk, és híjával vagyunk az Isten dicsőségének (Róm 3,23). Megmentőre van szükségünk! Állandóan Isten jóságába kell vetnünk a hitünket, nem pedig a saját jóságunkba.

				Az Evangélium

				Pál üdvözlésekkel és köszöntésekkel indítja a levelet. Megdicséri a római hívőket azért, hogy a hitüknek híre ment az egész világon. Aztán, miután megemlíti, mennyire vágyik meglátogatni őket, összefoglalja az egész könyv üzenetét:

				Mert nem szégyellem az evangéliumot, hiszen Isten ereje az, minden hívőnek üdvösségére, elsőként zsidónak, de görögnek is, mert Isten a maga igazságát nyilatkoztatja ki benne hitből hitbe, ahogyan meg van írva: „Az igaz ember pedig hitből fog élni”.

				Róm 1,16-17

				A Római levél első öt fejezete arról szól, mit jelent az, hogy Isten ereje az Evangélium. Ez az, aminek köszönhetően Isten élete valósággá válik az emberekben.

				Mielőtt jobban elmélyednénk ebben a témában, meg kell határoznunk az evangélium szó jelentését. Mára olyan vallásos kifejezéssé lett, ami jelentése nagy részét elveszítette. Sokan az evangéliumot mindennel összekapcsolják, aminek bármi köze van a valláshoz – konkrétan a keresztény valláshoz. Az evangélium szó azonban szó szerint „jó hírt”2-3 jelent.

				A görög eüaggelion szó, amit „evangéliumnak” fordítottak hetvennégy újszövetségi igeversben4, annyira ritka volt az újszövetségen kívüli írásokban, hogy mindössze kétszer szerepel a korabeli kéziratokban, amik elérhetőek a számunkra. Ennek az az oka, hogy ez a szó nem csupán „jó hírt” jelentett, hanem olyan hírt, ami szinte „túl jó ahhoz, hogy igaz legyen”. Mielőtt Jézus megjelent, nem sok minden volt a világon, ami szinte túl jó volt ahhoz, hogy igaz legyen. A Bibliában azonban elkezdték használni ezt a szót, mert annyira hűen leírja azt, amit Jézus tett értünk.

				Az Evangélium jó hír – nem rossz hír! Ez mindenképpen leszűkíti azt, hogy mit értünk evangélium alatt. Sok mindent reklámoztak „Evangéliumként”, ami nem is jó hír. Például az Egyesült Államok úgynevezett „keresztény kultúrájában” elég sok ember azzal a tanítással köti össze az evangéliumot, amely így hangzik: „Bűnös vagy. Ha nem térsz meg, a pokolba kerülsz!” Ezek igaz állítások. Van menny és pokol, Isten és ördög, és valóban a pokolba kerülsz, ha nem térsz meg, és nem fogadod el az üdvösséget. De, jóllehet mindez igaz, mégsem jó hír!

				Ingyen ajándék

				Sokan tévesen úgy vélték, hogy a pokolról prédikálni és attól elijeszteni az embereket: ez az evangélium. Pál nem ezt tanította a Római levélben. Ahogy mélyebbre ásunk benne – és rámutatunk a szövegkörnyezetre, és arra, kinek írt az apostol –, meglátjuk, hogy ez homlokegyenest az ellenkezője annak, amiről Pál beszélt. Isten jósága az, ami megtérésre indít bennünket! (Róm 2,4).

				Bár igazunk van, ha azt mondjuk valakinek, hogy a bűnei elválasztották Istentől és örök kárhozatra tették méltóvá, a jó hír az, hogy Jézus eljött, és elhordozta az összes bűnünket helyettünk. Nem kell engesztelést szereznünk a bűneinkért. Nem kell elég szentnek lennünk ahhoz, hogy rászolgáljunk az üdvösségre. Ez egy ajándék.

				Mert a bűn zsoldja a halál, az Isten kegyelmi ajándéka pedig az örök élet a Krisztus Jézusban, a mi Urunkban.

				Róm 6,23

				A vallás nagy része ma ennek az igének az első felére összpontosít – „Mert a bűn zsoldja a halál” – és ezt nevezik Evangéliumnak. Kiprédikálják a szívüket a pokolról, a tűzről és a kárhozatról. Tudom. Ilyen gyülekezetben nőttem fel. Az emberek valósággal megragadták az előttük levő pad támláját, és addig szorították, míg az ujjaik el nem fehéredtek. Olyan mélyen megítélte és bűnbánattal töltötte el őket az, amit hallottak. Megvan ennek is a helye, de az nem Evangélium, hacsak nem Isten bűn feletti haragjáról és ítéletéről beszélünk. A valódi Evangélium konkrétan beszél arról, hogyan menekülhetünk meg. Az által, hogy hiszünk abban, amit Jézus tett értünk. Nem akkor menekülünk meg, ha abban hiszünk, amit mi teszünk Őérte.

				Az Evangélium ez: az örök életet Istentől kaptuk ajándékba Jézus Krisztus, a mi Urunk által. A jó hír az, hogy Isten senkit nem akar a pokolba küldeni. Nem kell rengeteg vallási tanításon vagy szertartáson végigvergődnünk. Ajándék! Csak annyit kell tenned, hogy hiszel és elfogadod. Elhiszed, amit Jézus elvégzett a halála, eltemetése és feltámadása által, és elfogadod, hogy megtisztított minden bűnödtől, és ezáltal szabadságot hozott. Ez az Evangélium!

				Isten kegyelme

				Az Evangélium közvetlen kapcsolatban áll Isten kegyelmével. Egyedül így lehet bűnbocsánatot nyerni. Nem a szentségünk vagy a jó cselekedeteink által. Isten nem a „jó” embereket menti meg. Ő megigazítja az istentelent (üdvösséget ad neki) (Róm 4,5).

				Ez sok problémát vet fel a vallásos emberek számára. Így szólnak: „Várj csak egy percet! Én hiszem, hogy ezt és ezt kell tenni ahhoz, hogy szentek legyünk!” 

				A vallás – a hamis vallás, az emberi elgondolások, nem az Isten által elrendelt üdvösség – azt tanítja, hogy az Istennel való helyes kapcsolat és az áldások a saját jóságunk és cselekedeteink eredményeként valósulnak meg. Mindig azt hirdeti: „Ebbe a gyülekezetbe kell járnod! Tizedet kell fizetned, és ezt meg azt kell megtenned! És ha mindezt teljesíted, akkor majd elfogad Isten!” Ez anti-evangélium! Ez ellentmond az Isten kegyelméről szóló jó hírnek, mert a te válladra nyomja az üdvösség terhét – azt pedig nem hordozhatod el! Senki nem tudja megmenteni magát.

				Ez az a fajta hamis „evangélium”, amit a vallás hirdet ma. Lehet, hogy még az „Egy igaz Istenről” is beszélnek, és olyan szavakat használnak, mint az „Atya Isten”. Lehet, hogy azt is megemlítik, hogy Jézus a világ Megváltója, aki meghalt a bűneinkért. A legmélyén azonban ez egy másik „evangélium” – ami nem is Evangélium (Gal1,6.7).

				A Galata-levélben Pál mérgesen dorgálta a jó hírnek ezt az elferdítését. Nem tagadták ők teljesen az Evangélium alapigazságait. Csak elferdítették azokat, megpróbáltak hozzátenni, így szólva: „Nos, igen, Jézus a Megváltó. De a te jóságodon, szentségeden és teljesítményeden is sok múlik. Jézus is kell hozzá, meg az is, hogy te mindezt megtedd.” Pál így szólt: „Nem, nem, nem – ezerszer is nem! Ha bármilyen más módon próbálsz megigazulni, nem a Krisztusba vetett hit által, akkor nem az igaz Evangéliumban hiszel!”

				Az Evangélium nem csupán az a hit, hogy van üdvösség, hanem az a konkrét módszer, ahogyan az üdvösség elérhető. „Ha jót teszel, és jót cselekszel, akkor jó leszel” – ez nem az igaz Evangélium. Figyeljük meg, mit mondott Pál, amikor az első lelkészkonferencián felszólalt Efézusban: 

				De én mindezekkel nem gondolok, sőt még az életem sem drága, csakhogy elvégezhessem futásomat és azt a szolgálatot, amelyet az Úr Jézustól azért kaptam, hogy bizonyságot tegyek az Isten kegyelmének evangéliumáról.

				ApCsel 20,24

				Pál ezt úgy is mondhatta volna: „Az Evangéliumról teszek bizonyságot – ami az Isten kegyelméről szóló jó hír.” Vagyis: az Evangélium és a kegyelem olyan szavak, amelyek felcserélhetőek. A jó hír – vagy Evangélium – Isten kegyelme.

				Az Evangélium egyenlő a kegyelemmel

				Ezt mondhatja valaki: „Én az Evangéliumot hirdetem: Isten gyűlöli a bűnt, és haragszik rád. Térj meg, vagy égj! Változz meg, vagy nagy bajban vagy!” Ez nem az Evangélium, mert nem Isten kegyelméről beszél. Igen, valóban van a bűnnek büntetése – ám az Evangélium azt hangsúlyozza, hogy milyen megoldást adott erre Isten.

				Pál is felcserélhetően használja ezt a két szót – az Evangéliumot és a kegyelmet – a Galata-levélben. Figyeljük meg, hogy a „Krisztus kegyelme” kifejezés milyen világosan utal az Evangéliumra.

				Csodálkozom, hogy attól, aki Krisztus kegyelme által elhívott titeket, ilyen hamar más evangéliumhoz pártoltok.

				Gal 1,6

				A Galata-levél ugyanazzal a céllal íródott, mint a Római – az Isten kegyelmének megerősítésére.

				Az Evangélium jó hír. Konkrétan beszél arról, amit Jézus tett értünk. Az Ő teljesítményén alapszik, nem a miénken. Jó cselekedeteinkkel és „szentségünkkel” nem érdemelhetjük ki az üdvösséget. Meg kell szabadulnunk az önmagunktól való függéstől. Szomorú, hogy ezt kell mondanunk, de annak nagy része, amit ma Evangéliumnak neveznek, inkább az önmagunkba, mint a Megváltóba vetett bizalmat erősíti. Ez egyszerűen hamis vallás!

				Az üdvösség egyedüli útja

				A kegyelem az, ami az igaz kereszténységet megkülönbözteti minden más vallástól a világon. Más vallások is elismerhetnek és imádhatnak „egy igaz Istent”. Még abban is egyetérthetnek, hogy Jézus valóban létezett, és csodálatra méltó tanításai voltak. Azt mondják róla, hogy jó ember volt, esetleg még próféta is, de semmiképpen sem a testet öltött Isten. A vallás nem hajlandó Jézus Krisztust az üdvösség – az Istennel való helyes kapcsolat – egyedüli útjaként elismerni.

				Minden hamis vallás – még a vallásos kereszténység is – az egyénre helyezi az üdvösség terhét. Más szóval: az „üdvösség” a te teljesítményeden múlik. Ha elég szentül élsz, ha elegendő jó dolgot teszel, betartasz minden szertartást és szabályt, akkor lehet, hogy megmenekülsz. A baj az – és ezt a Római levél kristálytisztává teszi –, hogy egyikünk sem képes megfelelni ennek a mércének. Nem tudjuk megmenteni magunkat!

				Az igaz kereszténység az egyetlen olyan hit a föld színén, amelynek van Megváltója. Az ítélet napján mindegyikünknek egyedül kell megállni Isten előtt, és felelni a kérdésre: „Mi tesz téged méltóvá arra, hogy belépj a jelenlétembe?” Minden más vallás követői így szólnak majd: „Szent voltam és adakoztam a szegényeknek. Némely dolgot sosem tettem, és mindig megtettem, amit kellett. Még a szent városba is elzarándokoltam, és elvégeztem az előírt szertartásokat. Naponta háromszor imádkoztam, még böjtöltem is.” Az Ige azonban világosan kijelenti, hogy mindnyájan vétkeztek, és híjával vannak Isten dicsőségének (Róm 3,23). Ki akar a legjobb bűnös lenni azok közül, akik valaha a pokolba kerültek? Az üdvösség tekintetében nem bízhatsz önmagadban.

				Egy újjászületett hívő azonban máshogy felelne az ítéletnapi kérdésre. Ő azt mondaná: „Jézus Krisztus az én Uram és Megváltóm. Teljesen az Ő jóságában bízom, és abban, amit Ő tett. Semmiképpen nem abban, amit én tettem. Az alapján kerülhetek be, amit Ő tett értem halála, eltemetése és feltámadása által.” Ez a helyes megközelítés!

				Saját teljesítményünktől függetlenül

				Világszerte sokan, akik elfogadták a „kereszténységet”, soha nem hallották az igazi Evangéliumot Isten jóságáról és kegyelméről. Az addigi muzulmán, hindu, buddhista vagy más vallásbeli előírások helyett most már „keresztény” dolgokat tesznek. Sok ember szemében a kereszténység nem más, mint egy újabb sor szabály, dogma és előírás, aminek a segítségével ki kell érdemelniük, hogy Istenhez juthassanak. Nem ez az igaz Evangélium – és éppen ezzel száll szembe a Római levél.

				Az Evangélium – ahogyan a Római levél beszél róla – az üdvösség jó híréről szól, a teljesítményünktől függetlenül. Isten kegyelme által van ez. Szinte már túl jó ahhoz, hogy igaz legyen. Mégis az. Köszönöm, Jézus!

			

		

	
		
			
				2. fejezet – Nincs mentség

				  Ez a szó – az üdvösség – olyan vallásos klisévé lett, amit sokan a kezdeti újjászületési élménnyel kapcsolnak össze.

				Mert nem szégyellem az evangéliumot, hiszen Isten ereje az, minden hívőnek üdvösségére, elsőként zsidónak, de görögnek is.

				Róm 1,16

				Azok, akikre az evangéliumi kereszténység volt hatással, gyakran úgy vélik, hogy az üdvösség egy megtapasztalás – egy egyszeri esemény, amikor a múltbeli bűneink eltöröltetnek. Meghatározatlan ideig folytatódik, és növekszünk benne, de mindenképpen van egy kezdőpontja: az a megtapasztalás, amikor átmegyünk a halálból az életre. Bár ez igaz, mégsem a teljes igazság. A bibliai üdvösséget nem korlátozhatjuk erre az első újjászületés-élményre, amikor bűnbocsánatot nyerünk. 

				Csomagterv

				  Az üdvösség magába foglal mindent, amit Jézus az engesztelés révén megszerzett számunkra. A szodzó1 – az a görög szó, amit az Újszövetség nagy részében „üdvösségnek” fordítanak – többet jelent puszta bűnbocsánatnál. Benne van a gyógyulás, a szabadulás és a gyarapodás. A szodzó – az üdvösség – egy mindent magába foglaló szó, tartalmazza mindazt, amit Krisztus biztosított számunkra halála, eltemetése és feltámadása által.

				A szodzo szót használja jó néhány alkalommal az Újszövetség a gyógyításra. A Jakab 5,14-15 erőteljesen példázza, hogyan foglalja magába a megmenekülést, a gyógyulást és a bűnbocsánatot is:

				Beteg-e valaki közöttetek? Hívassa magához a gyülekezet véneit, hogy imádkozzanak érte, és kenjék meg olajjal az Úr nevében. És a hitből fakadó imádság megszabadítja [szodzo] a szenvedőt, az Úr felsegíti őt, sőt, ha bűnt követett is el, bocsánatot nyer.

				Az üdvösség egy csomagterv. Nemcsak a bűnbocsánatot tartalmazza, hanem beletartozik a gyógyulás, a szabadulás és a gyarapodás is. Éppen ezért, amikor a Szentírás azt mondja, hogy az Evangélium Isten ereje az üdvösségre, nemcsak arról beszél, hogyan szülessünk újonnan, és hogyan nyerjünk bűnbocsánatot. Azt is jelenti, hogy az Evangélium – az Isten kegyelme – Isten ereje a gyógyulásra, a szabadulásra, a gyarapodásra – mindenre, ami az újjászületés eredményeként a miénk lesz. Az Istennel való kapcsolatunkról szól.

				Gyógyulásra van szükséged? A gyógyító erő ott van az Evangéliumban. Anyagi gyarapodásra van szükséged? Az anyagi gyarapodásra szóló erő ott van az Evangéliumban. Meg kell szabadulnod démoni befolyások alól, a depressziótól, saját magadtól vagy valami mástól? A szabadító erő ott van az Evangéliumban!

				A Sátán legnagyobb fegyvere

				Lehet, hogy azt gondolod: De hát én hallottam az Evangéliumot, és még mindig gyógyulásra van szüksége a testemnek. Szerintem nem értettük meg igazán az Evangéliumot. Több ez, mint pusztán annak a megértése, hogy Jézus eljött a földre, hogy szabaddá tegyen bennünket. Azt is meg kell értenünk, hogyan szabadított meg bennünket Isten Jézus földre jövetele által. Arról van szó, hogyan viszonyulunk Istenhez a kegyelem alapján (az alapján, amit Jézus tett), nem pedig a teljesítmény alapján (az alapján, amit mi teszünk).

				A Sátán megpróbál rávenni, hogy kiérdemeljük Isten dolgait, hogy saját megváltónkká tegyük magunkat, hogy abba vessük a hitünket, amit mi teszünk, ahelyett, hogy Krisztusba vetnénk a hitünket, aki az egyetlen út arra, hogy valamit kapjunk Istentől. Ez a Sátán legnagyobb fegyvere ellenünk!

				Az ördög nem tudja hatékonyan lerontani Isten hitelét. Aki egyszer is találkozott az Úrral, és egy csöpp esze van, az tudja, hogy Isten ellen semmiféle kifogást nem lehet emelni. Ő tökéletes és hűséges. Minden ígérete igaz. Ez nem is kérdés.

				Így hát ahelyett, hogy egyenesen kiállna, és azt mondaná az embereknek, hogy Isten ma nem gyógyít (nem ad szabadulást vagy gyarapodást), a Sátán elhiteti velük, hogy tenniük kell valamit, hogy kiérdemeljék Isten gondviselését. Emiatt az emberek kételkednek abban, hogy az Úr kész a képességeit őértük latba vetni. Ahelyett, hogy Isten kegyelme, jósága és irgalma alapján próbálnának kapcsolatba lépni vele és kapni tőle, megpróbálják Isten ajándékát emberi erőfeszítéssel kiérdemelni. Látod már, hogy ez a hazugság mennyire ellentétes az Evangéliummal?

				Sokan jöttek már oda hozzám az imára váró emberek sorában, akik azt kérdezték: „Miért nem gyógyulok meg? Böjtöltem, imádkoztam, tanulmányoztam az Igét, tizedet fizetek és járok gyülekezetbe. Minden tőlem telhetőt megteszek! Mit vár még tőlem Isten?” Az ilyen ember már meg is mondta, miért nem gyógyul meg. Nem arra mutat rá, amit Jézus tett érte. Arra mutat, amit ő tett Jézusért. A legtöbben azt hiszik, hogy Isten a teljesítményükkel arányosan cselekszik az életükben. Ez egyszerűen nem igaz!

				Ez ellen prédikált Pál. Olyan embereknek írta ezt a levelet, akiket a zsidó gondolkodás befolyásolt. A zsidó gondolkodás azon alapult, hogy meg kell tartani a törvényt, megtenni mindezeket a dolgokat, és csak akkor fogad el Isten, ha elég szent vagy. Ez egy olyan vallási rendszer volt, ami azt hirdette: „Isten az Isten, te pedig egy bűnös vagy. Ő haragszik rád. Ha nem térsz meg, nincs irgalom a számodra!” Olyan vallásos gondolatrendszer volt ez, ami az Isten haragjáról szóló prédikálást használta arra, hogy a büntetéstől való félelemmel elfordítsa az embereket a bűntől.

				Aztán jött Pál, és azt mondta: „Én nem szégyellem az Evangéliumot!” Az evangélium szó olyan vallási klisé lett, hogy sokan, akik manapság elfogadják, nem is tudják igazán, mit jelent. Pál idejében azonban pontosan tudták, miről beszél. Olyan emberekhez szólt, akik a szó szoros értelmében megpróbálták kiijeszteni az ördögöt az emberekből – a haragtól és a büntetéstől való félelem segítségével. Ez jellemezte teljes közeledésüket Istenhez. Ebbe a gondolkodásba sétált bele a kegyelem apostola, és így szólt: „Én nem szégyellem, hogy Isten jóságáról, kegyelméről és irgalmáról beszéljek az embereknek. Az Úr annak ellenére szeret bennünket, amilyenek vagyunk, és amit tettünk.” Ez aztán az igazán jó hír!

				Ösztönös tudás

				Persze Pál idejében a vallásos emberek elszörnyülködtek: „Eretnekség, amit tanít! Az embereknek az alapján kell felismerniük Istent, és közeledniük Hozzá, hogy mekkora bűnbánat van bennük. Mi csak férgek vagyunk az Ő szemében – semmirevalók!” Ezzel a gondolkodásmóddal becsapták az embereket. „Isten haragszik rám. Meg kell javulnom, és ezeket a dolgokat tennem”. Tévedés! Első pillantásra úgy tűnik, mintha ezzel elfordulnának az énjüktől, ám valójában az ilyen ember az Istennel való kapcsolatát saját magától teszi függővé – hogy mennyit tett az Úrért, milyen szent, mennyire tagadta meg magát, milyen jó. Ez nagyon én-központú, magabízó közeledés Isten felé.

				Jött Pál, és Isten jóságáról és kegyelméről beszélt. Azt mondta, hogy mindent kegyelem által fogadjunk el. Isten jósága az, ami megtérésre indít bennünket (Róm 2,4). Az önmagunkra való támaszkodástól csak úgy fordulhatunk el, ha Isten jóságába, irgalmába és kegyelmébe vetjük minden hitünket, reményünket és bizalmunkat.

				Az Evangéliumban rejlik az erő. A szentségünk és a teljesítményre irányuló erőfeszítéseink nem szabadítanak meg bennünket a bűntudattól és a kárhoztatástól. Meg kell aláznunk magunkat, és azt kell mondanunk: „Atyám, én nem vagyok képes rá. Szükségem van egy Megváltóra. Hozzád jövök, és a te jóságodra, irgalmadra és kegyelmedre támaszkodom.” Ez töri meg a bűn hatalmát fölöttünk.

				Mivel a legtöbb ember Istennel való kapcsolatát a félelem határozza meg a szeretet helyett, biztosan azonnal így reagáltak volna azok, akiknek Pál írta a levelét: „Nem teheted ezt! Az embereknek tudniuk kell, mennyire istentelenek! Hogyan fordulnak el a bűneiktől, ha nem értik meg Isten haragját?” Pál erre a kérdésre így válaszolt:

				Isten ugyanis haragját nyilatkoztatja ki [nem pedig jövő időben: ki fogja nyilatkoztatni] a mennyből az emberek minden hitetlensége és gonoszsága ellen, akik gonoszságukkal feltartóztatják az igazságot. Mert ami megismerhető az Istenből, az nyilvánvaló előttük, mivel Isten nyilvánvalóvá tette számukra.

				Róm 1,18.19

				Isten haragja már ösztönösen kijelentetett minden embernek a bensejében. A szíve mélyén minden ember tisztában van azzal, hogy Isten haragszik az emberek minden istentelenségére és gonoszságára. Lehet, hogy valaki azon gondolkozik: Ha csak Isten jóságáról beszélek az embereknek, hogyan fogják megérteni, hogy bűnösök, akiknek szükségük van az üdvösségre, és el kell fordulniuk a bűntől? Pál válasza erre az, hogy már tudják. A szívük mélyén az emberek már tudják, hogy ők nem istenek, hanem bűnösök, akiknek üdvösségre van szükségük.

				A lövészárkokban nincsenek ateisták

				Ami ugyanis nem látható belőle: az ő örök hatalma és istensége, az a világ teremtésétől fogva alkotásainak értelmes vizsgálata révén meglátható. Ennélfogva nincs mentségük.

				Róm 1,20

				Még azoknak is, akik a föld legtávolabbi pontjain éltek, és soha senki nem hirdette nekik az Evangéliumot, számot kell adniuk Istennek, amikor megállnak egy nap Előtte az örökkévalóságban. Miért? Mert ott volt bennük ez az ösztönös tudás, hogy van Isten, ők elszakadtak tőle, és üdvösségre van szükségük. Nem lesz mentségük. Ezzel sok ószövetségi igevers is egyetért.

				Ennek az igazságnak erőteljes megnyilvánulását láttam, amikor katona voltam Vietnamban. A csapatom főhadiszállása mellett volt három régi templom egymás mellett. Mivel csak 30 centiméternyi távolság volt az épületek között, a három együtt egy nagyobb templomnak tűnt. Láttam, hogy fák nőttek ki belőlük, omladoztak az épületek: kikezdte őket az idő vasfoga és a használat hiánya. Amikor kérdezősködni kezdtem, valaki elmondta, hogy ezek legalább 500 évvel az előtt épültek, hogy a kereszténység elérte volna Vietnamot. Azok az emberek mégis egy három személyben megnyilvánuló istent imádtak. Ez megfelel annak, amit a kereszténység Szentháromságnak nevez. Nem azt akarom mondani, hogy azok az emberek az igaz Istent imádták, vagy hogy igaz kijelentésük volt Róla. De ez megmutatja azt az ösztönös ismeretet az istenségről, amiről Pál beszél a 18-20. versekben.

				Sok katonatársam Vietnamban azt állította magáról, hogy ateista. Megpróbálták tagadni a szívükben levő ismeretet arról, hogy bűnösök. Az egyik ilyen fickó berontott egyszer egy bibliaórámra, és tönkretette az alkalmat. Magasröptű intellektuális kérdésekkel bombázott, amikre nem tudtam válaszolni. Nevetve kivonult, és mindenkit vitt magával. Úgy tűnt, hogy én voltam az abszolút vesztes abban a helyzetben.

				Miközben erőszakosan faggatott, én azt mondogattam: „Nem tudom a választ az összes kérdésedre, de azt tudom a szívem mélyén, hogy Isten valóságos. És azt is tudom, hogy te is tudod a szíved mélyén, hogy Isten valóságos. Csak megpróbálod becsapni magad.” Egyfolytában csak azt válaszolgatta: „Nem, nincs Isten. Nincs semmiféle meggyőződés bennem, semmiféle felismerés nincs bennem Istenről.” Így ment ki az ajtón.

				Harminc perc múlva azonban visszajött a kápolnába, ahol ültem, és sírva fakadt. Zokogva mondta: „Én is akarom azt, ami neked van! Tudom, hogy van Isten!” Amikor elkezdtek potyogni a bombák és röpködni a golyók, hallottam, hogy a magukat ateistáknak valló fiúk hogyan kiáltottak teljes erejükből Isten irgalmáért. Igaz a régi mondás: A lövészárkokban nincsenek ateisták!

				Lépésről lépésre

				Amit Pál mondott a Róm 1,18-20-ban, az igaz. Az emberek mind rendelkeznek ezzel az ösztönös ismerettel Istenről. Persze, folytathatnak különböző játékokat az elméjükben, és megpróbálhatják ezt átlépni. Ám a végső igazság az, hogy ez az ismeret valóban eljött hozzájuk.

				A Római levél első fejezetének hátralevő részében Pál azt magyarázza el, hogy ezek az emberek – akik rendelkeznek az ösztönös ismerettel Isten haragjáról – hogyan jutnak el arra az életmódra, amiben élnek. Ez egy folyamat.

				Hiszen megismerték [az ösztönös ismeret révén] Istent, mégsem dicsőítették vagy áldották Istenként, hanem hiábavalóságokra jutottak gondolkodásukban, és értetlen szívük elsötétedett.

				Róm 1,21

				A szívük megkeményedett Isten dolgai iránt. Aztán ettől a ponttól további lépések vezették őket Istentől egyre távolabb. Bolondságukban (22.v.) állatokat imádtak (23.v.), meggyalázták a testüket (24.v.) és bálványimádókká lettek (25.v.). Ezek miatt Isten kiszolgáltatta őket „gyalázatos szenvedélyeknek” (26.v.) és „erkölcsi ítéletre képtelen gondolkodásnak” (28.v.). A fejezet hátralevő része további lépéseket ír le, amelyekkel eltávolodtak Istentől.

				A lényeg az, hogy nem kell az embereket a bűnükkel bombáznunk, és azzal, hogy a pokol felé tartó bűnösök. A szívük mélyén ezt már tudják az ösztönös ismeret miatt. Lehet, hogy kell egy kicsit ennél a témánál is időzni, hogy rá tudjunk mutatni a lényegre, és megpendítsük ezt a húrt a szívükben, de nem a törvényeskedő zsidó megközelítés szerint, amely kárhoztatta az embereket, és rengeteg korlátozást és köteléket helyezett rájuk. Pál azt mondta: „Nem ez az igaz megközelítés.”

				Az Evangélium az – a hír, ami szinte már túl jó ahhoz, hogy igaz legyen, és ami szerint Isten kegyelem által készített a számunkra üdvösséget –, ami erőt adhat az embereknek ahhoz, hogy elfogadják a bűneik bocsánatát, a testük gyógyulását, a Sátán elnyomása alóli szabadulást és bármi mást, amire szükségük van. Nem kell arról meggyőznünk az embereket, hogy bűnösök, és nem kell kárhoztatnunk őket. Ezt már tudják, és már kárhoztatva érzik magukat. Meg kell mutatnunk a kiutat szörnyű helyzetükből. Ezt teszi az Evangélium!

				

			

		

	
		
			
				3. fejezet – A törvény célja

				A Róm 2-ben Pál azokhoz a zsidókhoz szólt, akik a saját nagy jóságukban bíztak. Ezt mondta nekik: „Ti is ugyanolyan bűnösök vagytok, mint ezek az emberek. Az ösztönös ismeret mellett, amivel mindenki rendelkezik, nektek még ott van Isten törvénye is. Nemcsak belső bizonyságotok van, hanem külső bizonyságotok is. Ezért ti kétszeresen bűnösök vagytok!”

				Vagy megveted jóságának, elnézésének és türelmének gazdagságát, és nem veszed tudomásul, hogy téged az Isten jósága megtérésre ösztönöz?

				Róm 2,4

				Isten jósága ösztönzi megtérésre az embereket – nem a haragja. Lehet, hogy Isten haragja megragadja a figyelmüket, de a szívüket nem tudja megváltoztatni. Arra csak az Ő jósága és irgalma képes. 

				Könyörületességgel és igazsággal töröltetik el a bűn; és az Úrnak félelme által távozhatunk el a gonosztól.

				Péld 16,6 [Károli]

				Az Istentől való félelem indíthat valakit arra, hogy csökkentse a bűnei mérétkét, de a bűnt nem tudja eltörölni. Ahhoz könyörületre és igazságra van szükség. Valóban lehetséges valakit eljuttatni Isten haragjának és ítéletének hirdetésével arra a felismerésre, hogy üdvösségre van szüksége. De ez nem ad elég erőt ahhoz, hogy megváltoztassa az életét. Isten jósága indítja az embereket megtérésre.

				Bűnös!

				Ezzel foglalkozik Pál a Róm 2-ben. Ezek a zsidók lenézték a nem vallásos embereket, mert nem tartották be a törvény szent előírásait és a szertartásokat. Ujjal mutogattak, és azt mondták: „Lehetetlen, hogy Isten elfogadjon titeket!” Pál szembefordul velük, és azt mondja: „Csak a magatok dolgát nehezítitek meg. Mivel ti magasabb rendű ismerettel rendelkeztek Isten helyes mércéjéről, mivel az ösztönös ismereten kívül nektek ott a törvény is, ti kétszer olyan bűnösök vagytok! Ti már elmétekben tisztában vagytok azzal, milyen tökéletességet követel Isten, és tudjátok, hogy azt nem tartjátok be!” Persze az egésszel az volt a célja, hogy elhallgattassa őket.

				Pál ezt a 3. fejezetben foglalja össze: „Nem számít, hogy zsidó vagy, vagy pedig pogány, hogy vallásos vagy-e vagy sem – mindenki bűnös Isten előtt. A vallásos ember sem mehet a belső sávban. A vallás semmivel sem visz közelebb Istenhez. Sőt, még nagyobb felelősséggel terhel téged – még bűnösebbé tesz –, mint azt, aki nem tanulta meg a helyes mércét.”

				Amint meg van írva: „Nincsen igaz ember egy sem, nincsen, aki értse, nincsen, aki keresse Istent.”

				Róm 3,10.11

				A szövegkörnyezet szerint Pál azt akarta ezzel mondani, hogy sem a vallásos, sem a nem vallásos ember nem képes megállni Isten előtt. A nem vallásos ember nem hivatkozhat teljes tudatlanságára, mert ott volt az ösztönös ismerete. A vallásos ember pedig nem számíthat elfogadásra, és nem követelheti az Istennel való kapcsolatot, mert híjával van mindannak, amit elméjében és ösztönösen is ismer.

				Kinek szól a törvény?

				Mind elhajlottak, valamennyien megromlottak, és nincsen, aki jót tegyen, nincs egyetlen egy sem… Tudjuk pedig, hogy amit a törvény mond, azt a törvény alatt élőknek mondja, hogy elnémuljon minden száj, és az egész világot Isten ítélje meg.

				Róm 3,12.19

				Pál már elmondta, hogy az Evangélium – az Isten kegyelméről és irgalmáról szóló jó hír – az, ami üdvösséget szerez. Az üdvösség mindent magába foglal, amire szükséged van: bűnbocsánatot, gyógyulást, szabadulást és jólétet. Ez ajándék, nem olyasmi, amit kiérdemelsz.

				Arra is rámutatott, hogy a nem-vallásos embereknek már van ismeretük Isten haragjáról, a vallásos emberek pedig kétszeresen bűnösek. Mindnyájan bűnösek vagyunk Isten előtt. Éppen ezt fejtette ki Pál. Aztán visszatér a vallásos emberre, konkrétan a zsidó népre, és döbbenetes dolgokat mond.

				Tudjuk pedig, hogy amit a törvény mond, azt a törvény alatt élőknek mondja.

				Róm 3,19

				Milyen radikális kijelentés! Vannak, akik azt gondolják, hogy a törvény mindenkinek adatott. Nem; a törvény a vallásos zsidóknak adatott. Isten és a zsidók közti szövetség volt. A törvényt sosem szánták a pogányoknak. A zsidó származású keresztények azt mondták, hogy a pogányokból lett hívőknek át kell térniük a judaizmusra és be kell tartaniuk az összes törvényt, mielőtt keresztényekké lehetnének. Pál azt mondja, hogy a törvény egyáltalán nem is adatott a pogányoknak. 

				Elnémuljon minden száj

				Akkor mi volt a törvény célja? Pál apostol szerint a törvény célja homlokegyenest ellenkezik azzal, amit legtöbben gondolnak. A Róm 3,4 és 5-ben jelenti ki nekünk. A Róm 3-ban azt mondja, hogy „a törvény alatt élőknek” adatott, „hogy elnémuljon minden száj, és az egész világot Isten ítélje meg” (19.v.).

				A törvény sosem a megigazulás céljával adatott. Ezt mondták a zsidók, és ezt mondják ma is sokan: „Be kell tartani az ószövetségi törvény valamennyi előírását. Isten az alapján ítél meg, hogy milyen jól teljesítesz.” Nem igaz! Nem ez volt a célja.

				Mert a törvénynek cselekedeteiből nem fog megigazulni egyetlen halandó sem őelőtte. Hiszen a törvényből csak a bűn felismerése adódik.

				Róm 3,20

				A törvény nem azért adatott, hogy üdvösséget, bűnbocsánatot szerezzen. A könyörület és az igazság törli el a bűnt (Péld 16,6, Károli). A bűnnek és Isten haragjának az ismerete ösztönözheti arra az embereket, hogy a félelem miatt kevesebbet vétkezzenek, de arra teljességgel képtelen, hogy valaha is megbocsássa vagy eltörölje azt a bűnt. Csak az Evangélium – a mi Urunk Jézus Krisztus kegyelme – tudja eltörölni a bűnünket.

				A Róm 3,19 szerint a törvény célja az, hogy befogja a szánkat. Más szóval, a törvény semmissé teszi minden kifogásunkat és összehasonlítgatásunkat. Ismeretet ad a bűnről, és vétkessé tesz Isten előtt.

				Az Örökkévalóra mutat

				Most pedig a törvény nélkül jelent meg Isten igazsága.

				Róm 3,21

				Itt egy újabb radikális kijelentés. Pál azt mondja, hogy most a törvény nélkül jelent meg az Isten igazsága. Vagyis: igazzá válhatsz, helyes kapcsolatot élvezhetsz Istennel – mintha soha nem vétkeztél volna – és teljes bűnbocsánatot nyerhetsz, tisztává lehetsz Isten szemében anélkül, hogy megtartanád a törvényt. Ez ma is ugyanúgy felháborítja a vallásos embereket, mint Pál idejében.

				 Most pedig a törvény nélkül jelent meg Isten igazsága, amelyről bizonyságot is tesznek a törvény és a próféták.

				Róm 3,21

				Az egész Ószövetség – a törvény és a próféták – erre mutattak rá. Előrejelezték és megprófétálták ezt. Azok, akik az ószövetségi törvény parancsolatait veszik elő, és azt tanítják, hogy ezeket be kell tartanod ahhoz, hogy Isten elfogadjon, teljesen félreértik azok célját. A törvény és a próféták az Igaznak – az Úr Jézus Krisztusnak – az eljöveteléről tesznek bizonyságot, és arról, hogy igazságot nyerhetünk ingyenes ajándékként az Ő Nevébe vetett hit által. A törvény csak egy ideiglenes dolog volt, ami előrevetítette és megprófétálta az Örökkévaló eljövetelét.

				Tisztában vagyok azzal, hogy nagy léptekkel haladok. Ha mélyebben szeretnéd megérteni ezt, szerezd be a Milyen az Isten valójában1 c. könyvemet.

				A legtöbben úgy gondolják, hogy a törvényt azért adta Isten, hogy megmutassa, mi mindent kell megtennünk ahhoz, hogy helyreálljon a kapcsolatunk Vele. Tévedés! Nem ez a törvény célja. Emlékezzünk rá, hogy a törvény célja az, hogy elnémítson, tudatára ébresszen, mennyire bűnösök és vétkesek vagyunk Isten előtt.

				A bűn ereje

				Mit mondjunk tehát? A törvény bűn? Szó sincs róla! Viszont a bűnt nem ismerném, ha nem ismertem volna meg a törvény által, és a kívánságot sem ismerném, ha a törvény nem mondaná: „Ne kívánd!” De a bűn a parancsolattól ösztönzést kapott, és felszított bennem mindenféle kívánságot. Mert a törvény nélkül halott a bűn. Én pedig a törvény nélkül éltem valamikor. Amikor azonban jött a parancsolat, életre kelt a bűn, én pedig meghaltam, és kitűnt, hogy éppen az életre adott parancsolat lett halálommá. Mert a bűn, miután ösztönzést kapott a parancsolattól, megcsalt engem, és megölt általa.

				Róm 7,7-11

				A törvény keltette életre a bűnt. Felélesztette a bűnt bennünk, és ösztönzést adott annak ellenünk.

				A bűn ereje pedig a törvény.

				1Korinthus 15,56

				A törvény a bűnt erősíti meg az ellenünk vívott harcban, nem pedig bennünket erősít meg a bűn ellen vívott harcban.

				Ez ellenkezik azzal, ahogyan a legtöbb ember gondolkodik a törvényről. Azt hiszik, a törvény azért adatott, hogy megtörje a bűn uralmát fölöttünk. Nem így van!

				Mert a bűn tirajtatok nem uralkodik; mert nem vagytok törvény alatt, hanem kegyelem alatt.

				Róm 6,14, [Károli]

				Ha a törvény alatt vagy, a bűn uralkodik rajtad. A törvény a bűnt erősíti meg az ellenünk vívott harcban, nem pedig bennünket a bűn ellen vívott harcban. Miért?

				Egyszerűen szólva: a bűn már legyőzött bennünket. Még ha kilencvenkilencet be is tartanánk száz parancsolatból, az az egy, amit megszegünk, mindenben vétkessé tesz.

				

				Mert aki valamennyi törvényt megtartja, de akár csak egy ellen is vét, az valamennyi ellen vétkezett.

				Jak 2,10

				Isten szemében a legkisebb bűn is beszennyez bennünket. Ő nem a görbe szerint osztályoz. Nem tekinti jobbnak azokat, akik közelebb állnak a törvény betöltéséhez, mint a többieket. Mindent vagy semmit! Vagy tökéletes vagy, vagy Megváltóra van szükséged. Mivel senki nem képes betartani a törvényt, a bűn már legyőzött bennünket. Azok, akik igyekeztek a bűn fölött győzedelmeskedni, már eleve vesztes csatát vívtak, hiszen mindenki vétkezett és híjával van Isten dicsőségének (Róm 3,23). Nem lehetett kitörölni, ami megtörtént.

				Két vállra fektetve

				A törvény azért adatott, hogy kivonjon bennünket abból a tévhitünkből, hogy valaha is meg tudjuk magunkat menteni. Isten kijelentette, mi az igazi szentség azok számára, akik azt gondolják: Közel vagyok. Egész jó ember vagyok. Olyan részletes szentség-mércét adott elénk Isten – az első lépéstől az ezredikig – hogy lehetetlenné vált bárki számára is, hogy valaha betartsa. A törvény célja az volt, hogy térdre kényszerítsen bennünket, és felkiáltsunk: „Ha ezt várja Isten, erre soha nem leszek képes!” A törvény nem azért adatott, hogy betartsuk. Azért adatott, hogy megmutassa: soha nem tudjuk betartani. Amint ez világossá válik előttünk, nem marad más, mint annak az elfogadása, hogy Megváltóra van szükségünk. Felismerjük, hogy csak a bűnbocsánat és az irgalom teszi lehetővé, hogy Istennel helyes kapcsolatba kerüljünk. Ez volt a törvény célja.

				Képzeld el, hogy egy nagy teremben vagy, sok emberrel együtt. Ha Isten belépne a terembe, és azt mondaná: „Mindenkinek fel kell ugrani, és megérinteni a plafont, vagy meghal!” – mit tennél? Ha csak két és fél méter magas lenne a plafon, lehet, hogy elég magasra tudnál ugrani, hogy megmentsd magad. De mi lenne, ha a plafon tíz méter magasan lenne? Lehet, hogy másoknál magasabbra tudnál ugrani, de ha tíz méter lenne a minimum, véged lenne. Csak annyit tehetnél, hogy kegyelemért könyörögsz. Ugyanígy van a törvénnyel is: Isten olyan magasra tette a mércét, hogy senki nem felel meg neki. Azért volt ez, hogy megmutassa: senki nem képes önmagát megmenteni. Megváltóra van szükségünk!

				A törvény azért adatott, hogy kárhoztasson téged – hogy megöljön (2Kor 3,6.9), ami azt jelenti, hogy két vállra fektet, hogy csak fölfelé nézhess. Sajnos azt kell mondanunk, hogy a vallás ezt nagyon finoman megfordította. Arra biztatta az embereket, hogy fogadják el a törvényt, igyekezzenek megtartani, azt gondolva, hogy így kiérdemelhetik az Istennel való helyes kapcsolatot. Lehetetlen! Ez nem történhet meg! Pál ezt a következő versekben teszi nyilvánvalóvá:

				Most pedig a törvény nélkül jelent meg Isten igazsága, amelyről bizonyságot is tesznek a törvény és a próféták. Isten pedig ezt az igazságát most nyilvánvalóvá tette a Krisztusban való hit által minden hívőnek. Mert nincs különbség.

				Róm 3,21.22

				A 22. vers Isten igazságát hangsúlyozza. Kétféle igazság van (ld. Róm 9,30-10,10). Az abból fakadó igazság, hogy megpróbálsz a tőled telhető legjobb módon élni, a törvénynek megfelelően, ez javadra válhat más emberekkel való kapcsolatodban, és abban, hogy korlátozza a Sátán hozzáférését az életedhez; arra azonban teljesen alkalmatlan, hogy az Istennel való helyes kapcsolatot elérje. Akármilyen jól cselekszel is, messze alatta maradsz annak, amit Isten elgondolt és elvár. Az az igazság azonban, ami Istentől jön – az Istentől nyert igazság – tökéletes, szent és összehasonlíthatatlanul nagyobb, mint bármilyen igazság, amit saját erőfeszítéseink által valaha is elérhetnénk.

				Mind egy csónakban evezünk

				Mert mindenki vétkezett, és híjával van az Isten dicsőségének.

				Róm 3,23

				Ezt az igeverset gyakran használják arra, hogy a vétkességről és kárhozatról prédikáljanak. A céljuk az, hogy az emberekben felkeltsék a méltatlanság érzését, és eljuttassák őket arra a felismerésre, hogy szükségük van Istenre.

				Nézzük meg ennek a versnek a környezetét! A 22. vers éppen arról beszélt, hogy megnyerjük Isten igazságát, mely hit által van „minden hívőnek”, beleértve a vallásos és nem vallásos, a szent és nem szent embereket is. Ajándék ez mindkét csoportnak. Isten szemében nincs különbség. Nem számít, mennyire vagy vallásos vagy „szent”, mindenki életében van bűn, és senki nem éri el az Ő dicsőségét.

				Isten mércéje nem én vagyok, nem valaki más, és nem is egy vallási rendszer. Ez a mérce Jézus. És ennek a mércének senki nem felel meg. Senki nem éri el Jézus szintjét!

				Isten ingyen igazítja meg őket kegyelméből, miután megváltotta őket a Krisztus Jézus által.

				Róm 3,24

				A hangsúly itt azon van, hogy mind egy csónakban evezünk. Mindannyian bűnösök vagyunk, és mindannyian ingyen igazulunk meg „kegyelméből, miután megváltott… a Krisztus Jézus által”. Ez hatalmas dolog!

				Hitből való megigazulás

				A fejezet hátralevő részét gyakorlatilag így foglalja össze Pál: „Nem számít, ha jobb vagy valaki másnál. Mindannyian vétkeztünk, és híjával vagyunk Isten dicsőségének. Ezért mindannyiunknak szükségünk van arra, hogy ingyen igazuljunk meg. Nem állíthatod azt, hogy te közelebb vagy Istenhez, és kevesebb kegyelemre van szükséged, mint annak, aki teljesen megátalkodott életet él kint a világban. Mindenkinek ugyanarra van szüksége. Mindannyiunknak az Úr Jézus Krisztus által kell az Atyához jönnie.”

				Hiszen azt tartjuk, hogy hit által igazul meg az ember, a törvény cselekvésétől függetlenül.

				Róm 3,28

				1. Mi a különbség a mi igazságunk és Isten igazsága között?

				2. Saját szavaiddal hogyan írnád le, mit jelent a „mind egy csónakban evezünk” kijelentés a törvény betartására és a kegyelemre nézve?

			

		

	
		
			
				4. fejezet – A hit utat nyit a kegyelemhez

				Érvénytelenné tesszük tehát a törvényt a hit által? Szó sincs róla! Sőt inkább érvényt szerzünk a törvénynek.

				Róm 3,31

				Valaki feltehetné a kérdést: „miért adta Isten ezt a sok parancsolatot, ha az üdvösség csak kegyelemből van?” Ez megint csak a törvény céljának a félreértéséről árulkodik. Az ilyen ember még mindig azt gondolja, hogy Isten azért adta a törvényt, hogy betartsuk, és így kiérdemeljük a Vele való kapcsolatot. Egyáltalán nem ez a célja. A Róm 4-ben Pál továbbmegy, és a Szentírásból vett példákkal válaszolja meg ezt a kérdést. Ábrahámmal kezdi:

				Mit mondjunk tehát, mit ért el Ábrahám, a mi test szerinti ősatyánk a saját erejéből?

				Róm 4,1

				Vannak, akik azt hiszik, hogy Ábrahám szent élete által igazult meg Isten előtt. Aki azonban így gondolja, az nem olvasta elég gondosan a Szentírást. Ábrahámmal komoly problémák voltak!

				Ha ugyanis Ábrahám cselekedetekből igazult meg, akkor van mivel dicsekednie, de nem Isten előtt. De mit mond az Írás? [és itt Pál idézi az 1Móz 15,6-ot] „Hitt Ábrahám az Istennek, és Isten ezt számította be neki igazságul”. 

				Aki fáradozik, annak a bért nem kegyelemből számítják, hanem azért, mert tartoznak vele. Aki pedig nem fáradozik, hanem hisz abban, aki megigazítja az istentelent, annak a hite számít igazságnak.

				Róm 4,2-5

				Isten megígérte Ábrahámnak, hogy az ő ágyékából származó magva olyan számos lesz, mint az ég csillagai, vagy mint a tenger fövenye, és őbenne nyer áldást a föld minden népe (1Móz 12,2-3, 13,16, 15,4-5). Ábrahám hitt Istennek, és Isten őt – abban a pillanatban – igaznak tekintette (1Móz 15,6, Róm 4,3). Ez tizenhárom évvel azelőtt történt, hogy Ábrahám megkapta volna a körülmetélés jelét, amit fő hagyományként próbáltak ezek a törvényeskedő zsidók rákényszeríteni a pogányokból lett keresztényekre. Pál megmutatja, hogyan bizonyíthatók ezek a dolgok még az Ószövetségben is. Ott vannak azok számára, akik el akarják olvasni.

				Isten a szívedet kéri

				Aztán Dávidra fordítja a figyelmét:

				Ahogyan Dávid is azt az embert mondja boldognak, akinek az Isten cselekedetek nélkül tulajdonít igazságot. [Itt idézi a Zsolt 32,1-2-t.] „Boldogok, akiknek megbocsáttattak törvényszegéseik, és akiknek elfedeztettek bűneik. Boldog az az ember, akinek az Úr nem tulajdonít bűnt.”

				Róm 4,6-8

				Dávid prófétált, és azokról az időkről beszélt, amikben mi élünk – amikor hirdettetik az Evangélium. Dávid kijelentést nyert arról, hogy jön majd egy Megváltó. Persze, erről sok próféciát mondott, és a Szellem által látott elérkezni egy csodálatos napot, amikor a törvény cselekedetei nélkül igazulunk meg. Figyeljük meg, hogyan mondja a 8. versben az Ige: „Boldog az, akinek az Úr [nem fog bűnt tulajdonítani – angolból]”. Nemcsak „nem tulajdonított”, vagy „nem tulajdonít”, hanem „nem fog tulajdonítani”. Isten Igéje világosan kijelenti, hogy a múltbeli, jelenbeli és jövőbeli vétkeinkkel is leszámolt az Úr Jézus Krisztus!

				Ennek az igazságnak a mélyebb tanulmányozásához ajánlom a következő tanításaimat: „Ki vagy a Szellemben?”, „Isten viszonyulása a bűnhöz”, „Identitásunk Krisztusban” (ami a harmadik üzenet az Érzelmeink megzabolázása c. könyvben), és A háborúnak vége. Ezek mind azzal foglalkoznak, hogy hogyan számol le Jézus a múltbeli, a jelenbeli és a jövőbeli bűneinkkel egyaránt az Ő engesztelő áldozatában.

				Pál azért idézi Dávidot, hogy megint rámutasson: az Ószövetség is hirdette az Evangéliumot. Amikor Dávid megtért a Betsabéval elkövetett vétkéből (2Sám 11), ezt mondta:

				Hiszen a véresáldozatot nem kedveled, és ha égőáldozatot adnék is, nem vennéd szívesen. Isten előtt a töredelmes lélek a kedves áldozat. A töredelmes és megtört szívet nem veted meg, Istenem!

				Zsolt 51,18-19

				Milyen radikális kijelentés ez Dávid idejében! A törvény előírta, milyen áldozatokat kell bemutatni azért a vétekért, amit elkövetett. A Szentírás feljegyzése szerint azonban Dávid nem mutatta be ezeket az áldozatokat. Egyszerűen megtért az Úr előtt azzal a tudattal, hogy az Úr igazán erre vágyik. Kijelentése volt arról, hogy az egész ószövetségi törvény csak előrevetítése és árnyéka volt az eljövendő Megváltónak. Dávid tudta, hogy a szíve az, amire igazán vágyik Isten.

				Nekünk íródott

				A Római levél következő három versében Pál visszatér Ábrahámhoz, és így szól:

				Most tehát ez a boldognak mondás csak a körülmetélteknek szól-e, vagy a körülmetéletleneknek is? Valóban azt olvassuk, hogy „Ábrahám hitt az Úrnak, aki ezért igaznak fogadta el őt.” De milyen állapotában fogadta el őt igaznak: körülmetélten vagy körülmetéletlenül? Nem körülmetélten, hanem körülmetéletlenül. Sőt a körülmetélkedés jelét is körülmetéletlenül tanúsított hite igazságának pecsétjéül kapta.

				Róm 4,9-11

				Ábrahámot igaznak nevezte az Úr tizenhárom évvel azelőtt, hogy megkapta volna igazsága jegyét – a körülmetélkedést. Már igaz volt, mielőtt még körülmetélkedett volna. Ebből látható, hogy nem a dolgok – még csak nem is a szent jegyek – tesznek igazzá bennünket, amiket teszünk. Nem a bemerítkezés, nem az Úrvacsora, nem is a személyes szentségünk. Ezek a dolgok velejárói csupán az Istennel való kapcsolatunknak. Ezek a Vele való helyes kapcsolatnak a gyümölcsei, nem pedig a gyökerei.

				A Római levél 4. fejezetének második felében Pál még egyszer utal Ábrahámra, mint aki példa arra, hogy hitt Istenben, és a hite beszámíttatott neki igazságul. Azzal zárja, hogy ezek nemcsak Ábrahám számára voltak így, „hanem értünk is, akiknek majd beszámítja, ha hiszünk abban, aki feltámasztotta a halottak közül Jézust, a mi Urunkat; aki halálra adatott bűneinkért, és feltámasztatott megigazulásunkért” (Róm 4,24-25).

				Más szóval: Ábrahám története értünk íródott. Sok helytelen dolgot tett, Isten mégis igaznak tekintette a hite miatt. Ebből a példából is látjuk, hogy Isten a teljesítményünktől függetlenül szeret bennünket. A Vele való helyes kapcsolat hit által lehetséges.

				Előkép és árnyék

				Ábrahámnak azonban nagy árat kellett fizetni a bűnéért (nem tökéletesen igaz teljesítményéért). Kétszer hazudott királyoknak a feleségéről, és ez nehézségeket okozott (1Móz 12,11-18; 20,1-2). Az, hogy bement Hágárhoz (Sára szolgálójához), és teherbe ejtette, nagy bánat forrása lett a számára (1Móz 16,3-4). Bár a bűneiért meg kellett fizetnie, Isten nem a szentsége (teljesítménye) alapján viszonyult Ábrahámhoz. Ha így tett volna, akkor Ábrahám nagy bajban lett volna!

				Ábrahám a féltestvérét vette feleségül (1Móz 20,12). A törvény szerint ez utálatos volt Isten szemében, és halállal kellett büntetni (3Móz 18,29). Ha Isten Ábrahámmal a teljesítménye alapján bánt volna, és azt adta volna neki, amit érdemel, Ábrahám meghalt volna. Nem volt tökéletes. Isten azonban nem a törvény szerint bánt vele. Ábrahám példáján keresztül mutatta be Pál, hogyan volt jelen az Evangélium előképe és árnyéka már az Ószövetségben is.

				Békesség Istennel

				Mivel tehát megigazultunk hit által, békességünk van Istennel a mi Urunk Jézus Krisztus által.

				Róm 5,1

				Pál azt mondja, hogy csak úgy lehet békességünk Istennel, ha hit által, nem pedig cselekedetek vagy teljesítmény által igazulunk meg – válunk igazzá.

				Emberek ezrével volt már dolgom, akik vitatkoztak velem, és azt mondták: „Szentnek kell lenned, és mindezeket a dolgokat meg kell tenned ahhoz, hogy Isten elfogadjon.” Azok közül, akik ezt hiszik és hirdetik, egy embernek sincs valódi békesség az életében. Én személyesen csak úgy tapasztaltam meg a valódi békességet az életemben, hogy megértettem ezeket az igazságokat. Az általam ismert emberek közül azok tapasztalták meg Isten békességét, akik kijelentést nyertek a hit általi megigazulásról. Ez az egyetlen módja annak, hogy valaha békességünk legyen Istennel. 

				 Máskülönben az üdvösség terhe a te válladat nyomja. Állandóan ezt kell tenned, azt kell tenned, és reménykedned kell benne, hogy az elég lesz. Soha sincs időd arra, hogy megpihenj, mert folyton teljesítened kell. Ez ellentmond annak, amit maga Jézus tanított:

				Jöjjetek énhozzám mindnyájan, akik megfáradtatok, és meg vagytok terhelve, és én megnyugvást adok nektek. Vegyétek magatokra az én igámat, és tanuljátok meg tőlem, hogy szelíd vagyok, és alázatos szívű, és megnyugvást találtok lelketeknek.

				Máté 11,28-29

				Jézus ezzel azt mondta: „Gyere hozzám! Nem tudod megmenteni magad! Olyat próbálsz tenni, ami meghaladja a képességeidet. Gyere, hadd bocsássak meg neked! Hadd gyógyítsalak meg! Hadd szabadítsalak meg, és hadd adjak neked gyarapodást az irgalom és kegyelem alapján – nem a teljesítményed alapján!” Dicsőség Istennek – milyen hatalmas igazság!

				Csak egyedül a mi Urunk, Jézus Krisztus által lehet békességünk Istennel.

				Bízz Istenben – hagyj fel az erőlködéssel!

				Békességünk van Istennel… Őáltala kaptuk hitben a szabad utat ahhoz a kegyelemhez, amelyben vagyunk, és dicsekszünk azzal a reménységgel is, hogy részesülünk az Isten dicsőségében.

				Róm 5,1-2

				Isten kegyelme egyforma mindenki iránt, mégsem élvezi mindenki ennek a javait. Miért? Mert a hit biztosít szabad utat Isten kegyelméhez.

				A szabad út „beengedést”1 jelent. Ha moziba mész, kifizeted az árat azért, hogy beengedjenek. Mi az ára annak, hogy bemenetelünk legyen Isten kegyelméhez? A vallás azt mondja erre, hogy bizonyos cselekedetekkel kell fizetni, például a szentséggel, hogy jó vagy, gyülekezetbe jársz, fizetsz tizedet. Ha ezt és ezt megteszed, akkor talán Isten szabad utat ad – beenged.

				Ez az igevers azt mondja, hogy a hit biztosít szabad utat, de milyen hit? Nem a saját magadba vagy a teljesítményedbe vetett hit, hanem a Megváltóba vetett hit. Hit Isten kegyelmében – az Úr Jézus Krisztus Evangéliumában. Ezzel az egy dologgal lehet megfizetni a bejutást. Ez az egyetlen, ami szabad utat biztosít Isten kegyelméhez. A hit azt jelenti, hogy elfogadod: igaz az Evangélium.

				Ahhoz hasonló helyzet ez, mint amikor valaki öt emelet magasságban egy párkányon függ. Ilyen magasságból könnyen leeshet, és meghalhat. A tűzoltók azonban kijöttek, hogy megmentsék. Bár van egy kis távolság közöttük, ők készek elkapni a peremen lógó embert. Ahhoz, hogy megmeneküljön, a veszélybe került embernek bíznia kell, el kell engednie a párkányt, és azok karjaiba kell vetnie magát, akik odalent a megmentésére várnak. Mielőtt megmenekülhetne, el kell engednie valamit.

				Mielőtt üdvösséget nyerhetnénk, fel kell adnunk a magunkba vetett bizalmat. El kell engednünk a saját jóságunkat, amihez eddig ragaszkodtunk, és bizalmunkat a Megváltóba kell vetnünk. Ez hitbeli lépés!

				Amit megérdemlünk

				Ez nagyon rémisztő tud lenni, mert az egész világrendszer a teljesítést erősíti bennünk. Ahhoz, hogy jó legyen a szüleinkkel való kapcsolatunk, gyerekként is teljesítünk. Elénekeljük nekik az ábécét, és azt mondják: „Nahát, milyen fantasztikus gyerek vagy, hogy ezt megtetted!” Ha jót teszünk, hátba veregetnek. Ha rosszul csinálunk valamit, hátsón veregetnek. A jó teljesítményt jutalmazzák, a rossz teljesítményt pedig büntetik.

				A kapcsolatokban – még a házasságban is – többnyire azt adják az emberek, amit megérdemlünk. A munkáltató nem kegyelemből foglalkoztat. Azt adja, amit megérdemlünk. Ha nem teljesítünk, kirúg. Arra tanítottak, hogy mindig azt kapjuk, amit megérdemlünk.

				Éppen ezért elég rémisztő lehet lemondani a teljesítményünkről, és hit által Istenhez járulni. Ingyenes ajándékként elfogadni a kegyelmet – saját jóságunktól teljesen függetlenül – mindennel ellenkezik, amit eddig ismertünk. Nem tudjuk, hogyan viszonyuljunk ehhez – nincs tapasztalatunk az ilyen kegyelemről. Ahhoz, hogy ebbe belépjünk, valódi hitbeli lépésre van szükség. Őszinte bizalomra van szükség az Evangéliumban, hogy csakugyan el tudjuk engedni a jóságunkat és teljesítményünket.

				Éppen ez az oka annak is, hogy a vallásos emberek annyira ellenzik az Evangéliumot. Miután olyan keményen dolgoztak azon, hogy szentek és jók legyenek, valakitől – például tőlem – azt hallják, hogy Isten a hitünk alapján, nem pedig a teljesítményünk alapján fogad el bennünket. Ez bizonyos értelemben azt jelenti, hogy minden jó cselekedetük és jóságuk kárba vész. Ez nem teljesen így van. Bár Istennél ezek semmit nem nyernek nekünk, a másokkal való kapcsolatunkban azért javunkra válnak, és korlátozzák a Sátán hozzáférését az életünkhöz. Ami azonban az Istennel való helyes kapcsolat kialakítását illeti, abban teljesen hasznavehetetlenek. Nem biztosítanak elegendő jóságot ahhoz, hogy kapcsolatba léphessünk Vele. Csak kegyelem által léphetünk kapcsolatba Istennel, és úgy, hogy hitünket ebbe a kegyelembe vetjük. Így nyílik szabad utunk.

				Micsoda szeretet!

				Őáltala kaptuk hitben a szabad utat ahhoz a kegyelemhez, amelyben vagyunk, és dicsekszünk azzal a reménységgel is, hogy részesülünk az Isten dicsőségében. De nemcsak ezzel dicsekszünk, hanem a megpróbáltatás munkálja ki az állhatatosságot, az állhatatosság a kipróbáltságot, a kipróbáltság a reménységet; a reménység pedig nem szégyenít meg, mert szívünkbe áradt az Isten szeretete a nekünk adatott Szentlélek által.

				Róm 5,2-5

				Vannak, akik olyan dolgok tanítására használták ezt az igét, amiről egyáltalán nincs szó benne: „Örömmel kell fogadnunk a megpróbáltatásokat, mert a problémákat Isten küldte, hogy segítsen nekünk általuk.” Nem, ez nem erről szól.

				Örvendezünk az Isten dicsősége reménységében – nemcsak a jó időkben, hanem a rossz időkben is. Honnan lehet ilyen bizalmunk? Hogyan örvendezhetünk, ha rosszul mennek a dolgok? Ha Isten eléggé szeretett bennünket ahhoz, hogy amikor még bűnösök voltunk, kiárasztotta felénk az Ő szeretetét, akkor mennyivel inkább szeret minket most, hogy szentek vagyunk? Ahogyan megismerjük Isten szeretetét, bátrabbak leszünk, és bízunk benne, hogy nem fogunk megszégyenülni. 

				Mert amikor még erőtlenek voltunk, a rendelt időben halt meg Krisztus értünk, istentelenekért.

				Róm 5,6

				Meghalt az istentelenekért. Aki nem hajlandó elismerni, hogy ő istentelen, az nem menekülhet meg. Ha próbál a saját jóságába és teljesítményébe kapaszkodni, és azt hiszi, hogy Isten tartozik neki – lehet, hogy nem 100 százalékban, de legalább 90 százalékban ő „érdemelte ki” – nem menekülhet meg.

				Hiszen még az igazért is aligha halna meg valaki, bár a jóért talán még vállalja valaki a halált. Isten azonban abban mutatta meg rajtunk a szeretetét, hogy Krisztus már akkor meghalt értünk, amikor bűnösök voltunk.

				Róm 5,7-8

				El tudod képzelni, hogy valaki meghal egy másik emberért? Ezt fel sem tudjuk fogni. Alig-alig hallunk olyanról, hogy valaki meghal másért. Lehet, hogy egy nagyon jó emberért esetleg vállalja valaki a halált, Krisztus azonban az istentelenekért halt meg. Ő már akkor értékelt bennünket, és meghalt értünk, amikor még bűnösök voltunk! Micsoda szeretet!

			

		

	
		
			
				5. fejezet – Isten ingyenes ajándéka

				Isten azonban abban mutatta meg rajtunk a szeretetét, hogy Krisztus már akkor meghalt értünk, amikor bűnösök voltunk.

				Róm 5,8

				A Róm 5,8-at gyakran kiragadják a szövegkörnyezetből annak alátámasztására, hogy Isten szereti a bűnöst. Ez egy igaz állítás. Pál azonban itt párhuzamot vont. Ha elfogadjuk, hogy Isten szereti a bűnöst, „ha tehát most már megigazított minket az ő vére által, még inkább meg fog menteni minket a haragtól” (Róm 5,9).

				Ez azt mutatja, hogy amikor Pál arról beszélt, hogy az Evangélium Isten ereje az üdvösségre, sokkal többről beszélt, mint csupán a kezdeti újjászületés-élményről. A 8-9. versekben arról beszél, hogy ha Isten szeretett téged és meghalt érted, amikor bűnös voltál, mennyivel jobban szeret most, hogy már újjászülettél.

				Az iszákos

				Nemcsak kegyelemből menekülünk meg, hanem kegyelem által tartjuk fenn az Istennel való kapcsolatunkat. Ez azt jelenti, hogy kegyelemből gyógyulunk meg, kegyelemből szabadulunk meg és kegyelemből gyarapodunk. Az üdvösséggel járó áldások egyike sem a teljesítményünk alapján illet meg minket. Ha ezt meg tudnánk érteni, mennyivel jobban kiáradhatna a szívünkbe Isten szeretete és hite! A hit szeretet által munkálkodik (Gal 5,6). Ha megértenéd, hogy Isten mennyire szeret, a hited túláradna, és ráébrednél az üdvösséggel járó áldások megnyilvánulására.

				Mert ha akkor, mikor ellenségei voltunk, megbékéltetett minket az Isten önmagával Fia halála által, akkor miután megbékéltettünk, még inkább üdvözíteni fog élete által.

				Róm 5,10

				Mivel a vallás az Evangélium helyett azt hirdeti, hogy az Istennel való kapcsolat a teljesítményen alapul, a legtöbben azt hiszik, hogy Isten szereti őket, amikor még bűnösök, de keményebben bánik velük, amikor már megmenekülnek. Lehet, hogy nem pont ezekkel a szavakkal fejezik ki, de hadd mondjak erre egy példát!

				Mi történne, ha valaki részegen jönne be az istentiszteletre? A legtöbb keresztény odamenne hozzá, és elkezdene szolgálni felé Isten szeretetével, irgalmával és kegyelmével, és azt mondaná: „Jézus szeret téged, és meghalt a bűneidért. Meg akar neked bocsátani, és meg akarja változtatni az életedet.” Az Evangéliumot hirdetnék egy teljesen bűnös embernek – az Istennel való kapcsolatot, ami kegyelmen alapul, nem pedig az illető teljesítményén.

				Mi történne, ha ez az ember újjászületne, és a következő héten megint részegen jönne az alkalomra? Ugyanazok, akik kegyelmet, bűnbocsánatot és irgalmat hirdettek neki egy hete, most fordítanak egyet a dolgon, és azt mondják neki: „Most, hogy már szent vagy, ha nem hozod rendbe a dolgokat, Isten lesújt rád! Változtasd meg az utaidat, vagy Isten haragja jön rád!”

				Látod, hogy mennyire következetlen ez? Amíg bűnös valaki, Isten kegyelemmel nyúl ki felé. Miután azonban megmenekül, rendbe kell hoznia a dolgokat, különben Isten haragjával kell szembenéznie. „Testvérem, a saját gyermekeidet is keményebben fegyelmezed, mint a másét! Lehet, hogy amikor még nem vagy a gyermeke, Isten szemet huny bizonyos dolgok fölött. De ha már újjászülettél, szigorúbban lép fel ellened!” Isten Igéje nem ezt tanítja.

				A kegyelem tart meg

				Azért, amiképpen vettétek a Krisztus Jézust, az Urat, akképpen járjatok őbenne.

				Kolossé 2,6 [Károli]

				Ahogy újjászülettél, ugyanúgy kell továbbra is járnod Ővele. Sajnos azt kell mondanunk, hogy a legtöbb ember nem ezt teszi. Amikor megmenekülnek, azt éneklik: „Amint vagyok, sok bűn alatt”, és a bűn közepette odajönnek az Úrhoz – paráznaságban, hazugságban, lopásban és mindenféle istentelenségben. Megkapják a lehető legnagyobb ajándékot – a megmenekülés kezdeti újjászületés-élményét. Miután azonban újjászülettek, nagy bajban vannak, ha a legapróbb bűn is felbukkan az életükben. Azt hiszik, hogy Isten még azt is megengedi, hogy valamilyen betegségben meghaljanak, csak azért, mert ezt vagy azt nem tették meg. Hadd kérdezzem meg: Mennyit olvastad a Bibliát, mielőtt újjászülettél? Mennyit böjtöltél és imádkoztál? Milyen hűségesen fizetted a tizedet? A válasz szinte mindenki esetében az, hogy egyáltalán nem volt hűséges ezeken a területeken. Egyszerűen csak bűnös voltál – „Amint vagyok.” De emlékezz rá: elhitted az Evangéliumot!

				Az „üdvösséget” – a kezdeti újjászületés-élményt – evangéliumi keresztény körökben többé-kevésbé kegyelem alapján hirdetik. Amikor viszont az Istennel való napi kapcsolatról van szó, a legtöbben a teljesítményük alapján próbálják azt fenntartani. Ez nem az igaz Evangélium. Emlékezzünk rá, hogy erről mondta Pál, hogy ez az Evangélium eltorzítása (Gal 1,3-9). Nem ezt tanította Pál, és nem ilyen párhuzamot állított fel. A Kolossé 2,6 alapján a napi kapcsolatunkat ugyanúgy kell fenntartani Istennel, ahogy az elején újjászülettünk.

				Éppen ez a következetlenség – kegyelem az újjászületéshez és cselekedetek a kapcsolat napi fenntartásához – az oka annak, hogy sokkal nehezebb sok kereszténynek elfogadni a gyógyulást, mint az üdvösséget. Könnyebben el kellene tudnunk fogadni a gyógyulást most, hogy már újjászülettünk, mint ahogyan elfogadtuk az üdvösséget akkor, amikor még elveszettek voltunk. Ha az ördögnek volt bármi joga megakadályozni, hogy bármit kapj Istentől, azt kellett volna megakadályoznia, hogy újjászüless. Nem voltál sem megigazult, sem szent. Most, hogy megmenekültél, az újjászületett szellemed mindig igaz és szent Isten szemében. Még legrosszabb pillanatodban is jobb vagy, mint voltál valaha is az újjászületésed előtt. Mégis, ha nem teszel mindent tökéletesen, teljesen meg vagy győződve arról, hogy Isten nem fogja meghallgatni az imádat, mert nem érdemled meg.

				A gyógyulás elfogadása nem nehezebb, mint a bűnbocsánat elfogadása. Csak arról van szó, hogy a legtöbb keresztény nem bízik 100 százalékosan Isten kegyelmében a gyógyulással kapcsolatosan úgy, ahogy a bűnbocsánatra nézve tette. És nem bízik 100 százalékosan Isten kegyelmében az olyan áldásokra nézve sem, mint a szabadulás vagy a gyarapodás. Ehelyett saját erőfeszítéseiben bízik, és reméli, hogy Jézus kipótolja a többit. Tévedés! Ez azt jelenti, hogy beleesik a Sátán csapdájába, és saját teljesítményébe veti a hitét. Egészen az Evangéliumba kell vetnünk a hitünket!

				Természettől fogva bűnös

				Ahogyan tehát egy ember által jött a bűn a világba, és a bűn által a halál, úgy minden emberre átterjedt a halál azáltal, hogy mindenki vétkezett.

				Róm 5,12

				Ádám által mindnyájan bűnösök lettünk. Nem az egyénileg elkövetett bűnök tettek bűnösökké, hanem ez a bűnre való hajlam – a bűnös természet –, amit örököltünk. Bűnben születtünk. Emiatt követjük el az egyéni bűneinket.

				A legtöbb ember felismeri, és egyetért azzal, hogy bűnös természettel – bűnösnek – születünk. Bennem ezt mindenképpen jól megalapozta a vallásos neveltetésem. A Római levél második felében azonban Pál egy hasonlóan fontos pontot emel ki. Amikor megmenekültél, újjászülettél egy vadonatúj igaz természettel. Azzal, hogy a hitedet az utolsó Ádámba – az Úr Jézus Krisztusba – vetetted, azonnal megkaptad az Ő szent természetét (1Kor 15,45). Ha el tudod fogadni azt, hogy természet szerint bűnös voltál, azt is el kell fogadnod, hogy most, hogy újjászülettél, természet szerint igaz vagy. Többé nem vagy – természet szerint – bűnös. Igazzá váltál az által, amit Jézus tett érted.

				Az üdvösség nem csak annyit jelent, hogy Jézus megbocsát neked, a helyes irányba mutat, és így szól: „Na, adok még egy esélyt. Mostantól csináld jól!” Nem ez az üdvösség. Az üdvösség azt jelenti, hogy Istenhez jössz, elismered, hogy mindent elrontottál, és nem tudod magadat megmenteni, kéred Tőle az üdvösség ajándékát, és elfogadod. És abban a pillanatban, hogy ezt megteszed, egészen új emberré leszel, aki újjászületett szellemében (új természetében) igaz.

				Ismét szeretnélek biztatni, hogy szerezd meg a Szellem, lélek és test1 c. könyvemet. Ez mélyebben foglalkozik ezzel a témával, mint ahogy azt itt most megtehetjük. (A könyv magyarul is megjelent.)

				Igazként újjászületve

				Meg kell értened, hogy amikor újjászülettél, a szellemed azonnal igazzá vált. Ez nem olyan dolog, amit kimunkálhatsz. Nem a teljesítményed alapján kaptad, hanem „Isten ajándéka ez; nem cselekedetekért, hogy senki ne dicsekedjék” (Ef 2,8-9).

				Figyeljük meg, hogy ez ajándék, amiért nem fizetünk, és amit nem tudunk kiérdemelni.

				De nem igaz az, hogy amilyen a vétek [Ádám bukása], olyan a kegyelmi ajándék is. Mert ha annak az egynek a vétke miatt sokan haltak meg, az Isten kegyelme és ajándéka még bőségesebben kiáradt az egy ember, a Jézus Krisztus kegyelme által sokakra.

				Róm 5,15

				Ádám bukása által a bűn kihatott mindenkire. Nem tettem semmit azért, hogy bűnös legyek. Beleszülettem (Zsolt 51,7). Amikor azonban újjászülettem, az igazságra születtem újonnan. Nem tettem semmit azért, hogy ezt kiérdemeljem. Ingyen ajándékként kaptam.

				És az sem igaz, hogy a kegyelmi ajándék ugyanolyan, mint az első ember bűnbeesése. Az ítélet ugyan egyetlen eset folytán vitt a kárhozatba, a kegyelmi ajándék viszont sokak elbukásából vitt megigazulásra.

				Róm 5,16

				Ádám egyetlen bűne sok vétket eredményezett az egész emberiségben. Minden bűnös cselekedetünk abból fakadt, hogy természet szerint bűnösök voltunk. Amint azonban megkaptuk az üdvösség – az Istennel való helyes kapcsolat – kegyelmi ajándékát, ezek a vétkek mind legyőzettek, ahogy eljutottunk arra, hogy Isten szemében igazzá váltunk.

				Fogadd el az igazságot!

				Ha pedig az egynek bukása miatt lett úrrá a halál egyetlen ember által, akkor azok, akik bőségesen kapják a kegyelem és az igazság ajándékát, még inkább uralkodni fognak az életben az egy Jézus Krisztus által.

				Róm 5,17

				Az igazság ajándéka az, ami Egyen – az Úr Jézus Krisztuson keresztül jött. Nem az által, amit te teszel. Az igazság – az Istennel való helyes kapcsolat, hogy az Ő szemében igazak vagyunk – hit által van. Istentől való ajándék. Az egyetlen dolog, amit tenned kell, hogy szabad utad legyen ehhez a kegyelemhez, az, hogy hinned kell abban, amit Jézus tett érted.

				Mármost, ahogyan egynek a vétke lett minden ember számára kárhozattá, úgy lett egynek az igazsága minden ember számára az élet megigazulásává.

				Róm 5,18

				Ez is ugyanerről szól. Valójában ezekben a versekben Pál ötször mondja el ugyanazt. Újra meg újra elismételte.

				 Mert ahogyan az egy ember engedetlensége által sokan lettek bűnösökké, úgy az egynek engedelmessége által is sokan lettek igazakká.

				Róm 5,19

				Hogyan kerülheti ezt meg valaki? Ha elfogadod azt, hogy bűnösnek születtél, azt az igazságot is el kell fogadnod, hogy igaznak születtél újjá. Az igazság nem olyasmi, amit az erőfeszítéseid által nyersz el. Ajándékba kapod.

				Szent hippik?

				Ezek az igeversek megváltoztatták az életemet! A hatvanas évek vége felé egyik barátom elkezdte mondogatni nekem, hogy igaz vagyok, és meggyőzött, hogy menjek el a bibliaórára, ahova ő járt. Akkoriban én még egy nagy felekezet egyik gyülekezetébe jártam. Beléptem a bibliaórára, és azonnal megbotránkoztam, mert egy nő vezette. A női vezetők nem fértek bele az én teológiai látásomba. Ezenkívül voltak hosszú hajú „hippik” is a körben. Az a felekezet, amelyiknek a gyülekezetébe én jártam, azt tanította, hogy a hosszú hajú hippik nem üdvözülhetnek. Azt tanították, hogy ha egy férfi haja leér a gallérjáig, akkor egyenesen a pokolba megy. Ott voltam tehát ezen a bibliaórán a hosszú hajú hippikkel meg a női vezetővel. Épp eléggé megbotránkoztam már, pedig még egy szót sem szóltak.

				Aztán elkezdődött a bibliaóra, és arról kezdtek beszélni, hogy ők igazak. Lehet, hogy el tudtam volna viselni őket, és nem szólni egy szót sem, ha legalább elismerték volna, hogy bűnösek. Amikor viszont ezek az emberek elkezdték bizonygatni, hogy igazak, nem bírtam tovább. Előkaptam a három igémet – „mindenki vétkezett és híjával van az Isten dicsőségének” (Róm 3,23), „nincsen igaz ember egy sem” (Róm 3,10) és „minden igazságunk olyan, mint a szennyes ruha” (Ézs 64,5) – és dupla csőből lőttem őket.

				Meglepetésemre, ahelyett, hogy dühösek lettek volna, továbbra is szeretetben jártak. Minden igére, amit én idéztem arról, hogy ők a föld söpredéke, három vagy négy igével válaszoltak, ami arról szólt, hogy ők igazak. Nem is tudtam, hogy vannak ilyen igék. Teljesen elborítottak! Bár nem győztek meg, azt elhatároztam, hogy tanulmányozni fogom ezt a témát.

				Úgyhogy vettem egy Young elemző konkordanciát, és áttanulmányoztam minden igehelyet, ahol az igaz vagy igazság szó szerepelt a Bibliában. Miután egy hétig napi tizenhat órán át az Igét böngésztem, intellektuálisan meggyőződtem arról, hogy ajándékból leszünk igazzá, nem pedig az által, amit teszünk. Felismertem, hogy azoknak az embereknek igazuk volt abban, amit mondtak.

				Mégis, bár a fejemmel beláttam, a szívemnek még el kellett fogadnia. Olyan régóta abban a hitben éltem, hogy természet szerint bűnös vagyok. Ezzel küszködtem. A fejemben már ott volt a felismerés, a szívem azonban még azt mondogatta: „Hogyan lehetséges ez?” A Róm 5-nek ezek az igeversei fordítottak meg. Tulajdonképpen azt mondták, hogy ha elfogadom azt, hogy bűnösnek születtem, azt az igazságot is el kell fogadnom, hogy újjászületésemkor igazzá váltam. Nem olyasmi ez, amit kiérdemeltem. Nem a teljesítményemen múlik. Ajándék – és csak el kell fogadnom. Ha elhiszem, hogy az érem egyik oldala igaz, akkor a másik oldalnak is valódinak kell lennie. 

				Végül megaláztam magam, és elfogadtam.

				Ezek erőteljes igeversek! Ha valóban megértjük azt, amit Pál mondott, akkor lehetetlen továbbra is fenntartanunk azt az álláspontot, miszerint saját szentségünk, igazságunk és cselekedeteink alapján kell kiérdemelnünk dolgokat Istentől.

				Az a hét, amikor ezeket az igazságról szóló igeverseket tanulmányoztam, egy olyan eseményben csúcsosodott ki, amit az Úr felhasznált arra, hogy megértesse velem ezt az igazságot. 

				Kisétáltam a tornácra, és gondolkodtam azon, amit az Igéből megláttam. A kutyám, Honey odaszaladt hozzám, ahogy szokott. Amikor két méterre volt tőlem, megállt, oldalára fordult, és kúszva tette meg a hátralevő utat. Én soha nem bántottam, de az előző gazdája lánccal verte kiskutya korában. Mostanra már jól kifejlett német juhász volt, de mindig így közeledett hozzám. Csalódottságomban felkiáltottam: „Honey, csak egyszer jönnél úgy ide, mint egy normális kutya! Rám ugranál, megszagolgatnál, vagy bármi – csak ne viselkednél úgy, mintha vernélek!”

				Ahogy ezek a szavak elhagyták a számat, az Úr szólt a szívemben: „Én is így érzek veled kapcsolatban, Andrew! Mindig úgy jössz elém, hogy felsorolod a bűneidet, attól tartva, hogy ha te nem teszed, én fogom megtenni. Csak egyszer jönnél úgy hozzám, mint a kisgyermek az apjához – bízva abban, hogy elfogadnak, ahelyett hogy a visszautasítástól félnél. Csak ugorj fel az ölembe, és mondd azt: Abbá, Atyám!” (Róm 8,15).

				Erről szól a megigazulás. Tudod, hogy a mennyei Atya elfogadott, bízol benne, mint ahogyan egy földi gyermek számít az apja elfogadására.

				Most a kegyelem uralkodik

				A törvény pedig közbejött, hogy megnövekedjék a vétek.

				Róm 5,20

				A törvény azért adatott, hogy megmutassa: képtelenek vagyunk valaha is betartani. Azért adatott, hogy általa életre keljen bennünk a bűn, és olyan uralmat gyakoroljon felettünk, hogy teljesen kétségbe essünk, és még csak ne is reménykedjünk abban, hogy valaha megpróbáljuk magunktól legyőzni a bűnt. Azért adatott, hogy eljuttasson minket arra a pontra, hogy ajándékba kérjük a megigazulást. Ez a törvény célja.

				Ahol megnövekedett a bűn, ott még bőségesebben kiáradt a kegyelem. 

				Róm 5,20

				Más szóval: a törvény még nagyobb vágyat ébresztett bennünk némely dolog iránt. Isten kegyelme is megnyilvánul a törvény valódi céljának helyes megértése által. Eljutottunk arra a pontra, ahol megértjük, hogy csak Isten kegyelme által lehetünk egyáltalán győztesek. Bár a törvény ébresztett bennünk helytelen vágyakat, az mutatta meg Isten kegyelmét is – ami sokkal nagyobb, mint a bűneink.

				Hogy amiképpen úrrá lett a bűn a halál által, úgy uralkodjék a kegyelem is az igazsággal az örök életre Jézus Krisztus, a mi Urunk által.

				Róm 5,21

				A bűn halált eredményezett, amire a törvény hatalmazta fel (Róm 6,23). Így a bűn uralkodott, uralmat vett rajtunk, és hatalma alatt tartott minket a kárhoztatás és a törvényből fakadó bűntudat révén. De most, hogy már Krisztusban vagyunk és az új szövetség alatt, a kegyelem uralkodik „az igazsággal az örök életre Jézus Krisztus, a mi Urunk által” (Róm 5,21).

				A törvény helyett most már a kegyelem a fő tényező. A kegyelemnek kell uralnia minket és hatalmat venni az életünk fölött. Sajnos azt kell mondanunk, hogy sokan nem hallották ezt az Evangéliumot. 

				Vallástól átitatva

				Vannak, akik azt mondják, hogy „Amerikában senkinek sem lenne szabad kétszer hallania az Evangéliumot, amíg mindenki más a világon legalább egyszer nem hallotta!” Tisztában vagyok vele, hogy ezzel azt akarták mondani, hogy nem igazságos, hogy Amerikát átitatja a keresztény bizonyságtétel, miközben milliók vannak világszerte, akik még egyszer sem hallották Jézus nevét. Egyetértek azzal, hogy a külmisszió az egyik legfontosabb dolog. Azzal viszont nem értek egyet, hogy Amerika teljesen át van itatva az Evangéliummal.

				Amerikát a vallás itatta át teljesen. Az embereket megterhelték a kárhoztatással, és azt mondták nekik: „A pokolba mész, ha nem térsz meg!” Megint mondom, hogy ez igaz, de nem ez az Evangélium. Az Evangéliumot – az Isten kegyelméről szóló üzenetet, hogy Isten a teljesítményünktől függetlenül szeret minket, és az Ő jósága indít megtérésre minket – nem hirdették helyesen Amerikában.

				Gyakran szolgálok olyan emberek felé, akik nem értik Isten kegyelmét. Bár egész életükben gyülekezetbe jártak, sosem hallottak róla! Hallották, hogy a lelkészek így prédikálnak: „Isten szent és igazságos. Ti nem vagytok szentek. Ha nem tértek meg, Isten megítélbenneteket! Ha nem hozzátok rendbe magatokat, a pokolra juttok!” Az Egyesült Államokban milliók vannak, akik még soha nem hallották az Evangéliumot: „Isten szeret téged, és megbocsátja a bűneidet! Minden, ami az üdvösség eredménye – a bűnbocsánat, igazság, gyógyulás, szabadulás és gyarapodás – kegyelemből hit által a tiéd. Nem a teljesítményedtől függ, hanem Isten kegyelmétől. Csak annyit kell tenned, hogy szabad utad legyen ehhez a kegyelemhez, hogy a hitedet abba veted, amit Isten Jézus Krisztuson keresztül elvégzett.” Az Evangélium csakugyan Isten ereje az üdvösségre (Róm 1,16). Sajnos azt kell mondanunk, hogy sok ember sosem értette meg igazán az Evangéliumot. 

				Ha az életed bármely területén problémád van – a bűnbocsánat, a gyógyulás, a szabadulás, a gyarapodás terén –, akkor az Evangélium megértésével van problémád. Ahogy megérted Isten kegyelmét, az Ő szeretete bőségesen fog áradni az életedbe. A hit szeretet által fog munkálkodni, és amire csak szükséged van, az Evangélium ereje által valósul meg. Az Evangélium: Isten ereje!

				Mit jelent ez?

				Akkor hát mit jelent ez? Éljünk bűnben? Pál a Római levél 6. fejezetében foglalkozik ezzel, amit a most következő részben nézünk meg.

				Először azonban szeretnék imádkozni érted:

				Atyám, kérlek, adj ma kinyilatkoztatást a barátomnak az Evangélium erejéről! Értesd meg vele, hogy mi az Evangélium valójában, és hogyan biztosítottad számára mindazt, amire csak szüksége van, ingyenes ajándékként Krisztus halála, eltemetése és feltámadása által! Kérlek, tedd világossá előtte ezeket az igazságokat a Te Igédből! Köszönöm, hogy megszabadítod a bűntudattól, a kárhoztatástól és a teljesítmény-központú gondolkodástól, miközben elkezdi megérteni a kegyelmedet! Az egésznek az a lényege, hogy abba vessük a hitünket, amit a Te Fiad, Jézus tett, és ne abba, amit mi teszünk. Mostantól hadd legyen a kegyelem az alapja a hozzád fűződő kapcsolatának! Ámen.

			

		

	
		
			
				6. fejezet – Miért éljünk szentül?

				Az Evangélium Isten ereje. Van egy jó hírem, mégpedig az, hogy az Istennel való helyes kapcsolatunk az Ő kegyelmétől függ, nem a mi teljesítményünktől. A törvény azért adatott, hogy meglássuk: szükségünk van Megváltóra. Az üdvösség több puszta bűnbocsánatnál és a kezdeti újjászületés-élménynél. Beletartozik mindaz, amit Jézus engesztelése szerzett meg számunkra: a gyógyulás, a szabadulás és a gyarapodás is.

				A kérdés

				A Római levél első öt fejezetében Pál a kegyelmet olyan hatásos és erőteljes módon ábrázolta ki, hogy óhatatlanul felmerült a kérdés:

				Mit mondjunk tehát? Maradjunk a bűnben, hogy megnövekedjék a kegyelem?

				Róm 6,1

				A Szent Szellem ihletésére Pál éppen az előbb fejtette ki mesteri módon a kegyelem témáját. Ahogy már említettem, a Római levél a legmeghatározóbb mű arról, mi is a kegyelem. 

				Éppen ezért mindenképpen mondhatjuk, hogy Pál helyes egyensúlyban mutatta be ezt az igazságot. Mégis, három különböző alkalommal (3,8; 6,1; 6,15) kellett Pálnak foglalkozni a kérdéssel: „Akkor tehát mit mondok? Azt mondom ezzel, hogy nyugodtan élhetsz bűnben, mert Isten a kegyelem alapján bánik veled, és nem a teljesítményed alapján?”

				Ennek az embernek, aki tökéletes egyensúlyban tárta elénk ezt az igazságot, háromszor kellett foglalkoznia azzal a kérdéssel, amiről tudta, hogy megfogalmazódik az emberek szívében. Nézzük csak, Pál, hogy jól értem-e ezt! Nem a bűn a kérdés. Az nem választ el Istentől. A teljesítményem nincs befolyással a Vele való kapcsolatomra. Ahhoz, hogy szabad utam legyen Isten kegyelméhez, csak annyit kell tennem, hogy a hitemet abba vetem, amit Jézus Krisztus tett. Akkor azt mondod ezzel, hogy mehetek, és nyugodtan élhetek bűnben? Ha Pálnak, aki helyesen mutatta ezt be, többször foglalkoznia kellett ezzel a kérdéssel, hogy is gondolhatnánk, hogy mi jobban be tudnánk mutatni az Evangéliumot úgy, hogy senki ne értse félre?

				Ha valóban úgy tanítjuk a kegyelmet, ahogy Pál tette, elkerülhetetlen, hogy egyesek erre a következtetésre jussanak, és megkérdezzék: „Azt mondod ezzel, hogy nyugodtan élhetek bűnben?” Természetesen Pál válasza erre a kérdésre mindegyik alkalommal egyértelmű nem! volt. Nem ezt mondta. Én sem ezt mondom. Aki igaz módon tanítja Isten Igéjét, nem mondja ezt, amikor a kegyelemről beszél. Ha azonban nem merül fel ez a kérdés, akkor nem beszéltünk annyit a kegyelemről, mint Pál.

				Sőt, ha nem merül fel ez a kérdés, akkor nem is mutattuk be helyesen az Evangéliumot. Ha eléggé kihangsúlyoztuk Isten kegyelmét, akkor ez egy logikus kérdés, amivel foglalkozni kell.

				 Szó sincs róla!

				Tisztában vagyok azzal, hogy – kimondatlanul is – ez eléggé megítéli azt, amit ma legtöbben „az Evangéliumnak” neveznek.

				Az a gyülekezet, amelyikben én felnőttem, a pokol tüzét és a kárhozatot hirdette, újra meg újra kihangsúlyozva azt, hogy bűnösnek születtünk. Az ítéletre összpontosítottak, de nem mutatták be a jó hírt. Isten kegyelmét és az új természetünket soha nem emelték ki. Amíg ezt az „Evangéliumot” hallgattam, egyetlen egyszer sem merült fel bennem a kérdés: akkor nyugodtan élhetek bűnben? Úgy tanítottak a Bibliáról, hogy állandóan tudatában voltam a bűnnek. Azt mondták, hogy mindennap vétkezem – állandóan –, és ezt meg kell vallani, még ha nem is tudok konkrét cselekedetet megnevezni. Annyi kárhoztatást és bűntudatot éreztem, hogy amit prédikáltak, azt sosem érthettem úgy félre, hogy azt higgyem, nyugodtan élhetek bűnben, ha akarok. Lehet, hogy azok a lelkészek, akik abban a felekezetben szolgáltak, ezt óriási bóknak vennék, ám ez semmiképpen nem az az Evangélium, amit Pál prédikált.

				Pál úgy mutatta be az Evangéliumot – Isten kegyelmét –, hogy félreértették. Ha mi helyesen mutatjuk be az Evangéliumot, akkor nekünk is ki kell térnünk majd ennek a kérdésnek a megválaszolására: „Azt akarod ezzel mondani, hogy nyugodtan élhetek bűnben?” Ha fel sem merül ez a gondolat a hallgatóidban, akkor nem ugyanúgy mutattad be az Evangéliumot, mint Pál.

				Miután ezt elmondtam, hadd tegyem hozzá, hogy Pál nem bátorított a bűnre. A Róm 6,2-ben azzal kezdi válaszát erre a kérdésre, hogy „Isten őrizz!” Ez volt a legerősebb kifejezés, amit használhatott a görög nyelvben, ami még nem káromlás. Ez egy hangsúlyos, abszolút tagadás. Azt mondta ezzel: „Nem! Egyáltalán nem! Semmi esetre sem!”

				Miért nem az volt Pál hozzáállása: „Hé, ha már Isten kegyelméből van az egész, éljünk csak nyugodtan bűnben!” Ha a bűnünk nem akadályozza meg, hogy Isten cselekedjen az életünkben, és a szentségünkkel nem érdemelhetjük ki az áldásait, hanem csak az Ő kegyelme az egész, akkor mi a célja a szentségnek? Miért éljünk szentül? Ha nem a szentségünk szerzi meg számunkra Isten jóindulatát, akkor minek erőlködjünk?

				A szentség célja

				Azzal persze legtöbben tisztában vannak, hogy a Biblia a szent életre tanít bennünket. Ebbe nem fogok részletesen belemenni. Azt viszont meg akarom nézni, amit Pál mond itt a Római levél 6. fejezetében arról, hogy miért éljünk szent életet. Mi a szentség célja?

				Pál két okot mondott arra, hogy miért éljünk szentül. Az első itt, a 2. versben kezdődik.

				Akik meghaltunk a bűnnek, hogyan élhetnénk még benne?

				Róm 6,2

				Az első számú oka annak, hogy a keresztények nem élnek bűnben, az, hogy már nem vagyunk természet szerint az ördög gyermekei. Miután újjászülettünk, nem az a természetünk többé, hogy vétkezzünk. Tisztában vagyok azzal, hogy ez több kérdést is felvet, amelyekre még majd visszatérünk. Mielőtt azonban ezt tennénk, nézzük meg, hol veti fel újra Pál ezt a kérdést, és adja meg a másik okot:

				Mit tegyünk tehát? Vétkezzünk, mert nem a törvény, hanem a kegyelem uralma alatt élünk? Szó sincs róla! Nem tudjátok, hogy ha valakinek átadjátok magatokat szolgai engedelmességre, akkor engedelmességre kötelezett szolgái vagytok annak, mégpedig vagy a bűn szolgái a halálra, vagy az engedelmesség szolgái az igazságra?

				Róm 6,15-16

				A szent élet második oka: a szent élet megakadályozza a Sátán hozzáférését az életedhez. Ha bűnben élsz, a bűn szerzőjének adod át magad. Ez megengedi az ördögnek, hogy halált és rombolást hozzon az életedbe. Ha a szentségnek adod át magad, akkor Istennek adod át magad, aki ennek a szentségnek a szerzője. Ennek Isten szerint való eredményei lesznek.

				Összefoglalva: két oka van annak, hogy a keresztényeknek szent életet kell élniük:

				•	Az a természetünk, hogy szent életet éljünk.

				•	Ha szent életet élünk, azzal megakadályozzuk, hogy a Sátán hozzáférjen az   életünkhöz.

				Pál semmi esetre sem támogatta a bűnt. Én sem támogatom a bűnt. Aki helyesen hirdeti Isten kegyelmét, az nem fogja támogatni a bűnt. Csak azt mondjuk, hogy nem az a motivációnk a szent életre, hogy elérjük, hogy Isten elfogadjon bennünket. Azért élünk szentül, mert az a természetünk, hogy így éljünk, és mert nem akarunk a Sátánnak szabad bejárást kínálni az életünkbe.

				A szentség segít

				Az újjászületett hívő számára a szent élet az üdvösség gyümölcse – nem pedig a gyökere. A szentségünk annak a velejárója, hogy helyes kapcsolatban élünk Istennel, nem pedig egy eszköz ahhoz, hogy elérjük a kapcsolatot Vele. Ez egy erőteljes kinyilatkoztatás, amit meg kell ragadnod!

				Természetesen, szentnek kell lennie egy kereszténynek. A szentség nagyon fontos, talán fontosabb, mint ahogy eddig hallottad a szószékről. De miért? Miért olyan fontos?

				A legtöbben, akik nem értik a kegyelmet, törvényeskedő gondolkodás alapján élnek, és a teljesítményük alapján viszonyulnak Istenhez. Az ilyen emberek azt mondják, hogy a szentség azért olyan fontos, mert Isten így tud munkálkodni az életedben. „Olyan mértékben munkálkodik benned, amennyire szent vagy!” Ez nem igaz. A Szentírás nem ezt tanítja. 

				Sokan azt hiszik, hogy azért kell gyülekezetbe járniuk, mert Isten valamiféle feljegyzést készít arról, hogy ott voltak. Ha valaki rendszeresen ott van, akkor választ kap az imáira. Ha nem jár gyülekezetbe, akkor Isten haragudni fog rá, és valószínűleg nem válaszol az imáira, és nem tesz érte semmit. Ez nem igaz.

				Isten nem a gyülekezetbe járásod alapján mozdul az életedben. Ha soha többet nem mennél gyülekezetbe, Isten akkor is ugyanúgy szeretne. Te viszont nem tudnád Őt ugyanúgy szeretni! Elszalasztanád a többi hívővel való közösséget, és az abból fakadó bátorítást és biztatást. Nem hallanád és alkalmaznád ugyanúgy Isten Igéjét, ha csak otthon ülnél egymagadban. Azért fontos más hívőkkel találkozni, mert az a te szívedet változtatja meg Isten felé – nem pedig az Övét feléd.

				Ha soha többé nem mennél gyülekezetbe, Isten akkor is ugyanúgy szeretne. De ostobaság lenne, ha nem járnál gyülekezetbe, mert te nem tudnád Őt annyira szeretni. Látod már, hogyan segít neked a szentség (a gyülekezetbe járás)?

				•	Az felel meg a természetednek, hogy így élj (együtt dicsőíts más hívőkkel, közösséget gyakorolj és tanulmányozd Isten Igéjét), és

				•	Segít ellenállnod az ördögnek (azáltal, hogy más keresztények közelében vagy, és együtt Isten Igéjében vagytok).

				A győzelemért fuss!

				Ha soha többé nem tanulmányoznád az Igét, Isten akkor is ugyanúgy szeretne. Te azonban nem tudnád Őt ugyanúgy szeretni, mert nem nyernél kinyilatkoztatást az Ő igazságáról. Valaki más véleménye szerint gondolkodnál. Igazából nincs szabadságod arra, hogy saját véleményt alakíts ki Istenről. Így vagy úgy, de valaki befolyásolni fog. Vagy a halál, a negatív gondolkodás, a világ és a vallás téves eszméi fognak befolyásolni, vagy belemélyedsz Isten Igéjébe, és megismered „az igazságot, és az igazság megszabadít téged” (Ján 8,32).

				Szenteld meg őket az igazsággal: a te Igéd igazság.

				Ján 17,17

				Ne feledd: ha időt szánsz az Igére, az megváltoztatja a szívedet Isten felé! Meglágyítja a szívedet. De Isten ugyanúgy szeretne akkor is, ha soha nem tanulmányoznád az Ő Igéjét.

				Ha Isten irántunk való szeretete nem változik a teljesítményünk alapján, akkor ez azt jelenti, hogy nem kell foglalkoznunk az Igével? Ellenkezőleg! Ha valóban újjászülettünk, az a természetünk, hogy éhezzük az igazságot – és ahogy most láttuk, az Ige az igazság forrása. Ha tudatában vagyunk annak a valóságnak, hogy csatában állunk, és a Sátán ellenünk jön, akkor felismerjük, hogy javunkra válik elmélyedni az Igében, mert az megváltoztatja a szívünket, és kiigazítja a hozzáállásunkat. Ha Isten Igéjével foglalkozunk, kijelentést nyerünk, és segít megakadályozni, hogy az ördögnek szabad bejárása legyen az életünkbe.

				Ugyanazokat a mércéket hirdetem, mint azok, akik szentséget követelnek, csak teljesen más motivációval. Járj gyülekezetbe, fizess tizedet, tanulmányozd az Igét, szeresd az embereket, szabadulj meg minden keserűségtől és haragtól – tartsd be mindezeket! A szentséget hirdetem, de teljesen más okból. Erre mutatott rá Pál is. Megváltozott a szentség indítéka!

				Nem szabad, hogy szentül élj, és azt gondold: Ha elég szent vagyok, Isten szeretni fog… elfogad… válaszol az imáimra… meggyógyít… gyarapodást ad… Mindezek a dolgok – az Istennel való egész kapcsolatod – a kegyelmen kell, hogy alapuljon. Ha valóban újjászülettél, akkor vágysz a szent életre, és arra, hogy a lehető legkevesebb alkalmat adj a Sátánnak ellened.

				Tegyünk le minden ránk nehezedő terhet és a bennünket megkörnyékező bűnt, és állhatatossággal fussuk meg az előttünk levő pályát.

				Zsid 12,1

				Futó vagy, aki az élet versenyében fut. Lehet, hogy a verseny szervezője, aki az egészet rendezte, nem fog haragudni rád, ha nem elsőként érsz be, ha azonban súlyok – bűnök – tartanak vissza, az mindenképpen akadályozni fog az Úrért való futásban. Nem leszel olyan hatékony, mint mások. Isten nem fog kevésbé szeretni, de lehet, hogy te kevésbé fogod szeretni Őt! Tedd félre a súlyokat, és legyél hatékonyabb! A győzelemért fuss!

				Az indíték számít

				Mondhatná valaki azt is: „Hát, így is, úgy is a szent élet a lényeg. Akkor mi a különbség?”

				Az indíték számít! Isten Igéje szerint a szándékod fontosabb, mint a cselekedeteid.

				És ha szétosztom az egész vagyonomat, és testem tűzhalálra szánom, [Isten szerint való] szeretet pedig nincs bennem: semmi hasznom abból.

				1Kor 13,3

				A szent cselekedetek – ebben az esetben az adakozás a szegényeknek, vagy akár még az is, hogy leteszed az életedet másokért – semmit nem használnak, ha nem az Isten szerint való szeretet az indítékod. Ha az indít szent életre – anyagi adakozásra, vagy az életed másokért való feláldozására –, hogy adósságod van, lekötelezettje vagy valakinek, vagy megpróbálsz valamit kiérdemelni, akkor helytelen az indítékod. Nem szeretetből fakadó válaszként teszed ezt arra, amit az Úr tett, hanem azért, hogy pozitív választ csikarj ki Istentől. Azt hiszed, hogy Isten reagál rád, ahelyett, hogy te reagálnál Őrá. Ha ez az indítékod, akkor semmi hasznod belőle!

				Ezért van az, hogy olyan sokan nem gyógyulnak meg, nem szabadulnak meg, és nem gyarapodnak anyagilag. A helyes dolgokat teszik – tanulmányozzák az Igét, tizedet fizetnek, és egyebek –, de abba vetik a hitüket, amit tesznek. Azt gondolják: Istenem, elég lesz már? Most már cselekszel az életemben? A helytelen indíték helytelen eredményeket szül. Nem ez az igazi bibliai hit. Az igazi bibliai hit az, amit abba vetünk, amit Isten tett értünk, nem pedig abba, amit mi tettünk Istenért!

			

		

	
		
			
				7. fejezet – Meghaltunk a bűnnek

				Térjünk vissza a Róm 6,2-höz, és nézzük meg részletesebben az első okot, amit Pál említ azzal kapcsolatban, hogy miért éljünk szentül!

				Akik meghaltunk a bűnnek, hogyan élhetnénk még benne? 

				Fontos megértenünk, hogy mi is történt igazából az újjászületésünk pillanatában. A régi bűnös természetünk, amivel születtünk, megfeszíttetett, meghalt és eltemettetett; és egy vadonatúj igaz természettel születtünk újonnan. A régi természet, ami a bűn által fejezte ki magát, megszűnt. Új természet foglalta el a helyét, ami szent életen keresztül kívánja kifejezni magát.

				További tanulmányozásra melegen ajánlom a Szellem, lélek és test1 c. tanításomat. Abban sokkal részletesebben kitérek az alapvető igazságokra azzal kapcsolatban, hogy mi is történt bennünk az újjászületésünk pillanatában. Ha megértjük a kapcsolatot a testünk, a lelkünk és az újjászületett szellemünk között, az felszabadít arra, hogy bizalommal járjunk szoros közösségben az Úrral, és ténylegesen megtapasztaljuk azt a bővölködő életet, amit Ő biztosított.

				Vele együtt eltemetve

				Vagy nem tudjátok, hogy mi, akik a Krisztus Jézusba kereszteltettünk, az ő halálába kereszteltettünk?

				Róm 6,3

				Ez nem a vízkeresztségről szól. Vannak, akik ezt tanítják, de a Szentírás világosan kijelenti, hogy többféle keresztség van. A Zsid 6,2-ben az Ige a „bemerítkezésről” szóló tanításról beszél, többes számban. Az 1Kor 12,13 arról szól, hogy a Szellem által belemeríttettünk Krisztus testébe, és erről szól a Róm 6,3 is.

				A többi keresztséghez tartozik a Szent Szellem-keresztség és a vízkeresztség [bemerítkezés] (ld. ApCsel 11,16). Ahogy láthatod, többféle keresztségről tesz említést az Újszövetség. Ezért fontos felismerni, hogy egy adott igevers melyikre utal. Arról beszél, hogy egy éppen újjászületett hívőt a Szent Szellem belemerít Krisztus testébe, vagy arról, hogy egy idősebb hívő víz alá merít egy új megtérőt, vagy arról, hogy Jézus Szent Szellemmel és tűzzel keresztel meg egy hívőt?

				A Róm 6,3-ban ez az igevers arra utal, ahogyan a Szent Szellem természetfeletti módon belehelyezett bennünket a Krisztus testébe, amikor újjászülettünk. Amikor az bekövetkezett, az Ő halálába meríttettünk be. Ez azt jelenti, hogy részesültünk Jézus halálában.

				A keresztség által ugyanis eltemettettünk vele [Jézussal] a halálba, hogy amiképpen Krisztus feltámadt a halálból az Atya dicsősége által, úgy mi is új életben járjunk. Ha ugyanis eggyé lettünk vele [múlt idő] halálának hasonlóságában, még inkább eggyé leszünk vele a feltámadásának hasonlóságában is. Hiszen tudjuk…

				Róm 6,4-6

				Részesültünk Jézus halálában, amikor a Szent Szellem belehelyezett bennünket Krisztusba, és valósággá tette az életünkben azokat a dolgokat, amelyeknek az eléréséért meghalt. Ez a múltban történt, abban a pillanatban, amikor újjászülettünk. Mivel azonban a mi közreműködésünkre is szükség van ahhoz, hogy magunkévá tegyük azt, amit Jézus tett értünk, az igevers aztán a végeredményre utal. Más szóval: minden keresztény részt vett az óembere halálában Jézus által. Még nem mindnyájan részesültünk azonban az Ő feltámadott életében, ami annak a velejárója, hogy belehelyeztetünk az Ő testébe, mert ezt tudnunk kell:

				A mi óemberünk megfeszíttetett vele, hogy megsemmisüljön a bűn hatalmában álló test, hogy többé ne szolgáljunk a bűnnek.

				Róm 6,6

				Cselekedet vagy természet?

				Most már halottak vagyunk a bűnnek. Fontos megértenünk, hogy Pál a bűnről (bűnös természetről) beszélt, nem a bűnökről (az egyes bűnös cselekedetekről). A negyvenkilenc alkalomból, amikor a Római levél a bűn szót használja (bűn: harminchétszer, bűnök: négyszer, vétkezett: ötször, bűnösök: kétszer, bűnös: egyszer), negyvenhétszer a régi bűnös természetről (az óemberről) beszél, nem egyes bűnös cselekedetekről. Onnan tudjuk ezt, hogy az a görög szó, amit bűnnek és bűnöknek fordítottak, negyvenhétszer a negyvenkilencből nem ige, hanem főnév2. Ha emlékszel még a nyelvtanra, a főnév mindig egy személy, egy hely vagy egy dolog neve.

				Az egész Római levélben a bűn szó csak kétszer utal cselekedetre:

				Mert az Isten őt rendelte engesztelő áldozatul azoknak, akik az ő vérében hisznek, hogy igazságát megmutassa. Isten ugyanis az előbb elkövetett bűnöket [egyes bűnös cselekedeteket] elnézte.

				Róm 3,25

				Mit tegyünk tehát? Vétkezzünk [bűnös cselekedeteket kövessünk el], mert nem a törvény, hanem a kegyelem uralma alatt élünk? Szó sincs róla!

				Róm 6,15

				A Római levél többi részében azonban a bűn szó és minden egyéb toldalékos formája (bűnök, vétkezett, bűnös, bűnösök) egy görög főnévből származik3. Éppen ezért az egész Római levélben, eltekintve a 3,25 és a 6,15 versektől, Pál arról a hajtóerőről beszél, ami vétkezésre késztetett bennünket (a régi bűnös természetünkről), nem pedig egyes bűnös cselekedetekről.

				A harag gyermekei

				Ahogyan tehát egy ember által jött a bűn a világba, és a bűn által a halál, úgy minden emberre átterjedt a halál azáltal, hogy mindenki vétkezett.

				Róm 5,12

				Ádámon keresztül bejött a bűn a világba – nem a bűnös cselekedetek, hanem a bűnös természet. Az ördög gyermekének születtél.

				Egykor mi is mindnyájan… a harag fiai voltunk emberi természetünk szerint.

				Ef 2,3

				Ti [hitetlenek] atyátoktól, az ördögtől származtok, és atyátok kívánságait akarjátok teljesíteni.

				Ján 8,44

				Az készteti az embereket bűnös cselekedetek elkövetésére, hogy bűnös természetük van. Még ha valamiképpen képesek is lennénk leszámolni bűnös cselekedeteinkkel, és kevesebb bűnt követnénk el (mint azok a vallásos nem hívők, akikhez Jézus beszélt a Ján 8,44-ben), akkor sem lenne emberi megoldás a bűnös természetre. A természetünket nem lehet csak annyival megváltoztatni, hogy a bűnös cselekedeteink számát lecsökkentjük. A legtöbb törvényeskedő ember erre összpontosít. Helytelenül úgy hangsúlyozzák a cselekedeteket és a szentséget, mint ami az Istennel való kapcsolatuk alapja. „Ne kívánd! Ne lopj! Ne paráználkodj! Ne tedd ezeket a dolgokat! Ha jót cselekszel, akkor jó is leszel!” Ez éppen az ellenkezője annak, amit az Ige tanít. A hitetlenek azért cselekszenek helytelenül, mert helytelen természet hajtja őket, és az készteti őket bűnös cselekedetek elkövetésére.

				„Hiszen tudjuk”

				Jézus Krisztus által Isten lehatolt egészen a bűn gyökeréig – a bűnös természetünkig –, és azzal számolt le. Nemcsak arra tett képessé bennünket, hogy leküzdjük a bűnös cselekedeteket, hanem azzal a részünkkel számolt le, amelyik romlott volt, és ami arra kényszerített minket, hogy bűnben éljünk. Amikor Jézus meghalt a kereszten, nemcsak a konkrét bűnös cselekedeteinket vette magára, hanem a bűn gyökerét – a bűnös természetünket – is.

				Mert azt, aki nem ismert bűnt, bűnné tette értünk, hogy mi Isten igazsága legyünk őbenne.

				2Kor 5,21

				Jézus nemcsak elhordozta a bűnt – Ő bűnné lett. Magára vette azt a bűnös természetet, és elszenvedte az Istentől való elszakadást. Elviselte a bűn miatti elutasításunkat és büntetésünket Istentől, és meghalt annak a régi bűnös természetnek. Jézus a szó szoros értelmében és teljesen megölte azt, és vadonatúj élettel támadt fel a halálból, ami már nem romlott és nem hajlik a bűnre. Ebben a vadonatúj életben nincs meg a bűnre való hajlam, hajlandóság vagy állandó indíték. Ezért az Ő életében már nincs helye vagy uralma a bűn cselekedeteinek.

				Ha ugyanis eggyé lettünk vele halálának hasonlóságában, még inkább eggyé leszünk vele a feltámadásának hasonlóságában is. Hiszen tudjuk.

				Róm 6,5-6

				Krisztus által mi is vele együtt halottak vagyunk a bűnnek, és egyek leszünk a feltámadásának hasonlóságában is, ha tudjuk ezt:

				Hogy a mi óemberünk [a régi bűnös természetünk] megfeszíttetett vele, hogy megsemmisüljön a bűn hatalmában álló test, hogy többé ne szolgáljunk a bűnnek. Mert aki meghalt, az megszabadult a bűntől.

				Róm 6,6-7

				Más szóval, részben azért élnek továbbra is bűnben még igazán újjászületett emberek is, mert nem tudják, mi történt velük. Nem tudják, hogy az óemberük megfeszíttetett és meghalt Krisztussal együtt. Ezt tudni kell!

				Előzetes beprogramozás

				Az újjászületett szellemünkben szabaddá lettünk. Újjáteremtett igaz szellemünkben nincs már ott az ördög természete, ami arra késztetne, hogy hozzá hasonlóak legyünk. De nem csak a szellemünk van hatással a szívünkre. Van egy meg nem újított elménk is, ami megtanulta és betanulta, hogyan működjön egy bizonyos módon – a régi bűnös természetünknek megfelelően. Az újjászületés előtt a régi természetünk – amit ebben a világrendben minden támogat – megtanított önzően gondolkodni, haraggal, keserűséggel, félelemmel, hitetlenséggel és sok más testi módon működni. Amíg az elménk meg nem újul, továbbra is úgy fogunk működni, ahogy előzetesen be lettünk programozva.

				Az emberi elme hasonlít a számítógéphez. Csak azt tudja tenni, amire be lett programozva. Amint Krisztusban vagy, megszabadultál a bűntől. Az óembered meghalt, és nincs már ott a bűnös természet, ami arra késztet, hogy bűnben élj. Mégis lehet, hogy még mindig bűnben élsz, mert nem programoztad újra magad az elméd megújítása által. Úgy tűnik, sok keresztényt még mindig hajt valami a bűnre.

				Puszta megfigyelés alapján sokan nem látnak valódi különbséget a vétkezésük indítékában, ha az újjászületésük előtti és utáni időszakot vizsgálják. Bár úgy tűnik, hogy még mindig ott van bennünk ez a bűnre hajtó erő, ezek az igeversek azt mondják, hogy nem a régi bűnös természetünk, a régi énünk, az óemberünk az, ami bűnre késztet, hanem inkább a meg nem újult elménk. Az óemberünk megtanította, hogyan viselkedjünk.

				Amint ezt tudjuk – hogy az óemberünk megfeszíttetett és meghalt –, akkor a bűn teste (a megmaradt és meg nem újult elménkben levő programozás) lerombolható, hogy mostantól ne szolgáljunk a bűnnek. Ha tudod ezeket a dolgokat, akkor meg tudod törni a bűn uralmát az életedben. Sajnos sok keresztény még mindig az alatt a téves benyomás alatt él, hogy egy része még mindig ki van szolgáltatva az ördögnek, és ez ellen semmit sem tehet.

				Lehet, hogy felmerül benned: Na, de mi a helyzet a Római levél 7. fejezetével? Később még részletesen szembeállítom a Róm 7-et és 8-at. De nem hiszem, hogy a Szentírás azt tanítja, hogy az újjászületett hívőkben továbbra is megvan az óember. Pontosan erről beszél Pál a Róm 6 első felében. Az óembered megfeszíttetett Krisztussal. Halott vagy. „De ha halott vagyok, akkor miért vétkezek még mindig, és miért érzem továbbra is a bűnre való hajlamot bizonyos területeken? Ha halott lennék, akkor nem kellene ennek máshogy lenni?” Nem, hacsak meg nem újítottad az elmédet.

				A természetes elméd úgy fog működni, ahogy be lett programozva, amíg újra nem programozod. Ott lehet Isten élete az újjászületett szellemedben, és lehetsz teljesen új teremtés a szellemedben, és mégis megtapasztalhatod a hajlamot bizonyos bűnökre. Az elméd egyszerűen követi az előzetes beprogramozást.

				Csupa Szent Szellem

				Nem emlékszem, hogy begomboltam az ingemet ma reggel, mert ez a cselekedet már szinte teljesen automatikussá vált a számomra. Mivel már arra sem emlékszem konkrétan, hogy megtettem, „természetes” a számomra. De nem volt ez mindig így. Emlékszem, gyerekként mennyit kínlódtam a gombokkal. Valahogy mindig rosszul sikerült. Bár erőfeszítésre volt szükség, hogy megtanuljam begombolni az ingemet, olyan jól megtanultam, hogy most már szinte a természetemmé vált.

				Emlékszem arra is, ahogy a díványon ültem otthon, és a nagymamám tanított megkötni a cipőfűzőmet. Akkor kész kínlódás volt, most már gondolkodnom se kell rajta. Automatikus. Természetes. Egyszerűen bekötöm a cipőmet, ha szükség van rá, mindenféle tudatos erőfeszítés nélkül.

				Ugyanez a helyzet a szokásainkkal, kívánságainkkal, vágyainkkal és a bűnre való hajlamunkkal. Mielőtt újjászülettünk, olyan természet volt bennünk, ami hajtott a bűnre. A bűnös cselekedeteink a bűnös természetünkből fakadtak. Ez a természet hajtott bennünket, és ezt erősítette meg a társadalom is. Mindenki másnak is volt bűnös természete, úgyhogy minden oldalról állandóan záporozott ránk, hogyan legyünk önzőek, én-központúak, hogyan gyűlöljük az embereket, hogyan törtessünk, és hogyan használjunk ki másokat. Megtanítottak, hogyan legyünk lehangoltak, hogyan nézzük mindig a dolgok negatív oldalát, hogyan legyünk gonoszok másokhoz, és sok más bűnös cselekedetre is. Mindezek megtanult vonásai annak a természetnek, ami eredetileg bennünk volt, és hajtott ezek megcselekvésére. Most azonban, hogy Krisztusban vagyunk, már nem így van. Nincs már ott a régi természet, hogy hajtson bennünket.

				Az egyetlen, ami még ott tarthat a bűn fogságában, az a meg nem újított elménk. Nem tudjuk, hogy szabadok lettünk. Azt gondoljuk: Én is csak emberből vagyok. Én is csak férfi vagyok. Én is csak nő vagyok. Olyan dalokat énekelünk, mint a „Napról napra, édes Jézus”. De ez nem igaz! Nem csak emberek vagyunk. Nemcsak egyszerű férfiak vagy nők vagyunk. Újjászülettünk, és most már van bennünk egy vadonatúj újjászületett rész. Egyharmadunk csupa Szent Szellem! Új teremtés lettünk Krisztusban! Új természetünk van Őbenne!

				Ha nem tudom és nem értem meg ezt, ha azt gondolom, hogy csak ember vagyok, akkor, amikor természetfeletti akadályok jönnek, amikor démoni erők jönnek szembe velem, és erősödnek a kísértések, lehet, hogy egy darabig ellenállok, de aztán azt fogom gondolni: Hát, én is csak ember vagyok. Csak ennyire vagyok képes. Megvan a határa annak, hogy mit bírok ki, és aztán a végén beadom a derekam a kísértésnek.

				Meg kell értenem, hogy új teremtés vagyok Krisztusban, vadonatúj természettel a bensőmben, ami tele van Isten természetfeletti képességével. Ha tudom ezt, és annyira megerősödöm ebben, hogy már nem az ural, amit látok, ízlelek, hallok, érzek, akkor az újjászületett énemről alkotott véleményem Isten Igéjén alapszik. Ha ez ural, és ez irányít, akkor le tudom győzni azokat a kísértéseket és a bűn iránti vágyakat.

				Bűntől SZABADON

				Az 1800-as években Abraham Lincoln kiadta az Emancipációs Nyilatkozatot, ami minden rabszolgát felszabadított az Egyesült Államokban. Felszabadítottak voltak, de nem feltétlenül szabadok. Vannak feljegyzések jó néhány afro-amerikairól, akik nem hallottak az Emancipációs Nyilatkozatról. Voltak olyan rabszolgatartók, akik nem tájékoztatták a rabszolgáikat. Akkoriban nem álltak rendelkezésre a tömegtájékoztatás eszközei, mint manapság. Voltak rabszolgák, akiknek évekbe telt, míg meghallották a szóbeszédből, hogy felszabadították őket.

				Felszabadítottak voltak, de nem voltak szabadok, mert nem tudtak valamit. Lehettek volna szabadok, de ez azon múlt, hogy tudnak-e az igazságról, és van-e bátorságuk kiállni, és kipróbálni ezt az igazságot úgy, hogy szembeszegülnek a régi gazdájukkal, és a jogrendszer erejének és tekintélyének támogatására számítanak.

				Mert aki meghalt, az megszabadult a bűntől.

				Róm 6,7

				Minden újjászületett hívő, aki Jézus Krisztusban van, felszabadult a régi bűnös természetének uralma alól. Akkor ez azt jelenti, hogy szabadon járunk? Hát, ez attól függ, mit tudunk.

			

		

	
		
			
				8. fejezet – Értelmünk megújítása

				Egy gyülekezetben az egyik barátom hallott engem arról tanítani, hogy újjászületett hívőkként halottak vagyunk a bűnnek. A szolgálat közben nem szólt nekem semmit, de amikor később visszahallgattam a kazettákat, hallottam, milyen megjegyzéseket tett utólag. Miután én elmentem, ő felállt, és kigúnyolta ezt az igazságot. Azt mondta: „Nem értem, Andrew mit akart igazából mondani, de azt bárki megmondhatja megfigyelés alapján, hogy még mindig ott van bennünk a bűnre való hajlam. Bár nem szívesen mondok ellent neki, de ebben óriásit téved! Még mindig van bennünk bűnre való hajlam!”

				Én nem azt mondom, hogy nincs bennünk hajlam, hanem azt, hogy ez a hajlam már nem az a természet, ami bűnre késztet minket. Csak a meg nem újított elménk az – és ez az elme kényszerítő erő tud lenni.

				Virtuális valóság

				Amikor legelőször felérsz a csúcsra a hullámvasúttal, és nyaktörő sebességgel megindulsz lefelé, úgy érzed, mintha a gyomrod felcsúszna a torkodba. Emlékszel erre az érzésre? Tényen alapult – valóságosan ott utaztál a hullámvasúton. Olyan dolog volt ez, ami valóban bekövetkezett. De az elméd is részt vett benne. Éppen ezért, ha a szemünkre és fülünkre ható virtuális valóság-rendszert alkalmazzuk, becsaphatjuk az elménket, hogy azt higgye, megint ott ülünk a hullámvasúton. Akkor, ahogy „lemész az első lejtőn”, átélheted azt az érzést, mintha a gyomrod felcsúszna a torkodba – bár ezúttal nem történik meg valóságosan. Ugyanazokat a testi érzéseket átélhetjük, mint korábban, pedig csak az elménken keresztül hoztuk létre a helyzetet.

				Ugyanezt meg lehet tenni azzal is, akinek a körkörös mozgástól mindig hányingere van, vagy akár rosszul is lesz. Teljesen mozdulatlanul ülhet az illető, csak a virtuális rendszer van bekapcsolva. Mivel azonban ez a rendszer körkörös mozgásról szóló képekkel táplálja az elméjét, ugyanezt az érzést képes kelteni az illetőben – akár egészen addig, amíg ténylegesen elhányja magát – úgy, hogy valójában nem is történik semmi. Már nem valós dolgok irányítják. Az egész az elmében játszódik le. Az elme megtanulta, hogyan reagáljon a látványra és a hangra. Az elme sok hasonló reakciót képes előhozni, amilyeneket korábban a fizikai valóság hívott életre.

				Régen az óember irányította a gondolkodásunkat. Ezért éreztünk bűnös vágyat, és kívántuk a bűnt. Igaz volt, hogy volt valami bennünk – egy természet –, ami a bűnre hajtott bennünket. Ez a természet azonban meghalt abban a pillanatban, ahogy újjászülettünk. Ha újjászülettél, többé már nem hajt a bűnre egy olyan részed, ami – természeténél fogva – az ördög gyermeke. Már csak annyi történik, hogy valami játszik az elméddel. A Sátán játszik ezekkel a régi berögződött gondolati sémákkal, amik a bűnnel kapcsolatban voltak bennünk. A meg nem újult elménk az, ami bűnre hajt bennünket. Ahhoz, hogy ezt megtörjük, fel kell ismernünk: Hé, ez nem is történik meg igazából!

				Ha tudnád, hogy bekapcsoltak egy virtuális valóság-rendszert, és megértenéd, hogy valójában csak egy széken ülsz, akkor ténylegesen képes lennél visszatartani az elmédet (és testedet) attól, hogy ugyanolyan szintű érzelmeket és mozgást éljen át. Ha tudnád, hogy csak a szemeidet és füleidet takaró valami az igazi forrása ezeknek a gondolatoknak – nem pedig a valóság –, akkor képes lennél irányítani a válaszreakciódat. Az ismeretre alapozva – Ez nem történik meg valójában, ezt csak rám erőltetik – le tudnád nyugtatni magad, enyhíteni tudnál a rosszullét érzésén, és vissza tudnád fojtani a hányingert.

				Ugyanezt megteheted szellemileg is, ha azt mondod: „Nem érdekel, hogyan néznek ki a dolgok. Tudom, hogy halott vagyok a régi bűnös természet számára, ami a bűnre hajtott engem valamikor. Az meghalt Krisztussal, és elmúlt. Vadonatúj igaz természet van bennem belül, és nem vagyok hajlandó a régi programozásnak engedni.” Lehet, hogy megtapasztalsz olyan érzelmeket, amiket még újjászületésed előtt, de az az igazság, hogy halott vagy a bűn számára. Már nem hajt semmi arra, hogy abban élj. Csak a meg nem újított elméd hozza elő ugyanazokat a gondolatokat. És amíg az elméd meg nem újul, ugyanúgy fogsz viselkedni, mint korábban a hasonló helyzetekben és kísértésekben. Ahogyan megújítod az elmédet, képes leszel legyőzni ezeket. A kulcs az elméd megújítása!

				Átformálódás megújulás által

				Az Isten irgalmára kérlek tehát titeket, testvéreim, hogy okos istentiszteletként szánjátok oda testeteket élő és szent áldozatul, amely tetszik az Istennek; és ne igazodjatok e világhoz, hanem változzatok meg értelmetek megújulásával, hogy megítélhessétek: mi az Isten akarata, mi az, ami jó, ami neki tetsző és tökéletes.

				Róm 12,1-2

				A „változzatok meg” szó itt a görög metamorfó1. Ebből származik a „metamorfózis” szavunk. Egy kis hernyó bebábozódik, és pillangóként jön elő. Ha ilyen változást szeretnél az életedben, az az elméd megújításával mehet végbe.

				A keresztény élet kulcsa az elménk megújítása. Amikor újjászülettél, megváltozott a szellemed – a természetes elméd azonban nem. Az megújulatlan állapotban maradt. A szívedben nincs szükséged többre Istenből. Ő már teljesen ott van a szívedben. Minden, amire szükséged van, már megtalálható az újjászületett szellemedben: – Isten élete, Isten hite, Isten öröme, Isten békessége, Isten kenete és minden más, ami Istentől van – de mindez csak olyan mértékben fog megnyilvánulni az életedben, amennyire megújítod az elmédet.

				Ha még mindig úgy gondolod, hogy csak egy bűnös ember vagy, aki kegyelemből menekül meg, és csak idő kérdése, mikor visz a bűnös természeted valaminek az elkövetésére, akkor olyat hiszel, ami ellenkezik a Szentírással. Vesd el ezt a téves gondolatot magadtól, és ne mondogasd: „Én csak egy bűnös vagyok, aki kegyelem által menekült meg!” Ehelyett ismerd el azt az igazságot, hogy a régi természet már nem tart fogva! Krisztussal együtt meghaltál a bűnnek. Most már csak azzal van dolgod, amit a Róm 6,6 „a bűn testének” [Károli] hív. Ez nem maga a bűnös természet, hanem a test, amit hátrahagyott.

				Rángó holttestek

				A test halálakor a szellemed elválik a testedtől.

				Mert ahogyan a test halott a szellem nélkül, ugyanúgy a hit is halott cselekedetek nélkül.

				Jak 2,26

				A halál az, amikor valakinek a szelleme elhagyja a testét. Bár ez a szellem elmegy, hogy az Úrral legyen, hátrahagy egy testet. Egy rövid ideig az a test nem rothad el, hanem úgy néz ki, mint az az ember, aki nemrég benne élt. Valójában a halott test is képes még némi reakcióra. Például, ha levágod egy kígyó fejét, a teste még rángatózni fog, és élőnek tűnik. Ha levágod egy csirke fejét, az is csapkod még egy darabig. Bár halott, a test még így is képes reagálni.

				Egyik barátom a texasi Dallasban a Parkland Kórház tizenharmadik emeleti halottasházában dolgozott. Egyszer kihúzott egy hullát egy tepsin, aztán elfordult valamiért. Amikor visszafordult, a hulla felült, a szeme és a szája nyitva volt. Úgy ült ott, hogy a karjai az oldalán lógtak. A barátom majdnem kiugrott az ablakon ijedtében. Azt hitte, az illető még él, és rettenetesen megrémült. Elrohant és odahívott valakit. Együtt visszajöttek, ellenőrizték a hullát, visszanyomták a testet fekvő helyzetbe. Bár az illető halott volt, valamiféle elektromos reakciók arra késztették a testét, hogy mozogjon és rángatózzon. Teljesen halott volt, de a teste még reagált.

				Az óemberünk halott, de hátrahagyott egy „testet.” Nem a hús-vér testünkről beszélek. Az elménk beprogramozásáról beszélek – a hozzáállásunkról és helytelen gondolatainkról. Ez a „bűn teste” [Károli], amiről Pál beszélt, és ezt tudnunk kell: „a mi óemberünk megfeszíttetett vele [Jézussal].” (Róm 6,6).

				A következő lépés pedig ennek a bűn testének az elpusztítása. Ezt úgy tehetjük meg, ha Isten Igéjével módszeresen leromboljuk a helytelen gondolatokat és érzelmeket, és jó gondolatokkal és érzelmekkel helyettesítjük azokat. Az elménk megújításának nevezett folyamat vége az lesz, hogy „többé ne szolgáljunk a bűnnek” (6.v.).

				A jó hír az, hogy Jézus egészen a gyökeréig hatolt a bűn-problémának. Végleg leszámolt a bűnös természettel, és – Krisztusban – mi is meghaltunk a bűnnek. Ezért nem kell többé a bűnnek élnünk. Ha tudnánk és megértenénk ezt, az megváltoztatná az életünket.

				Élünk Istennek

				Ha pedig meghaltunk Krisztussal, hisszük, hogy vele együtt élni is fogunk.

				Róm 6,8

				Halottak vagyunk Krisztussal. Hogy mennyire élünk Vele, az pedig azon múlik, hogy mit tudunk.

				Hiszen tudjuk, hogy Krisztus, aki feltámadt a halottak közül, többé nem hal meg, a halál többé nem uralkodik rajta.

				Róm 6,9

				Megint arról van szó, hogy „tudjuk.” Ahogy ez a két vers mondja: „Eggyé leszünk vele a feltámadásának hasonlóságában is. Hiszen tudjuk…” Ha nem tudod ezt, ha nem erősödtél meg benne, akkor nem fogod megtapasztalni a nekünk szánt feltámadott életet, győzelmet és erőt. Tudnod kell, hogy „Krisztus, aki feltámadt a halottak közül, többé nem hal meg, a halál többé nem uralkodik rajta” (9.v.).

				A legtöbben megértik, hogy Jézusnak nem kell küszködnie a bűnnel. Nem úgy van ott fent, hogy igyekszik megtagadni Magát, és próbálja legyőzni a bűnös természetét. Krisztus leszámolt ezzel. Jézus most már teljesen szent és tökéletesen tiszta.

				Mert aki meghalt, az meghalt a bűnnek egyszer s mindenkorra, aki pedig él, az Istennek él.

				Róm 6,10

				Ez megint Jézusról szól. Ezzel legtöbben egyetértenének. De nézzük meg, mit mond a következő vers:

				Ezért tehát [Ugyanígy] ti is azt tartsátok magatokról, hogy meghaltatok a bűnnek, de éltek az Istennek a Krisztus Jézusban.

				Róm 6,11

				Micsoda erőteljes kijelentés! Ugyanúgy halottnak kell látnod magad a bűn számára, mint ahogy Krisztus halott a bűnnek. Úgy gondolod, hogy Jézusban még most is ott van a régi bűnös természet, és mellette egy új igaz természet a bensőjében, és a kettő között vívódik? 

				Természetesen nem! Jézus halott a bűnnek. Többé már nem kell foglalkoznia semmiféle hajlammal, bűnös természettel vagy tényleges bűnös indulattal. Ezt felvette saját testébe, és megszenvedett érte. Meghalt, eltemették és elmúlt a régi természete. Ugyanúgy kell látnunk magunkat, mint Jézust – feltámadva új életre Istenben.

				Ne uralkodjon a bűn

				Vértezzétek fel magatokat azzal a felismeréssel, hogy aki testileg szenved, az elszakad a bűntől.

				1Pét 4,1

				Vannak, akik azt tanítják, hogy ez azt jelenti: „Minél többet szenvedsz, annál jobban megtörik a bűn uralma az életedben.” Ez persze nem igaz. Néhányan, akik a legnagyobb szenvedéseken mentek keresztül, a legnagyobb bűnösök közé tartoznak. A fenti ige valójában azt jelenti, hogy Jézus az, aki testében szenvedett, mert saját testében vitte fel a fára a bűneinket, és meghalt értünk – elszakadt a bűntől. A bűnnek nincs többé uralma rajta.

				Azzal kell felvérteznünk magunkat, hogy ugyanúgy gondolkozzunk a bűnről, mint ahogy Jézus gondolkodik róla. Ő nem áll kapcsolatban a bűnnel. Nem érzi úgy, hogy lényének egy részét a természeténél fogva valami még mindig a bűnhöz köti. Többet tud ennél! Úgyhogy az 1Pét 4,1 és a Róm 6,11 is azt mondja, hogy ugyanaz a hozzáállásunk legyen a bűnhöz, mint Krisztusnak. Íme, ennek a hozzáállásnak az eredménye:

				Ne uralkodjék tehát a bűn a ti halandó testetekben, hogy engedelmeskedjetek kívánságainak.

				Róm 6,12

				„Ne uralkodjék”: ez azt jelenti, hogy van erőd megakadályozni, hogy a bűn – a főnévvel megnevezett bűn – uralkodjon az életedben. Maga a bűnös természet meghalt és eltűnt, de rajtad áll, hogy engeded-e tovább uralkodni a testen – az előzetes programozáson – keresztül, amit hátrahagyott. Ne hagyd, hogy a bűnre való hajlam, ami a meg nem újított elméd miatt van benned – uralkodjon a halandó testedben! Mivel az Ige megparancsolja, hogy így tegyünk, ez azt mutatja, hogy van erőnk megtagadni azt a jogot a bűntől, hogy uralkodjon az életünkben.

				„Nem törvény alatt…”

				Tagjaitokat se adjátok oda a bűn szolgálatára, hogy a gonoszság fegyvereivé legyenek. Hanem adjátok oda magatokat az Istennek, mint akik a halálból életre keltetek. Tagjaitokat is adjátok át az igazság fegyvereiként az Istennek. Hiszen a bűn nem fog uralkodni rajtatok, mert nem a törvény, hanem a kegyelem uralma alatt éltek.

				Róm 6,13-14

				A törvény nem a bűn uralmának megtörésére adatott, hanem hogy uralmat adjon a bűnnek fölöttünk. A törvény megerősítette a bűnt (1Kor 15,56). A törvény felélesztette, életre keltette a bűnt (Róm 7,9). Valójában a törvény ruházta fel erővel a bűnt, mert a bűn már jelen volt a bűnös természetben. Az emberek tévesen úgy gondolták: Ha sikerül felhagynom a bűnös cselekedetekkel, akkor jól leszek. Még ha meg is tudták volna ezt tenni (amire nem voltak képesek), és lecsökkentették volna a bűnös cselekedeteik számát, és valamiképpen jó érzések töltötték volna el őket magukkal kapcsolatban, akkor sem tudták volna megváltoztatni a bűnös természetüket. Az akkor is ott volt. Lehet, hogy egy kicsit szunyókált. Lehet, hogy az elkövetett jó cselekedetek valamennyire elnémították, de az igazság az, hogy a természetünket nem lehet jó cselekedetekkel megváltoztatni.

				Az Úrnak tehát ki kellett hoznia bennünket ebből a tévelygésből. Hogyan tette ezt? Elkezdte azt mondani: „Ne tedd!” Aztán, amikor meghallottuk a parancsolatot, hogy mit ne tegyünk, elkezdtük éppen a tiltott dolgokat megkívánni. 

				Gyerekként hogyan vettél rá valakit, hogy megcsináljon valamit? Elég volt azt mondani gúnyosan: „Nem tudod megtenni! Mi vagy te? Gyáva nyúl! Fogadok, hogy nem mered megtenni!” Ahogy azt mondtad valakinek, hogy nem tudja megtenni, képes lett volna a nyakát törni, csak hogy megpróbálja.

				Amikor még versenyszerűen futottam, részt vettem egyszer egy 6,2 mérföldes (kb. 10 km-es) versenyen. Már csaknem negyedmérföldnyire (kb. 400 m-re) voltam a célvonaltól, amikor egy másik versenyző kezdett elhúzni mellettem. Próbáltam tartani az iramot, de elfogyott az erőm. Egyéni rekordomat már megdöntöttem, és semmi nem maradt bennem. Ez a fickó látta, hogy próbálok lépést tartani vele. Visszanézett a válla fölött, és nagyon gúnyosan azt mondta: „Ennél többre vagy képes!” Ahogy ezt kimondta, mintha átváltoztam volna a Hihetetlen család egyik tagjává. Bekapcsolt a turbóm, és annak a versenynek az utolsó 400 méterén 90 métert vertem rá. Nem tudom, honnan jött az erő, de ha valaki azt mondja nekünk, hogy nem vagyunk képesek valamire, akkor mindenáron meg akarjuk azt tenni.

				A legtöbben biztosan átéltünk már valami hasonlót. Valami működésbe lép bennünk, amikor azt halljuk: „Ne tedd!”, és arra késztet, hogy azt mondjuk: „Csak azért is megteszem!” Valami reagál bennünk, mert Isten nem úgy alkotott meg, hogy szabályokkal és előírásokkal le lehessen uralni bennünket. 

				Isten nem terhelte meg Ádámot és Évát egy rakás szabállyal és előírással. Szabadságot adott nekik. Amikor eljött a törvény, nem az volt a célja, hogy megtörje a bűn uralmát az életed fölött. Inkább az volt a célja, hogy rámutasson: „Figyelj, reménytelenül hozzá vagy kötve ehhez a bűnös természethez. Nem tudod megváltoztatni magadat azzal, hogy egy kicsit megjavulsz. Segítségre van szükséged! És hogy ezt bebizonyítsam, megmutatom, mi van a szívedben. Ne paráználkodj!” Hirtelen feléledt a bűn, és elkezdtél vágyódni minden után, amiről Isten azt mondta, hogy ne tedd.

				Egyszer valaki hallott engem erről a témáról beszélni, és elhatározta, hogy leteszteli a dolgot. A fia már vagy fél órája játszott néhány barátjával a kertben. Az apa odament hozzájuk, és azt mondta nekik: „Gyerekek, nagyon ügyesen játszotok! Csináljatok, amit csak akartok, de erre az egy virágra ne köpjetek rá!” Azután bement a házba, és az ablakból figyelte őket. A gyerektársaság fele azonnal odament, és ráköpött a virágra. A többiek csak álltak tátott szájjal, és csorgott a nyáluk – azt kívánták, bárcsak elég merészek lennének ahhoz, hogy ráköpjenek a virágra. Azonnal elkezdtek vágyódni az után, amire nézve megparancsolták nekik, hogy nem szabad.

				„… Hanem kegyelem alatt”

				Ezt tette a törvény. Valójában uralmat adott fölöttünk a bűnnek – a bűnös természetnek. Elérte, hogy a bűn – a főnévvel megnevezett bűn – életre keljen, és megkívánjon mindent, amiről azt mondták nekünk, hogy nem lehet a miénk. A cél az volt, hogy kijöjjünk a tévelygésből és felismerjük, hogy egyes bűnös cselekedeteket esetleg legyőzhetünk, ám az a bűnös természet még mindig ott van. Természetünknél fogva az ördög gyermekei voltunk, és az egyetlen kiút az volt, hogy teljesen új természetet kapjunk. Ez pedig olyan dolog, amire magunktól nem vagyunk képesek. Nem tőlünk származik a bűnös természetünk, és nem tudjuk létrehozni az új természetünket sem. Ajándékként kell azt elfogadnunk Istentől.

				A Róm 6,14-ben tehát Pál azt mondja, hogy „a bűn nem fog uralkodni rajtatok, mert nem a törvény, hanem a kegyelem uralma alatt éltek.”

			

		

	
		
			
				9. fejezet – Kinek a szolgája vagy?

				Hogy amiképpen úrrá lett a bűn a halál által, úgy uralkodjék a kegyelem is az igazsággal az örök életre Jézus Krisztus, a mi Urunk által.

				Róm 5,21

				Egykor a bűn uralkodott a halálra, most pedig a kegyelem uralkodik az örök életre. Most már a kegyelem uralkodik! Amikor megérted Isten kegyelmét, ez megengedi, hogy az örök élet ugyanúgy működjön benned, mint ahogy az ószövetségi törvény felélesztette benned a bűnös vágyakat.

				A Sátánnak vagy Jézusnak adod át magad?

				Mit tegyünk tehát? Vétkezzünk, mert nem a törvény, hanem a kegyelem uralma alatt élünk? Szó sincs róla! 

				Róm 6,15

				Aztán Pál áttért a második okra, ami miatt szent életet kell élnünk:

				Nem tudjátok, hogy ha valakinek átadjátok magatokat szolgai engedelmességre, akkor engedelmességre kötelezett szolgái vagytok annak, mégpedig vagy a bűn szolgái a halálra, vagy az engedelmesség szolgái az igazságra?

				Róm 6,16

				Ha szentségtelen életet élsz, szabad utat engedsz a Sátánnak.

				A tolvaj csak azért jön, hogy lopjon, öljön és pusztítson: én [Jézus] azért jöttem, hogy életük legyen, sőt bőségben éljenek.

				Ján 10,10

				Jézus azért jött, hogy bővölködő életet adjon nekünk, az ördög pedig azért jön, hogy lopjon, öljön és pusztítson. Mivel a Sátán a bűn szerzője, amikor átadjuk magunkat a bűnnek, neki adjuk át magunkat.

				Tehát az a fő oka annak, hogy egy újjászületett hívő nem él a bűnben az, mert már nem a természetéből fakadó, hogy így tegyen. Ha ismernéd ezt az igazságot, ösztönösen is szentebb életet élnél, mint amilyet valaha is éltél tudatosan. Felfognád, hogy nem a szentség készteti Istent arra, hogy cselekedjen az életedben, a szentség hiánya viszont azt eredményezi, hogy a Sátánnak szabad bejárása lehet az életedbe – amit persze nem akarsz. Isten továbbra is szerethet, de súlyokkal megrakodva próbálod megfutni a versenyt. Ha ötven kiló pluszt cipelsz magaddal, lehet, hogy be se tudod fejezni a versenyt. Így van ez a bűnnel is.

				A bűn hatásai

				Gyakorlatilag élhetnél bűnben. De mit érnél el vele? Isten elvetne téged? Nem. De lehet, hogy te elfordulnál Istentől, mert megkeményedne a szíved. A Zsid 3,13 azt mondja, hogy a szívünk megkeményedhet „a bűn csábításától.” A bűn lelassít. A Sátán problémákat okoz az életedbe. Betegségek jöhetnek az életedbe a bűn miatt. Jézus bizonyos embereknek azt mondta, például a Bethesda tavánál fekvő bénának: „Többé ne vétkezz, hogy valami rosszabb ne történjék veled.” (Ján 5,14)

				Van olyan betegség – bár nem mindegyik –, amelyik bűnhöz köthető. Például élhetnél paráznaságban, és Isten akkor is szeretne, de óriási ajtót nyitnál az életedben az ördögnek, a nemi úton terjedő betegségeknek, érzelmi sebeknek, és sok más dolognak. Isten ugyanúgy szeretne, de a bűn rettenetes rombolást végezne az életedben.

				Néhány nagy tévé-evangélista erkölcstelenségbe, hűtlen pénzkezelésbe keveredett. Lehetséges, hogy ezek az emberek valóban újjászülettek, és szerették Istent, de bűnbe estek. Nem ismerem a szívüket, de ha ez a helyzet, akkor Isten még mindig szereti őket a kegyelem alapján. Az ördög azonban gondoskodott róla, hogy alaposan megfizessenek a bűneikért. Elveszítették a szolgálatukat, a családjukat. Ráment a hírnevük, a becsületük. Egyesek közülük még börtönbe is kerültek. El kellett szenvedniük a gúnyt, a szégyent, a bűntudatot és a kárhoztatást. Bár ez a bűn óriási kárt okozott az életükben, az nem „Isten büntetése” volt. Helyet adtak az ördögnek, aki pedig jött és kifosztotta őket. A Sátán okozott nekik ekkora bánatot és kínt.

				Az igazság szolgái

				Szabad vagyok a bűntől, de nem a bűnre. Aki tisztában van az Evangéliummal, az nem fog bűnben élni.

				Mert megjelent az Isten üdvözítő kegyelme minden embernek, és arra nevel minket, hogy megtagadva a hitetlenséget és a világi kívánságokat, józanul, igazságosan és kegyesen éljünk a világban.

				Tit 2,11-12

				Isten kegyelme arra tanít minket, hogy szent életet éljünk. A kegyelem nem vezeti bűnre az embereket. Mondhatja valaki: „De hát én ismerek olyan embert, aki hallott a kegyelemről, aztán úgy döntött, hogy mégis bűnben él.” Nem mindenki lesz tökéletes, aki hallotta a kegyelemről szóló üzenetet. Ugyanígy nem lesz tökéletes mindenki, aki hallotta a bűntudatról és kárhozatról szóló üzenetet. Így vagy úgy, időnként el fogunk bukni, és nem érjük el a mércét. Isten kegyelme, ha teljesen megértjük, végül meg fogja törni a bűn uralmát. Azok, akik felfogják és elfogadják Isten kegyelmét, nem fognak felbátorodni a bűnre, hanem inkább megszabadulnak tőle. Ezek erőteljes igazságok, mégis ezzel ellentétesen módon gondolkodnak manapság az emberek!

				De hála az Istennek, hogy csak voltatok a bűn szolgái, de szívetek szerint engedelmeskedtetek annak a tanításnak, amelynek követésére adattatok!

				Róm 6,17

				Rabszolgaként hozzá voltunk kötve a régi természetünkhöz. Most azonban Jézus által szabaddá lettünk!

				Miután tehát megszabadultatok a bűntől, az igazság szolgáivá lettetek. Emberi módon beszélek, mivel erőtlenek vagytok. Ahogyan tehát átadtátok tagjaitokat a tisztátalanságnak és a törvénytelenségnek a törvénytelenség szolgálatára, úgy most adjátok át tagjaitokat az igazság szolgálatára, hogy szentek legyetek.

				Róm 6,18-19

				Pál azt mondja: „Földi példát mondok nektek, hogy jobban megértsétek. Ahogy rabszolgái voltatok a régi természeteteknek és a bűnnek, úgy kell most látnotok magatokat, mint az új természeteteknek és a szentségnek a rabszolgáit. Ismerjétek fel az igazságot, és kezdjétek el igazként és szentként látni magatokat Krisztusban! Ugyanúgy, ahogy a régi hozzáállás tisztátalanságot okozott az életetekben, az új hozzáállás szentséget fog eredményezni az életetekben, ha meg tudjátok látni, hogy a régi természetetek halott, elmúlt. Ha képesek lennétek megérteni, valójában milyen tiszták vagytok most már Isten szemében, nem élnétek bűnben.”

				Hogyan látod magad?

				Sok ember azért él szexuális erkölcstelenségben, mert romlottnak, szennyesnek tartja magát. Nem látja magát tisztának. Szabaddá válhatna, ha megértené, hogy Jézus által megtisztult.

				Egyszer szolgáltam egy nő felé. Szexuális erkölcstelenséggel küszködött. De nem mindet önként követte el, mert erőszak és vérfertőzés áldozata is volt. Szennyesnek érezte magát. Ezért, mivel szennyesnek látta magát – már egészen kislány korától kezdve –, ez önbeteljesítő próféciaként működött az életében. Engedett az erkölcstelenségnek, így újra átélve a szennyességét.

				Miközben imádkoztam érte, az Úr adott nekem egy képet, hogy osszam meg az asszonnyal. Azt mondta, hogy mondjam el neki: Ő úgy látja őt, mint aki szellemben tiszta – akár egy menyasszony talpig hófehérben, szűziesen. Elkezdtem megosztani az asszonnyal ezeket a dolgokat, hogy ő is így láthassa magát. Ha elfogadja ezt a képet önmagáról, az megtöri a bűn uralmát benne.

				Amikor egy nő prostituáltnak látja magát, az önbeteljesítő próféciaként működik a számára. Akármit tettünk, Krisztus által tisztának kell látnunk magunkat, és úgy, mint aki bocsánatot nyert. Ha ezt meglátjuk, akkor lehetetlen, hogy fogjuk Krisztus tagjait – ezt a szentséget, amit Isten adott nekünk –, és újra prostitúcióra adjuk magunkat. Erre akart rámutatni Pál.

				„Bűntől szabadon”

				Mert amikor szolgái voltatok a bűnnek, szabadok voltatok az igazságtól.

				Róm 6,20

				Mielőtt újjászülettél, rabszolgája voltál a régi bűnös természetnek. Akármilyen jól viselkedtél, vagy akármennyire korlátoztad a bűnös cselekedetek számát, az nem változtatott a szentségtelen természeteden. „Szabad” voltál „az igazságtól”. Ez nem azt jelenti, hogy újjászületésed előtt semmi jót nem tudtál tenni. Nem ez a helyzet. Vannak olyan elveszettek, akik nagyon jó emberek. Ez csak annyit jelent, hogy a sok igaz cselekedet sem volt képes megváltoztatni a természetedet. Természetednél fogva az ördög gyermeke voltál (Ef 2,3).

				De milyen gyümölcsöt termett ez akkor nektek? Bizony, most szégyenkeztek miatta, mert ennek vége a halál! 

				Róm 6,21

				Akkoriban, amikor még engedted, hogy a bűnös természeted uralkodjon rajtad, és irányítson téged, sok gyümölcse volt ennek – bűnös cselekedetek és a halál, amit magukkal hoztak.

				Most azonban, miután a bűntől megszabadultatok, és az Isten szolgái lettetek, már ez meghozta nektek a gyümölcsét, a szent életet, amelynek vége az örök élet.

				Róm 6,22

				Amikor elveszett voltál, a bűn szolgája voltál (20.v.). Most, hogy újjászülettél, Isten szolgája vagy (22.v.). A bűnös természet most már meghalt, elmúlt, és vadonatúj szellemed van. Az, hogy valaki „szabad… az igazságtól” (20.v.), azt jelenti, hogy elveszettként képes jó dolgokat tenni, de nem képes megváltoztatni a bűnös természetét. Hogy valaki „szabad a bűntől” (22.v.), az ennek éppen az ellenkezőjét jelenti: bár képes bűnös cselekedeteket elkövetni, nem tudja megváltoztatni az igaz természetét. Ezt megértetted?

				A cselekedetek nem változtatják meg a természetedet

				Természetesen a keresztény tud bűnöket elkövetni. Sok igevers szól erről. Pál azonban azt magyarázza, hogy ahogyan egy elveszett ember jó cselekedetei nem képesek megváltoztatni a bűnös természetét, ugyanúgy egy újjászületett hívő bűnös cselekedetei sem képesek megváltoztatni az igaz természetét.

				Sok keresztény elfogadta ennek az igazságnak az egyik oldalát, a másikat viszont nem. Azt tudják, hogy valakinek a bűnös természetét nem lehet csupán jó cselekedetekkel megváltoztatni. Aztán viszont sajnos azt gondolják, hogy az újjászületett igaz természetüket meg tudják változtatni, és be tudják szennyezni a bűnös cselekedeteikkel. Ez az igeszakasz cáfolja ezt a következetlen gondolkodást. Ugyanúgy nem tudod beszennyezni az újjászületett igaz természetedet bűnös cselekedeteiddel, mint ahogy nem tudod megjavítani a bűnös természetedet igaz cselekedetekkel. Ha az igaz cselekedeteid elveszett emberként nem tudták megváltoztatni a bűnös természetedet, akkor a keresztényként elkövetett bűnös cselekedeteid sem tudják megváltoztatni az igaz természetedet! Ez fantasztikus!

				Tudom, hogy ez sok megalapozott kérdést vet fel, például: „Azt jelenti ez, hogy ha vétkezünk is, nem veszíthetjük el az üdvösségünket?” Nincs lehetőség arra, hogy ezt itt megválaszoljam, de ajánlom ezzel kapcsolatban a következő tanításaimat: „A hívő bizonyossága”, „Teljes bűnbocsánat”, azon kívül, amit már korábban említettem: „Ki vagyok Krisztusban?” Ez egy erőteljes, hatalmas igazság!

				„Nos, Andrew, azt értem, hogy halott voltam a bűneimben, amíg újjá nem születtem. Azt is el tudom hinni, hogy kaptam egy vadonatúj igaz természetet abban a pillanatban, ahogy megmenekültem. De azóta vétkeztem, és a természetem megint megromlott!” Tévedés! A természeted nem romlik meg, valahányszor vétkezel, mint ahogy a régi természeted sem lett igazzá, valahányszor valami szent dolgot cselekedtél újjászületésed előtt. Erről szólnak ezek a versek!

				A Róm 6,22 így folytatja: „meghozta nektek a gyümölcsét, a szent életet.” A szentség gyümölcse az üdvösségnek, nem gyökere. A szentség velejárója az Istennel való kapcsolatnak, nem pedig e kapcsolat megszerzésének a módja. A szentséggel semmit nem tudunk kiérdemelni Istennél. Ez pusztán a természetes következménye annak, ha megértjük a Vele való kapcsolatunk helyreállását.

				Megromlottunk azáltal, hogy az Evangéliummal ellentétes dolgokat gondoltunk. Ha képesek vagyunk elszakadni a teljesítmény-központú gondolkodástól, hogy valóban megértsük Isten kegyelmét, akkor a végén ösztönösen is szentebbül élünk, mint ahogy valaha éltünk tudatosan. Amint újjászülettünk, a természetünkké válik az, hogy elkezdjünk szent életet élni!

			

		

	
		
			
				10. fejezet – Tisztaságra vágyva

				Lássátok meg, milyen nagy szeretetet tanúsított irántunk az Atya: Isten gyermekeinek neveznek minket, és azok is vagyunk. Azért nem ismer minket a világ, mert nem ismerte meg őt. Szeretteim, most Isten gyermekei vagyunk, de még nem lett nyilvánvaló, hogy mivé leszünk. Tudjuk, hogy amikor ez nyilvánvalóvá lesz, hasonlóvá leszünk őhozzá, és olyannak fogjuk őt látni, amilyen valójában.

				1Ján 3,1-2

				Az újjászületett szellemünkben olyanok vagyunk, mint amilyen Jézus most (1Ján 4,17). Amikor azonban Jézus visszatér, elménkben és testünkben is olyanokká leszünk, mint Ő.

				Ezért akiben megvan ez a reménység, megtisztítja magát, mint ahogyan ő [Jézus] is tiszta.

				1Ján 3,3

				Ez a harmadik vers azt mondja, hogy mindenkiben, aki valóban újjászületett, ott van ez a tisztaság utáni vágy. Lehet, hogy nem sikerül túl jól betöltened ezt a vágyat, de ott van. 

				Ha a törvény alatt és a teljesítmény-központú gondolkodás alatt élsz, az tulajdonképpen megerősíti a bűn testét az életedben. Ha azonban kikerülsz a törvény alól, akkor:

				A bűn nem fog uralkodni rajtatok, mert nem a törvény, hanem a kegyelem uralma alatt éltek.

				Róm 6,14

				Ahogy elkezded igazán megérteni a kegyelmet – az Evangéliumot, Isten erejét – az megtöri a bűn uralmát az életedben, és elhozza az üdvösséggel járó áldásokat. Ha igazán újjászülettél, és megérted a kegyelmet, meg fog nyilvánulni az életedben a szentség. A szíved mélyén arra fogsz vágyni, hogy betöltsd a tisztaság iránti belső vágyódást.

				Aki úgy fogja fel, amit itt tanítok, hogy „Hát, akkor ez felszabadít arra, hogy nyugodtan éljek bűnben”, annak újjá kell születnie. Ha valóban újjászülettél, arra törekszel, hogy megtisztítsd magadat, mint ahogyan Ő is tiszta. Lehet, hogy ez nem sikerül túl jól a megértés hiánya miatt, de akkor is arra vágysz, hogy Istennek élj.

				A legtöbben azt hiszik, hogy a vágyaink mindenestől gonoszak. Ez igaz arra az emberre, aki még nem született újjá, és arra is érvényes lehet, aki újjászületett, de nem újította meg az elméjét. Az ilyen ember elméje a megújításáig abban a romlottságban fog működni, amire korábban be lett programozva. Ha viszont valóban újjászülettél, új vágy van benned. 

				Amennyire helyet adsz ennek az új természetnek, és engeded, hogy uralkodjon rajtad, olyan mértékben kezdi el megtisztítani a cselekedeteidet. Akkor fogsz rájönni – személyes tapasztalat útján –, hogy a bűn uralma megtört az életedben.

				Ajándék vagy zsold?

				Mert a bűn zsoldja a halál.

				Róm 6,23

				A zsold (bér): fizetség valamiért. Ha bűnös természeted van, az halált okoz – keres – az életedben. Ez nemcsak az örök halálról beszél, és arról, hogy a pokolban örökké el leszel szakítva Istentől. Beletartozik a bűn minden hatása ebben az életben – a depresszió, a betegség, a szegénység, a harag, a keserűség, a hitetlenség, hogy csak néhányat nevezzünk meg. Bármi, ami a bűn következménye, halált és Istentől való elszakadást eredményez. A bűn hozta létre ezeket a negatív hatásokat az életünkben.

				Az Isten kegyelmi ajándéka pedig az örök élet Krisztus Jézusban, a mi Urunkban.

				Róm 6,23

				Az örök élet Isten megismerése (Ján 17,3). Ez nemcsak azt jelenti, hogy örökké élünk, bár az is része. Pál az Úrral való szoros, közeli, személyes kapcsolatról beszél. Ha valóban megérted a kegyelmet – Isten ajándékát –, akkor megtapasztalhatod Vele a bensőséges kapcsolatot az Úr Jézus Krisztus által. Amíg a teljesítmény-központú gondolkodás alatt vagy, nem tapasztalhatod meg a bensőséges kapcsolatot Istennel. Függetlenül attól, hogy milyen jól teljesítesz, az soha nem lesz elég jó. Az örök élet – a Vele való bensőséges kapcsolat – ajándék!

				Odaszentelt életem

				Sokan hallgatják, amiket mondok, és azt gondolják, hogy óriásit tévedek, mert annyira átitatódtak a teljesítmény-központú gondolkodással. Így okoskodnak: „Ez a fickó biztos azért prédikálja ezt, hogy igazolhassa a szentségtelen életstílusát. Így akarja mentegetni magát a bűne miatt. A bűnt pártolja.”

				Tévedés! Be tudnám bizonyítani az életvitelemmel, hogy nem támogatom a bűnt. Szentebb életet élek, mint legtöbben, akik valaha is bírálnának. Egész életemben egy korty szeszes italt sem ittam, és nem szívtam el egy szál cigarettát sem. Soha nem káromkodtam, és még kávét sem ittam egész életemben. Ezzel nem azt akarom mondani, hogy a kávé ugyanolyan, mint az ital. Valójában még igével is alá lehet támasztani a kávéivást: 

				Ha valami halálosat isznak, nem árt nekik.

				Márk 16,18

				Ez egyébként vicc volt. De komolyra fordítva a szót, én szuperszent életet élek. Elkülönített, odaszentelt életet élek. Ne értsetek félre, nem dicsekedni akarok ezzel, és semmi esetre sem használom ezt az Istennel való kapcsolatom alapjaként! Csak azért mondom ezt el, hogy szembeszálljak azokkal, akik így bírálnának: „Azért tanítod a kegyelmet, hogy a szentségtelen életvitelt pártolhasd!” Nem, a kegyelem nem késztetett arra, hogy bűnben éljek.

				Szentebb életet élek annál, mint ami csak megfordul az emberek fejében. De azt mondhatom nektek, hogy nem volt békességem Istennel, amíg meg nem értettem az Ő kegyelmét.  

				Szuperszent életet éltem, de addig nem volt békességem, amíg a hitemet a teljesítményembe vetettem. Sosem volt örömöm, amíg a saját szentségemben bíztam.

				Isten ereje nem áradt az életemben. Lehet, hogy másoknál jobban éltem az általam hozott döntések miatt, Isten tökéletes mércéjének azonban így sem feleltem meg. Ennek köszönhetően sosem volt bennem bátorság vagy magabiztosság. Amint azonban elkezdtem megérteni, hogy Istentől kegyelemből, hit által nyerek dolgokat, elkezdtem valódi győzelmeket átélni az életemben. Olyan szentséget találtam, ami messze meghaladta a sajátomat.

				Az Ő igazságában bízva

				Amíg az én igazságomban bíztam, a Sátán tudott kárhoztatni. Azt mondta: „Nem vagy méltó!” Én pedig próbáltam vitatkozni vele, hogy igenis az vagyok. Függetlenül attól, hogy mennyi mindent tettem, mindig ő nyerte a vitát. Miért? Mert mindig volt olyan, amiben kudarcot vallottam, és olyan, amit nem tettem meg.

				Most azonban, hogy már Jézus igazsága által kapom a dolgokat Istentől, a Sátán nem nyeri meg a vitákat. Amikor odajön hozzám, és azt mondja: „Nem vagy méltó!”, én egyszerűen egyetértek vele, és azt mondom: „Igazad van. Nem vagyok méltó. Úgyhogy azt hiszem, Jézuson keresztül kell megkapnom. Jézus nevében fogok imádkozni, és az Ő igazsága és szentsége miatt számítok rá, hogy meg is kapom!”

				A Sátán nem képes hiteltelenné tenni Jézus igazságát. Az enyémet mindig hiteltelenné tudta tenni, mert az csak részleges és korlátozott volt. Azután azonban elkezdtem Isten igazságában bízni – abban az igazságban, amely ajándékként az enyém (Róm 6,23). Ahogy elkezdtem ajándékként hinni ebben, és elfogadni – elfogadni az Evangéliumot, a jó hírt –, akkor elkezdett áradni az erő az életemben.

				Az Evangélium Isten ereje; vajon ez azt jelenti, hogy nyugodtan élhetünk bűnben? Isten őrizzen! Nem ezt mondta Pál, és én sem ezt mondom. Most már vadonatúj természeted van. Halott vagy a bűnnek. És amint megújult az értelmed, és valóban megérted az igaz Evangéliumot, ösztönösen is szentebb életet fogsz élni, mint ahogy valaha is éltél tudatosan. Amint megérted, milyen tiszta vagy Jézus által, nem akarsz majd a bűnben élni. Csak bölcsesség kérdése. Miért adnál szabad utat a Sátánnak az életedbe?

				Én nem akarok szabad felületet biztosítani a Sátánnak, hogy eltaláljon. Ezért élek olyan szentül, ahogy csak tudok. Ez korlátozza azt, hogy mennyire tud beleavatkozni az életembe. De nem ebben a szentségben bízom az Istennel való kapcsolatomra nézve. Az Ő irgalmában és kegyelmében bízom. Végső soron ez az, ami megszerzi az Ő jóindulatát a számomra.

				A szellemedben dől el

				Nekem több, mint húsz évembe került megérteni ezeket a dolgokat, amiket most elmondok nektek. Ezek az igazságok forradalmasították az életemet. A legmélyebb dolgok közé tartoznak, amiket valaki megtanulhat.

				Újjászülettél, és mégis depresszióval, csüggedéssel vagy más problémával küszködsz? Behívtad az Urat az életedbe, és tudod, hogy megmenekültél, mégsem látod úgy, hogy halott lennél a bűnnek, halott a betegségnek, és halott a szegénységnek? Még mindig bűnösnek, betegnek és szegénynek látod magad?

				Én megváltoztam. Most már tudom, hogy nem egy bűnös vagyok, aki szentségre törekszik. Igaz vagyok, akit a Sátán megpróbál rávenni, hogy szentségtelen legyen. Nem beteg ember vagyok, aki próbál egészséges lenni. Egészséges vagyok, akit a Sátán próbál megbetegíteni. 

				Nem szegény vagyok, aki próbál meggazdagodni. Gazdag vagyok, akit az Ellenség próbál szegénnyé tenni. Ez teljesen más gondolkodás és hozzáállás. De úgy vettem észre, hogy sokkal könnyebb győztes helyzetből vívni a csatát, mint azért harcolni, hogy győztes pozícióba kerüljek. Végtelenül könnyebb elengedni valamit, amit már a kezemben tartok, mint megpróbálni elérni valamit, ami még nem az enyém.

				Vereség vár rád, ha így imádkozol: „Olyan méltatlan és istentelen vagyok, de azt hiszem, Isten segítségével elérhetem, hogy igazzá váljak.” A cselekedeteiden javíthatsz, de ezt nem tudod elérni. Azt kellene mondanod: „Olyan istentelen és tehetetlen vagyok, hogy nem tudom magam megmenteni. Elfogadom hát ajándékként. Jézus által, Neki köszönhetően igaz vagyok. Igazságban fogok járni, de nem azért, mert ezt próbálom elérni. Inkább elengedem. Felszabadítom az igazságot, amely már ott van az újjászületett szellememben.”

				Abban a gondolkodásmódban kételkedés van, amelyik azt mondja: „Ez még nincs meg nekem, úgyhogy megpróbálom megszerezni.” A vesztes pozíciójából indulsz, ha azt mondod: „Most beteg vagyok, de keresem Istent, és meg fogok gyógyulni.” Az igazság így hangzik: „Jézusban már meggyógyultam. Újjászületett szellememben már egészséges vagyok. Bennem él ugyanaz az erő, amely feltámasztotta Jézus Krisztust a halálból (Róm 8,11). Meghaltam a betegségnek. Meggyógyultam. Az egészség már ott van a szellememben.”

				Újulj meg, szabadítsd fel az igazságot, és legyenek megtapasztalásaid!

				Tagadom azt, hogy a testemet néha támadja a betegség és egyéb dolgok? Nem, azt nem tagadom, hogy ezek a dolgok léteznek. Néha fájdalom van a testemben, de megtagadom azt a jogát és képességét, hogy felettem uralkodjon. Tudom, hogy a szellememben halott vagyok ezeknek a dolgoknak, és feltámadtam Krisztussal. Ugyanúgy, ahogy Ő messze felette áll minden betegségnek, szegénységnek és depressziónak, így van ezzel az én újjászületett szellemem is. 

				Folyamatosan megújítom az elmémet, hogy úgy tudjak gondolkodni, mint Krisztus. 

				Felvértezem magam ezzel a gondolkodással (1Pét 4,1); hagyom, hogy ugyanaz az indulat legyen bennem, mint ami Krisztus Jézusban is volt (Fil 2,5). Úgy tekintek magamra, mint aki meghalt a bűnnek, de él Istennek Krisztus Jézus, az én Uram által (Róm 6,11). Győztes pozícióból harcolok, nem pedig azért, hogy megszerezzem a győzelmet. Az újjászületett szellemem már megváltozott, és most is olyan, mint amilyen állapotban az egész örökkévalóságban lesz. A keresztény élet hátralevő része csak arról szól, hogy megújítsam az elmémet arra, ami a szellememben már valóság.

				Megtört a bűn uralma fölötted. Meghaltál a bűnnek, és Istennek élsz. Ahogy megújítod az elmédet ezen igazság szerint, úgy kezded majd el megtapasztalni ezt a hétköznapjaid során.

			

		

	
		
			
				11. fejezet – Az vagy, amit gondolsz

				Bár a Római levél 7. fejezete tartalmaz néhány közismert igeszakaszt, ezeket általában félreértelmezik. Ennek köszönhetően a legtöbb embernek már van egy elképzelése, előítélete ezeknek a verseknek a valódi mondanivalójával kapcsolatban. Azt azonban, hogy mit mondanak igazából ezek a versek, és azt, hogy az emberek mit gondolnak róluk, gyakran világok választják el egymástól. Ezért arra biztatlak, hogy nyisd meg a szívedet az Úrnak, hogy Ő adhassa át neked ezeket az igazságokat Igéjéből.

				Hiszen amit teszek, azt nem is értem, mert nem azt cselekszem, amit akarok, hanem azt teszem, amit gyűlölök. Ha pedig azt cselekszem, amit nem akarok, akkor elismerem a törvényről, hogy jó. Akkor pedig már nem is én teszem azt, hanem a bennem lakó bűn. Mert tudom, hogy énbennem, vagyis a testemben nem lakik jó, minthogy arra, hogy akarjam a jót, van lehetőségem, de arra, hogy megtegyem, nincs. Hiszen nem azt teszem, amit akarok: a jót, hanem azt cselekszem, amit nem akarok: a rosszat. Ha pedig azt teszem, amit nem akarok, akkor már nem én teszem, hanem a bennem lakó bűn. Azt a törvényt találom tehát magamban, hogy – miközben a jót akarom tenni – csak a rosszat tudom cselekedni. Mert gyönyörködöm az Isten törvényéven a belső ember szerint, de tagjaimban egy másik törvényt látok, amely harcol az értelmem törvénye ellen, és foglyul ejt a bűn tagjaimban lévő törvényével. Én nyomorult ember! Ki szabadít meg ebből a halálra ítélt testből? Hála az Istennek, a mi Urunk Jézus Krisztus! 

				Róm 7,15-25

				Általában három fő reakció létezik erre a szakaszra:

				•	Mi a csodát akar ez jelenteni? 

				•	A frusztráció normális része a keresztény életnek

				•	Pál az újjászületés előtti állapotát jellemzi

				A lehetetlen élet

				Vannak, akik elolvassák a Róm 7-et, és elcsodálkoznak: Mi a csodáról beszél itt Pál? 

				A legtöbben azonban úgy értelmezik, hogy „A frusztráció normális a keresztény életben.” Így érvelnek: „Pál apostolt – az embert, akit Isten arra használt, hogy megírja az Újszövetségnek több mint a felét – hatalmasan használta Isten. Ezt érett hívőként írta, amikor már sok éve követte Jézust. Ezért, ha ő ilyen frusztrációt élt meg a keresztény életével kapcsolatban, akkor nekünk sem kell jobbra számítanunk. Nem számít, milyen érettségre jutunk el Jézusban, a frusztráció megtapasztalása normális a hívők számára. Van egy rossz rész benned, és van egy jó rész. Van, amikor jó vagy, és van, amikor rossz. Mindig meglesz ez a frusztráció benned, hogy azt teszed, amit nem akarsz, és nem vagy képes azt tenni, amit akarsz. Mi is olyanok vagyunk, mint Pál. A jót akarjuk tenni, de egyszerűen nincs meg bennünk. Ez az élet ténye, úgyhogy éljünk együtt vele! Alkalmazkodjunk!”

				Néhányan úgy értelmezik ezt az igeszakaszt, hogy Pál az újjászületése előtti állapotáról ír. 

				Ők azzal érvelnek: „Hát, ez nem lehet ugyanaz az ember, akit az Úr arra használt, hogy az Újszövetség nagy részét megírja, rendkívüli csodákat tegyen, gyülekezeteket plántáljon, és a világot felforgassa. Nem szólhatott itt önmagáról, és arról, hogy milyen a keresztény élete. 

				Úgyhogy biztosan arról beszélt, amikor még nem volt újjászületve, és így vallotta meg: ’Én nyomorult ember!’ (24.v.).”

				A három reakció közül ezzel az igeszakasszal kapcsolatban egyik sem helyes. Pál nem arról beszél, hogy a frusztráció normális része a keresztény életnek. Nem is az újjászületése előtti állapotáról szól. Arról beszél, hogy teljesen lehetetlen puszta akaraterőből sikeresnek lenni a keresztény életben. Pál szembeállítja a természetes emberi képességet (Róm 7) a Szent Szellem beavatkozásával és erejével (Róm 8).

				Figyeljük meg, hogy a „szellem” szó mindössze egyetlenegyszer szerepel az egész 7. fejezetben. A 8. fejezetben viszont (amit később veszünk végig) huszonegyszer szerepel. Micsoda ellentét!

				A Róm 7 bemutatja, mennyire lehetetlen Istenért élni. A legtöbben ezt nem értik. Azt gondolják, hogy amikor újjászületünk, Isten megbocsát nekünk, aztán felvesz minket, felhúz, megmutatja a helyes irányt, és így szól: „Na, nézzük, ezúttal sikerül-e jól csinálnod!” Arról énekelnek ezek az emberek, hogy Isten új kezdetet, még egy esélyt adott nekik. Ez azonban nem igazán illik rá a keresztény életre! Ha így lenne, másodszor ugyanúgy elszúrnád, mint elsőre. Ez nem győzelem. Ez nem valódi öröm. Ez nem valódi szabadság és szabadulás. A keresztény élet nem csak annyi, hogy kapsz egy új esélyt, és mostantól „Istenért élsz.”

				Kicserélt élet

				A keresztény életet nemcsak nehéz élni – hanem lehetetlen! Emberileg lehetetlen úgy szeretni felebarátodat, mint önmagadat. Mégis hallasz embereket, akik azt mondják: „Hát, Isten megparancsolta, úgyhogy megpróbálom megtenni.” Ha valaki leköp vagy arcul csap, emberileg lehetetlen odafordítani a másik arcodat is. Testben erre képtelen vagy. Nincs meg benned a természetes adottság arra, hogy imádkozz azokért, akik háborgatnak és üldöznek, és hogy megfordulva áldást mondj rájuk, és jót tegyél velük (Mt 5,44). Nincs meg a képességed arra, hogy odaadd valakinek a felsőruhádat, aki éppen elszedte tőled az alsót a bíróságon (Mt 5,40). Képtelen vagy megtenni. A testedet meg kell feszíteni, hogy Krisztus élhessen általad (Gal 2,20).

				A keresztény élet nem megváltozott élet, hanem kicserélt élet. Nem arról szól, hogy belép Isten, és mostantól képes vagy Őérte élni. Meg kell tanulnod teljesen megtagadnod magad, egyáltalán nem bízni a testben, és állandóan egyre jobban függni Tőle. Például ahelyett, hogy összeszorított foggal azt mondanád: „Megpróbálom szeretni ezt az embert!”, így imádkozol: „Atyám, úgy döntök, hogy megtagadom magam. Kérlek, te szeresd őt általam!” Aztán elengeded magad, és hagyod, hogy Isten szeretete kiáradjon belőled. Ahelyett, hogy azt mondanád: „Soha többé nem csüggedek el, és nem leszek lehangolt”, az Úrhoz mész, és így imádkozol: „Atyám, ez az ember megbántott engem, de dicsérlek azért, hogy Te szeretsz! Úgy döntök, hogy ezen elmélkedem, és hagyom, hogy a te szereteted áradjon rajtam keresztül őfelé.” Egyszerűen hagyd, hogy Jézus éljen általad!

				Túl kevés keresztény tapasztalta meg azt, hogy folyamatosan Jézus él rajta keresztül. Sok hívőt túlságosan lefoglal az, hogy próbálnak Őérte élni. Rád illik ez? Minden tőled telhetőt megteszel, amíg emberi képességeid végére nem érsz, és aztán felkiáltasz: „Istenem, segíts!” Ez így nincs rendjén! Ezért kerülnek az emberek olyan sokszor bajba. Nem így kellene tennünk.

				Nem akkor jársz jó úton, ha a saját dolgodat teszed, és így imádkozol: „Istenem, kérlek, áldd meg ezt a próbálkozást! Neked akarom szentelni!” Ez helytelen hozzáállás. Azt kellene mondanod: „Atyám, mi az akaratod a számomra? Mi a terved? Nekem nincsenek terveim, nincs elképzelésem. Kész vagyok elmenni utcaseprőnek, árokásónak, vagy misszionáriusnak valami távoli országba. Atyám, nem számít, mi az akaratod – itt vagyok!” Ha eljutsz az önátadásnak erre a pontjára, akkor meg fogja mondani neked, hogy mit akar tőled. Aztán, ahogy megteszed, amit Isten mond neked, már nem te fogod tenni, hanem az Úr teszi általad. Sosem kell kérned, hogy áldja meg a próbálkozásodat, ha egyszerűen azt teszed, amit Ő parancsolt neked.

				De minket lefoglalnak a saját dolgaink, éljük a saját életünket a saját erőnkből. Élünk a test kívánságaiban – hirtelen elhatározásból megveszünk dolgokat, és adósságba verjük magunkat. Aztán agyondolgozzuk magunkat, tele vagyunk feszültséggel, a hitelezők pedig keselyűként lebegnek fölöttünk.

				Miután ezt mindet megtettük, csak feszültség van bennünk, nyomás és lehangoltság. Aztán az Úrhoz megyünk, és azt mondjuk: „Ó, Istenem, megvallom a Te békességedet!” A baj csak az, hogy nem lesz békességed, ha olyan az életviteled, ami teljesen ellentmond mindannak, amit Isten mond. Nem lehet, hogy csupa rossz magot vetsz a kertedbe, és amikor látod kikelni a gyomokat, imádkozol: „Ó, Uram, csodát kérek tőled – változtasd ezeket a gyomokat kukoricává!” Ez így nem működik.

				Gyengék Őbenne

				Bár sok mindenért hibáztatjuk az ördögöt, az az igazság, hogy az életünkben történő dolgok közül elég kevésért felelős. Persze, a Sátán részt vesz minden negatív dologban. De csak annyit kell tennie, hogy kísért, és te teszed tönkre az egész életedet. Sok keresztény „szellemi hadviselést” folytat, megkötözi az ördögöt, megdorgál ezt, megdorgál azt. Közben pedig a tény az, hogy learatod, amit vetettél.

				Sok hívő nem is látta az ördögöt, de még egy démont se évek óta. A gonosznak közel sem kell jönnie hozzád. Te tökéletes munkát végzel, lerombolva a saját életedet. Az ördög megtanított, hogyan gondolkodj és cselekedj, és te így szaladsz előre – jó szándékkal. Próbálsz Istenért élni, de emberi erőből teszed azt, nem pedig Isten él általad.

				Ezt mutatta meg nekünk Pál a Róm 7-ben. Saját magától nem tudott úgy élni, ahogy akart. A testben – természetes, emberi állapotodban – nem tudsz tökéletes életet élni. Mondják, hogy a „keresztény” azt jelenti: „kis Krisztus”. Hogy lehetnél kis Krisztus – testben? Nem lehetsz. Nem tudsz úgy élni, ahogy Jézus. Hozzá kell jönnöd, megkérned, hogy Ő éljen benned és általad, és aztán meg kell tanulnod megtagadni önmagad.

				Egyszer felhívtam egy hölgyet telefonon, és megkérdeztem: „Hogy van?” Ő így felelt: „Gyenge vagyok Őbenne.” Először eltűnődtem: Vajon hogy érti ezt? Amikor azonban befejeztük a beszélgetést, és tovább gondolkodtam ezen, azt mondtam magamban: Ez nem is olyan rossz! Azt mondta ezzel: „Tanulom, hogy ne bízzak magamban, hanem ismerjem el a gyengeségemet, és hagyjam, hogy Ő éljen általam.” Ahelyett, hogy ment volna a maga feje után, és csak akkor fordult volna Istenhez, amikor bajba jut, megtanulta, hogyan tagadja meg magát, és azt tegye, amiről úgy érezte, hogy Isten arra vezeti. Ezt írja le Pál a Róm 7-8-ban.

				Változtasd meg a gondolkodásodat, változtasd meg az életedet!

				Menjünk vissza a Róm 7 elejére! Pál az Evangéliumról beszél – arról, hogy Isten a teljesítményünktől függetlenül szeret bennünket. Az első öt fejezetet használta arra, hogy rávilágítson erre a pontra. Ábrahám és Dávid voltak az ószövetségi példák. A múltbeli, jelenbeli és jövőbeli bűnök is mind megbocsáttattak (Róm 4,7-8). Ezért többé már nem a bűn a probléma.

				Ez felvetette a kérdést: „Nos, akkor miről is beszélsz? Úgy érted, hogy nyugodtan élhetek bűnben?” Isten őrizzen! (Róm 6,2). „Miért ne?” Már nem felel meg a természetednek, hogy vétkezz, és nem is akarsz ajtót nyitni az ördögnek az életedben.

				Sok keresztény még mindig úgy tekint magára, mint kegyelemből megmentett bűnösre. Ha úgy tekintesz magadra, mint bocsánatot nyert, de még mindig romlott bűnösre, akkor nem tudsz kitartóan azzal ellenkezően teljesíteni, mint amilyennek látod magad. Úgy cselekszel, ahogyan magadról gondolkodsz a szívedben (Péld 23,7).

				Ha vesztesnek látod magad, előbb-utóbb vesztes is leszel. Lehet, hogy ismersz igéket arról, hogyan lett szegénnyé Jézus azért, hogy te gazdag lehess (2Kor 8,9; 9,8). Lehet, hogy a gyarapodásnak egyes tényeivel tisztában vagy, de ha szegénynek látod magad, akkor szegény is leszel.

				A statisztikák újra meg újra kimutatják, hogy a lottónyertesek nagy része hamarosan ugyanolyan, vagy még rosszabb helyzetbe kerül, mint azelőtt. Miért? Mert nem változtatta meg a gondolkodását. Nem hozott létre egy új képet a szívében arról, hogy már gazdag. Éppen ezért, akármi is volt, ami a lottónyeremény előtti pénzügyi állapotba juttatta őt – ha nem változtatott rajta, akkor az újra előjött, és visszajuttatta őt oda, ahol korábban volt. Ha nem változtatod meg a gondolkodásodat, ugyanolyan maradsz, mint amilyen vagy.

				A szíved kertje

				Most is olyan vagy, ahogyan eddig gondolkodtál. Ha szegény vagy, akkor szegénységet gondoltál. Ha beteg vagy, akkor betegséget gondoltál. Ha depressziós vagy, akkor depressziót gondoltál. Ha dühös és keserű vagy, akkor dühöt és keserűséget gondoltál. A gondolatok magvak, amelyek gyökeret vernek a szíved kertjében, és idővel meglátszanak az életedben.

				A test szerint való gondolkodás halál; a szellem szerint való gondolkodás pedig élet és békesség.

				Róm 8,6 [angolból]

				A testies gondolkodás: halál. Nemcsak halálra visz. Nemcsak az egyik legfőbb halálok, vagy abban közrejátszó tényező. A testies gondolkodás egyenlő a halállal.

				A szellemi gondolkodás viszont élet és békesség. Nemcsak életre visz. Nemcsak az egyik legfőbb oka, vagy közrejátszó tényezője a békességnek. A szellemi gondolkodás egyenlő az élettel és békességgel.

				Meg tudod mondani, hogy hogyan gondolkodtál, abból, hogy mit aratsz. Ha nem életet és békességet aratsz, akkor nem szellem szerint (vagy Ige szerint) gondolkodtál. 

				Manapság a társadalomban nem számít politikailag korrektnek, ha bármivel kapcsolatban abszolút módon vagy dogmatikusan nyilatkozunk. Isten Igéje azonban világosan kijelenti, hogy az vagy, ahogyan gondolkodtál.

				Nem áldozat vagy

				Ha nem gyarapodsz, és nem vagy sikeres, az azért van, mert elvesztetted a csatát az elmédben. Nem a körülmények miatt van. Nem áldozat vagy! A mai világ áldozat-mentalitása azt vinnyogja: „Nem az én hibám! A társadalom az oka. Nem kaptam elegendő képzést. A szociális támogatási rendszer az oka. Szétesett családból jöttem. Több pénzt kellene adniuk nekem. Ha ők (bárki és mindenki más) jobban bánnának velem, rendbe jönnének a dolgok!”

				Mindenkinek voltak gondok a családjában. De vannak téves gondolkodású emberek, akik ilyen kifogásokat keresnek: „Nem kaptam kiskutyát gyerekkoromban! Ezért követtem el nemi erőszakot, gyilkosságot és rablást. Nem azt kaptam a szülinapomra, amit akartam. A szüleim hibája!”

				Nem vállaljuk a felelősséget saját érzelmeinkért, és nem zabolázzuk meg őket. Azt mondjuk: „Ez egy kémiai egyensúlyzavar! A hormonok okozzák, hogy minden hónapban egy-két napig úgy viselkedem, mint az ördög!” Bármit és mindent hibáztatunk.

				Harminc évvel ezelőtt a legtöbb férfi kihagyta a kapuzárási pánikot, mert egyszerűen nem tudtak róla. Ma viszont már annyit tudunk róla, hogy szinte mindenki beleesik.

				Ádám és Éva azért is éltek 930 évig, mert nem tudták, hogy van „influenza-járvány.” Senki nem „világosította fel” őket a szívroham tíz előjeléről. Senki nem mondta nekik, hogy harminc évesen már „túljutottak életük delén”. Senki nem adott nekik fekete lufikat és vetette el bennük a halál magvait, amikor negyvenévesek lettek. Nem tudták, hogyan kell áldozatnak lenni. Nem láttak senkit meghalni. Az egyik fiuk gyilkosság áldozata lett, de azt nem tudták, hogyan kell meghalni. Nem tudták, hogyan tegyenek rosszat, úgyhogy 930 évig éltek. És mi? Belénk táplálták, hogy milyenek legyünk. 

				Csupa Szent Szellem

				Ha „öregembernek” látod magadat, az megöl. Ha bűnösnek látod magadat – bűnbocsánatot nyert, kegyelemből megmentett, de természet szerint még mindig bűnösnek –, úgy is fogsz viselkedni. Ha nem érted meg, hogy ki vagy valójában Krisztusban, nem fogod megtapasztalni az Ő életét és békességét.

				Emlékszel arra a (nem-) evangéliumi énekre, amelyet korábban már említettem? Így szól: „Csak ember vagyok, semmi más… egyszerre egy napot, csak ennyit kérek tőled, édes Jézus!” Az ilyen ének megöl. Nem csak ember vagyok, és semmi más. Egyharmadrészt csupa Szent Szellem vagyok! Egyharmadom már megújult. Új teremtés vagyok!

				Ahogyan [Jézus] van, úgy vagyunk mi is ebben a világban.

				1Ján 4,17

				Újjászületett szellememben azonos vagyok Jézussal, mert az Úr Jézus Krisztus Szelleme küldetett el a szívembe, aki azt kiáltja: „Abbá, Atya!”

				De akiben nincs a Krisztus Lelke [szelleme], az nem az övé.

				Róm 8,9

				Nem születtél újjá, ha nincs benned Krisztus Szelleme. Ha Krisztus Szelleme benned van, akkor már nem vagy öregember. A tested és a lelked ugyanaz maradt, de lényed közepe – a valódi lényed – vadonatúj. Új teremtés lettél! A régiek elmúltak. Minden újjá lett (2Kor 5,17).

				Fel kell ismerned, hogy halott vagy. A régi bűnös természet, ami bűnre hajtott és kényszerített, halott. Nem létezik. A két füled közé szorult számítógép, amit az óember programozott be, az késztet arra, hogy továbbra is ugyanúgy működj. És ez így is lesz, amíg újra nem programozod az elméd megújítása által.

				A te döntésed

				Az Isten irgalmára kérlek tehát titeket, testvéreim, hogy okos istentiszteletként szánjátok oda testeteket élő és szent áldozatul, amely tetszik az Istennek; és ne igazodjatok e világhoz, hanem változzatok meg értelmetek megújulásával, hogy megítélhessétek, mi az Isten akarata, mi az, ami jó, ami neki tetsző és tökéletes.

				Róm 12,1-2

				Az én meghatározásom szerint az „igazodás” azt jelenti, hogy „formába önteni”. Az élet feszültségei megolvasztanak, de abba a formába fogsz beleilleni, amit te választasz. Te döntöd el, hogy ezek a feszültségek mit tegyenek veled. Nem a neveltetésed, nem a problémáid, nem a szörnyű helyzetek tettek olyanná, amilyen vagy. Ha ez így lenne, akkor mindazok életében, akik ugyanazokon a problémákon mentek keresztül, mint te, ugyanazok a negatív eredmények látszanának. Ez azonban nem igaz. Vannak, akik alkoholista környezetben nőnek fel, és alkoholisták lesznek, mások pedig antialkoholisták lesznek. A nehézségek megolvasztanak, de te választhatod ki, melyik formába illeszkedsz bele.

				Ne hagyd, hogy ennek a világnak a formájába kerülj, hanem „változz el”.

				Az elváltozás „átváltozást” jelent, olyat, mint a metamorfózis1. Hogy lehet úgy megváltozni, ahogy egy hernyóból pillangó lesz? „Értelmetek megújulásával” (Róm 12,2). 

				Az újjászületett szellemed már megváltozott. Szellemedben már olyan tökéletes vagy, amilyen csak lehetsz. Az egyetlen, ami megakadályozhat abban, hogy megtapasztald Isten életét benned, az agyad. Olyan leszel, ahogyan gondolkodsz. Ott lehet benned az Isten élete, és előfordulhat, hogy mégsem tapasztalod meg, a fejed miatt. A meg nem újult értelmed meggátolja, hogy élvezd Isten békességét, örömét és szabadítását. 

				Ha valaha rájönnél arra, hogy ki is vagy Krisztusban, akkor ösztönösen is szentebbül élnél, mint valaha éltél tudatosan. Meg kell értened, hogy új teremtés vagy! Nem felel meg a természetednek, hogy vétkezz. A keresztény természetének az felel meg, hogy szent legyen. Isten megváltoztatta, hogy mit „akarsz”.

				Szellemedben teljes vagy. Van azonban tested és lelked is. Ha átadod magad a Sátánnak, ő belép az érzelmi, mentális és fizikális világodba, hogy tönkretegyen. Ne nyisd meg a bűn, a betegség, a szegénység vagy bármi más útját az Ellenség előtt! Újítsd meg az elmédet, és tartsd zárva az ajtót a Sátán előtt!

			

		

	
		
			
				12. fejezet – Az új férjed

				Az előbb már említett pontok felvázolása után Pál elkezd azokhoz a keresztényekhez szólni, akik korábban a régi zsidó törvény alatt voltak. Nagyon is tisztában voltak Isten mércéjével a teljesítményről, és ismerték a bűnre vonatkozó ítéletet.

				Vagy nem veszitek tudomásul, testvéreim, pedig a törvényt ismerőkhöz szólok, hogy a törvény addig uralkodik az emberen, amíg él? Például a férjes asszony is, amíg él a férje, hozzá van kötve a törvény szerint; de ha meghal a férfi, akkor fel van mentve a törvény hatálya alól, amely a férjéhez kötötte. Amíg tehát él a férje, házasságtörőnek számít, ha más férfié lesz, de ha meghalt a férje, megszabadul a törvényes kötöttségtől, és már nem házasságtörő, ha más férfié lesz. 

				Róm 7,1-3

				Pál a természetes világból merített párhuzamot. Ez egy példázat, mint amin keresztül Jézus is tanított.

				Ebben az igeszakaszban Pál a régi természetünket és az új, újjászületett természetünket hasonlítja össze. Ha egy pár összeházasodik, onnantól kezdve a házasfelek nem létesíthetnek intim kapcsolatot valaki mással. A törvény a társukhoz  köti őket. Hogy lehet ebből kilépni? Bár vannak, akik úgy gondolják, hogy egyszerűen elválhatnak, az egyetlen igei út a házasság törvénye alóli feloldásra: a házastárs halála. Ha a házastárs meghal, a házasságnak vége, és a másik fél szabadon megházasodhat. Erre akart rámutatni Pál.

				Érezni a Szellemet?

				Ugyanígy ti is, testvéreim, meghaltatok a törvény számára a Krisztus teste által, s ezért másé vagytok: azé, aki feltámadt a halottak közül, hogy gyümölcsöt teremjünk Istennek.

				Róm 7,4

				Szeretnék egy percet ennek a hasonlatnak a megmagyarázására szánni. Szellemből, lélekből és testből állunk. A test az, amit a tükörben látunk. A lelkünk az intellektusunkból, érzelmeinkből, akaratunkból és személyiségünkből tevődik össze. A legtöbben azt gondolják, hogy a lelkünk az igazi énünk. Nincsenek tudatában a belső embernek – a szellemnek. Nem tudják, hogy a szellem létezik. Vagy pedig, ha intellektuálisan el is ismerik, soha nem képesek – ami a tapasztalati szintet illeti – megkülönböztetni, mi az, ami szellemi, és mi az, ami testi (a hústesthez és a lélekhez tartozó).

				Jézus így felelt:… Ami testtől született, test az, és ami Szellemtől született, szellem az.

				Ján 3,5-6 [angolból]

				Más szóval, nem lehet „érezni a szellemet”. Használjuk ezt a kifejezést, pedig gyakorlatilag érzékszerveinkkel nem lehet érzékelni a szellemet. Azt érezzük, ha a lelkünk a hit állapotába kerül, és annak a hatásait.

				Például, ha én Isten ígéreteiről beszélnék neked, arról, hogy Ő itt van, és most is angyalokkal vesz téged körül, akkor megérezhetnéd az Úr jelenlétét. 

				Van, amikor libabőrös leszel, vagy más dolgokat érzel, de nem a szellemet érzed. A hited hatásait érzed. A szellemet nem lehet érezni.

				Gyakorlatilag nem lehet „szellemben táncolni” sem. Ha a szellem megragadna, és átvenné az uralmat fölöttünk, akkor jobban táncolnánk, mint ahogy tesszük. Akkor nem egy kis karizmatikus kétlépéses táncfélét művelnénk. Azt mondom ezzel, hogy „testiek vagyunk”? Nem, olyan értelemben legalábbis nem, hogy ez testies vagy helytelen dolog lenne. De olyan ez, mint Mária, amikor azt mondta: 

				Magasztalja lelkem az Urat, és az én szellemem ujjong Isten, az én Megtartóm előtt.

				Lk 1,46-47 [angolból]

				A szellemben

				A szellemed mindig örvendezik. Mindig dicséri Istent. Sosem lehangolt, és nem szenved vereséget. És valahányszor a lelked rá tud erre hangolódni, tudsz táncolni, és az nem helytelen. Amikor a lelked egyetért a szellemeddel és bekapcsolódik a szellemed örvendezésébe, dicsérni fogod Istent. Nincs abban semmi rossz, ha dicséred Istent, de te vagy az – test, lélek és szellem –, aki táncol, kiabál, és dicséri az Urat.

				Vannak, akik azt hiszik, hogy a nyelveken szólás azt jelenti, hogy a Szent Szellem átveszi az irányítást, és Ő beszél általunk. Nem így van. Isten Igéje azt mondja, hogy „különféle nyelveken kezdtek beszélni; úgy, ahogyan a Szellem adta nekik, hogy szóljanak” (ApCsel 2,4, angolból).

				Olyan, mintha Isten szólna általam, amikor prédikálok. Ő ihleti, amit mondok, de én mondom ki. Ő szól az emberekhez a szavak által, amiket szólok, de ha úgy állnék ki a hallgatóság elé, hogy azt imádkoznám: „Ó, Istenem, vedd a számat, és hadd ne mondjak egyetlen szót sem, ami a sajátom”, és aztán várnék, amíg Ő szólásra „késztet”, semmi sem történne. Isten nem teszi meg. Andrew Wommack beszél, de a Szent Szellem ihleti. 

				A Szent Szellem nem „táncoltat”. Nem fog megragadni, és ide-oda vezetni a sorok között. Ha arra vársz, hogy Isten ezt megtegye, nem fog bekövetkezni. Fel kell ismerned, hogy belül a szellemed ujjong, és – hit által – úgy kell döntened, hogy kívül is ujjongani fogsz. Ezt jelenti az, hogy „szellemben vagy”, de nem a Szent Szellem veszi át az irányítást fölötted.

				Vannak, akik arra várnak, hogy a Szent Szellem felemelje a kezüket, mert ilyet még sosem tettek. „Hát, én nem érzek erre vezetést.” Te testies teremtmény! A Biblia azt mondja, hogy „emeljétek föl kezeteket a szentély felé” (Zsolt 134,2). Ha azt teszed, amit Isten Igéje mond, szellemben vagy. Mivel a szellemed szüntelenül dicséri Istent, bármikor helyénvaló felemelni a kezeidet, és Őt imádni. Nem kell arra várnod, hogy a Szent Szellem megragadjon, és megcsináltassa veled.

				Azzal sem kell a Szent Szellemre várni, hogy nyelveken szóljunk. Te beszélsz nyelveken, és a Szent Szellem adja, mit mondj. A te szellemed imádkozik, nem a Szent Szellem (1Kor 14,14). Ő ihleti a szellemedet, de te imádkozol.

				Meghalt a zsarnok

				Az éned – amit „valódi lényednek” tekintesz – a lelked. Abban a hasonlatban, amit Pál írt (Róm 7,1-4), az énünket úgy mutatja be, mint a nőt a házasságon belül. Azért tette az éned, amit tett az újjászületésed előtt, mert a romlott óembernek – a bűnös természetednek – volt a felesége.

				Ez a bűnös természet az ördög természete volt (Ef 2,1-3). Mi „a harag fiai voltunk emberi természetünk szerint” (3.v.). Halott szellemmel – óemberrel – Isten ellen lázadó természettel születtél erre a világra. Az éned – a lelked – házastársa volt ennek a régi természetnek, ami uralt és irányított. Az értelmed, az akaratod és az érzelmeid ennek a régi természetnek a felesége volt, és nem tudtatok szétválni. Ahogy a házastársak esetében, nem volt kiút, kivéve a halált. Az öregember azonban nem akart meghalni – és zsarnok volt!

				Hogy tudtál tehát kiszabadulni? Amikor Jézus eljött és meghalt érted, magára vette az óemberedet – a bűnös természetedet.

				Vagy nem tudjátok, hogy mi, akik a Krisztus Jézusba kereszteltettünk, az ő halálába kereszteltettünk?

				Róm 6,3

				Te halott vagy Őbenne.

				Krisztussal együtt keresztre vagyok feszítve: többé tehát nem én élek, hanem Krisztus él bennem.

				Gal 2,20

				Az óembered meghalt Krisztussal. Jézus képes volt elvenni a bűnödet – nemcsak az egyes vétkeidet, hanem a bűnös természetedet, az óemberedet is. Jézus a szó szoros értelmében magára vette a bűnös természetedet, amikor meghalt. A bűnös természeted most már halott. Vége – nem létezik többé.

				Az új természettel összeházasodva

				Ez szabaddá tett arra, hogy valaki más felesége legyél: „s ezért másé vagytok: azé, aki feltámadt a halottak közül” (Róm 7,4). Bár igaz az, hogy Krisztus menyasszonya, az Ő házastársa vagyunk, a szövegkörnyezetben arról van szó, hogy az énünk – a lelkünk – összeházasodott az új természetünkkel – az újjászületett szellemünkkel. Jézus által meghalt a régi természet, ami a férjed volt, és most már ott van benned egy vadonatúj, feltámadt természet, amihez hozzámentél. Most már ez az új természet lehet az urad úgy, ahogy a régi volt korábban. Erről beszél Pál.

				A legtöbb keresztény azonban nem érti ezt meg. Még mindig úgy érzik, hogy a régi természetükkel élnek házasságban. Annyira eltorzították ezt, hogy azt hiszik, hogy egy új, újjászületett természet és egy régi bűnös természet él bennünk együtt, egyszerre. Skizofrénnek látjuk magunkat, pedig ez nem igaz. Bigámia lenne, ha a régi természet és az új természet felesége lennénk egyszerre. Ez nem történhet meg!

				Isten nem adhatott neked új természetet (férjet), amíg az óembered élt. Mit tett tehát? Utat készített Fia, Jézus által, hogy az óember meghalhasson; Pál ezt írja le a Róm 6,3-ban és a Gal 2,20-ban. A régi természet halott, eltűnt. Most már az újnak a felesége vagy. Nincs kettős természeted. Lehet, hogy még mindig érzed a régi természet hatásait magadban, mert megtanított arra, hogyan gondolkodj és cselekedj. (És ne feledd: úgy fogsz gondolkodni és cselekedni, mint ő – bár már nincs ott – amíg az értelmedet meg nem újítod). Az igazság azonban az, hogy új férjed van!

				Gondolj valakire, aki egy zsarnok felesége volt. A férj gyűlöletes volt, és szörnyű dolgokat művelt a feleségével. Aztán meghalt, és a felesége újra férjhez ment. Az asszony ugyanúgy fog gondolkodni és cselekedni az új férjével is, mint a régivel. Amíg meg nem újítja az elméjét, arra fog számítani, hogy a jelenlegi társa ugyanúgy bánik vele, mint az előző.

				Sok emberrel volt már dolgom, aki a második vagy harmadik házasságát előző kapcsolatok miatt teszi tönkre. Nem képes megújítani az értelmét az új házastárshoz. A szexuális kapcsolatban behozza a régi szokásait egy újonnan született házasságba, és rengeteg bajt okoz. Bár a régi társ már nincs ott, ő még mindig őrzi annak az ismeretét, ami köztük folyt – és ez hatással van a jelenlegi kapcsolatára. 

				Felszabadítva!

				Így van ez velünk is. Az óemberünk eltűnt. Az ördög már nem része az életednek. Az a rész meghalt, eltűnt. Az értelmed azonban még ott van, amely emlékszik mindarra a szemétre. Mivel legtöbben nem értjük meg, hogy az óemberünk eltűnt, és már új férjünk van, látjuk magunkban ugyanazokat a gondolatokat, és azt hisszük, hogy még mindig ugyanazok vagyunk. Úgy gondoljuk, hogy még mindig van bennünk egy rész, ami a rossz cselekvésére hajlik, és ezzel azonosulunk.

				Nem vagy képes folyamatosan azzal ellentétesen cselekedni, ahogyan magadat látod (Péld 23,7). Amilyennek látod magad, olyan leszel. Vesztesnek látod magad, aki győzni próbál? Veszíteni fogsz. Győztesnek látod magad, akinél a Sátán el akarja érni, hogy veszítsen? Győzni fogsz. Óriási a különbség! Betegnek látod magad, aki próbál hinni abban, hogy Isten meggyógyítja? Beteg leszel. Gyógyultnak látod magad, akitől a Sátán megpróbálja ellopni a gyógyulást? Egészséges leszel. Szegénynek látod magad, aki próbál meggazdagodni? Szegény leszel. Gazdagnak látod magad – sikeresnek Krisztus Jézus által –, akit az ördög próbál akadályozni? Gazdag leszel. Először belül kell eldőlnie, mielőtt kívül eldőlhetne. Minden, amit Istentől kapsz, az először belül valósul meg.

				Fel kell ismerned, hogy halott vagy az óember számára. Eltűnt. Nem vagy többé rabszolga – úgyhogy többé ne viselkedj úgy, mintha az lennél! Képzelj el egy olyan nőt, akit a férje sosem engedett el gyülekezetbe, soha nem engedte, hogy egy fillért is elköltsön, és soha nem engedte ki a házból. Teljesen leuralta és irányította. Aztán egy nap ez a férfi meghal, és a nő újra férjhez megy. Bár ez az új férj jobb, mint amit valaha is remélhetett, ha nem újítja meg az értelmét, továbbra is fogolyként fog viselkedni. Így fog gondolkodni: „Tudom, hogy a férjem úgysem enged gyülekezetbe. Nem költhetek egy fillért sem. Itt kell maradnom bezárva ebben a házban!” Megkötözve fog élni – bár szabad –, amíg meg nem változtatja a gondolkodási sémáit úgy, hogy azok illeszkedjenek az új férjéhez.

				Korábban már említettük, hogy Lincoln elnök felszabadította a rabszolgákat Amerikában, amikor kibocsátotta az Emancipációs Nyilatkozatot. Feljegyzések készültek sokakról, akik továbbra is rabszolgaságban éltek. A gazdáik nem mutatták meg nekik a nyilatkozatot, és nem jutottak el hozzájuk a hírek úgy, mint hozzánk manapság. Egyes esetekben évek teltek el, mire megtudták. Ezek az emberek plusz időt töltöttek rabszolgaságban, szabad emberekként. Mivel nem tudtak róla, tovább szolgáltak a régi gazdájuknak.

				Mi már felszabadultunk a bűn alól, de sokan nem vagyunk szabadok, mert nem tudjuk, mi történt. Még mindig a régi gazdának szolgálunk. Ezt a hasonlatot írja le Pál.

			

		

	
		
			
				13. fejezet – A tanítómester

				Mert amíg test szerint éltünk, a bűnök törvény által szított szenvedélyei hatottak tagjainkban, amelyek a halálnak termettek gyümölcsöt.

				Róm 7,5

				Ha felidézzük, hogy a bűn szó itt – mint a Római levél nagy részében –, az eredeti görögben főnév1, jobban meg tudjuk érteni, mit is mond Pál. Újjászületésünk előtt a bűnös természetünk – a törvény által megerősítve – vétkes cselekedetekre ösztönzött és kényszerített bennünket, „Most azonban, miután meghaltunk annak a számára, ami fogva tartott minket” (Róm 7,6).

				Mi halt meg? Az óemberünk – ő volt a törvény által fogva tartott rész. A törvény kormányozta és uralta a régi bűnös természetünket. A törvény csak a bűnös természettel rendelkező embereknek adatott.

				És tudjuk azt is, hogy a törvény nem az igazért van.

				1Tim 1,9 [Károli]

				Figyeljük meg, hogy ez a vers azt mondja: „A törvény nem az igaznak adatik”. Ki igaz? Mindenki, aki újjászületett. A törvényt nem a keresztényeknek szánták. Az elveszetteknek szólt, akiknek még él az óemberük. A törvény kormányozta az óemberünket, de az új emberünket már nem. Nincs törvény az új természetünk ellen, mert annak nincs hajlama vagy képessége a bűnre (Gal 5,22-24).

				Mert amíg test szerint éltünk, [mielőtt újjászülettünk] a bűnök törvény által szított szenvedélyei hatottak tagjainkban, amelyek a halálnak termettek gyümölcsöt [a bűnös természetünk – az a részünk, amelyet a törvény kormányzott – bűnös cselekedetekre kényszerített minket]. Most azonban, miután meghaltunk annak a számára, ami fogva tartott minket, megszabadultunk a törvénytől, [megszabadultunk a törvénytől, mert a bűnös természetünk halott], úgyhogy az új életben a Szellem szerint szolgálunk, nem pedig az Írás betűje szerint, mint a régiben. Mit mondjunk tehát? A törvény bűn? Szó sincs róla! 

				Róm 7,5-7

				A Milyen az Isten valójában2 c. könyvem sokkal részletesebben tárgyalja ezt, itt most csak röviden tudom összefoglalni.

				„Csak azért is megteszem!”

				Mit mondjunk tehát? A törvény bűn? Szó sincs róla! Viszont a bűnt nem ismerném, ha nem ismertem volna meg a törvény által, és a kívánságot sem ismerném, ha a törvény nem mondaná: „Ne kívánd!”

				Róm 7,7

				Csak olyan dolog iránt lehet benned bűnös vágy, ami tilos. Szexuális téren szokott benned bűnös vágy ébredni a házastársad iránt? Ezt nem szoktuk így mondani, mert ami legális, az nem bűnös vágy. A bűnös vágy kifejezést akkor használjuk, ha valamilyen törvénytelen, illegális dologra vágyunk. Nem olyan dolgokat szoktunk megkívánni, ami megvan, hanem olyat, ami nincs. Addig nincs bennünk bűnös vágy, amíg valaki nem korlátoz.

				Emlékszel a korábbi példára, amiben a gyerekek leköpték a virágot? Az is ugyanerről szól. Isten eredetileg korlátozások nélkül teremtett bennünket, úgyhogy van bennünk valami, ami szembeszegül a tiltásokkal. Ha azt halljuk: „Ne tedd!”, valami azt mondja bennünk: „Csak azért is megteszem!”

				Ezért adta Isten a törvényt. Nem azért, mert fogalmunk sem volt arról, hogy mit kellene tennünk, és szükségünk volt Isten utasításaira – egytől tízezerig – arról, hogyan kerülhetünk Vele helyes kapcsolatba. A törvény célja annak az embernek szólt, aki azt gondolta: „Én sose teszek semmi rosszat. Velem nincs semmi gond. Én annyira jó ember vagyok! Istennek el kell engem fogadnia. Jobb vagyok, mint az a vén vámszedő ott. Kétszer böjtölök egy héten, és tizedet fizetek a mentából, ánizsból és köményből. Szent vagyok, Istennek szeretnie kell engem!” (ld. Lk 18,9-14) A törvényt az önigazult, vallásos embernek szánták; annak, aki elveszett volt, és nem is tudott róla.

				Isten így szólt: „Azt hiszed, igaz vagy? Azt hiszed, elég jó vagy? Hadd mutassam meg az én mércémet! Ne tedd…!” Hirtelen feltámadt bennünk a bűn, ami már jelen volt: a régi természet. Amikor Isten így szólt: „Ne tedd!”, hirtelen életre kelt bennünk a bűnös vágy. Erről beszél a Róm 7,7-8: „Nem is tudtam volna, mi a kívánság, ha a törvény nem mondta volna, hogy ne kívánjam. Abban a pillanatban azonban, ahogy eljött a törvény, életre kelt bennem a kívánság.”

				Amíg eljön a parancsolat

				A bűn a parancsolattól ösztönzést kapott.

				Róm 7,8

				A parancsolat érvényre juttatta a bűnt, nem pedig neked segített legyőzni azt. A bűnös természetednek segített uralni és irányítani téged. Az ószövetségi törvény nem szabadít meg a bűntől, hanem uralmat ad a bűnnek fölötted.

				De a bűn a parancsolattól ösztönzést kapott, és felszított bennem mindenféle kívánságot. Mert a törvény nélkül halott a bűn.

				Róm 7,8

				Milyen radikális kijelentés! Ne feledjük, itt nem bűnös cselekedetekről, hanem a bűnös természetről van szó! A bűnös természeted erőtlen volt. Nem volt halott abban az értelemben, hogy nem létezett volna. Jelen volt, de erőtlen volt. A bűnös természet nem gyakorolt valódi hatalmat vagy uralmat, amíg a parancsolat el nem jött.

				Ezért van az, hogy egy kisgyerek lehet édes, ártatlan és érzékeny Istenre, és hallhatja az Ő hangját, mielőtt még újjászületne. Nem azért van ez, mert a gyerekek tiszta természettel születnek. Ők is bűnös természettel születnek. Csak arról van szó, hogy nem tulajdoníttatik nekik a bűn, amíg a parancsolat el nem jön.

				Életre kelt a bűn

				Én pedig a törvény nélkül éltem valamikor. Amikor azonban jött a parancsolat, életre kelt a bűn, én pedig meghaltam.

				Róm 7,9-10

				Figyeljük meg az „életre kelt” szót! Nem azt mondja, hogy eljött a bűn. Életre kelt a bűn. A bűnös természet ott volt mindannyiunkban, de szunnyadt, amíg a törvény el nem jött. Akkor feléledt a bűn, mi pedig meghaltunk.

				Pál arról beszél a törvény eljövetelében, amit sokan a „felelősségre vonható kornak” szoktunk nevezni. Amikor nagyon fiatal vagy, lehet, hogy teszel olyan dolgokat, amik helytelenek. Lehet, hogy tudod: bajba kerülsz, ha valami olyat teszel; de eljön az idő, amikor már nemcsak az van benned: „Ki fogok kapni, ha ezt teszem.” Felismered, hogy nemcsak anyának, apának vagy a társadalomnak nem fogadsz szót, hanem Isten ellen lázadsz. Abban a pillanatban, hogy erre eljutsz, eljött a parancsolat. Elérted a felelősségre vonható kort.

				Eltérő lehet, hogy kinél mikor jön el ez a kor. Vannak olyanok – például szellemi sérültek –, akik esetleg soha nem jutnak el erre a korra. Bár ők is bűnös természettel születnek, ha ebben az állapotban kellene meghalniuk, a bűn nem számíttatna be ellenük. Ezért van az, hogy ha egy gyermek meghal, nem kerül a pokolba, ha nem volt még elég idős ahhoz, hogy újjászülessen. A bűnös természet nem számíttatik be ellenük, amíg a törvény el nem jön. Eljön azonban az az idő az életünkben, amikor átlépjük az ártatlanság küszöbét, és szándékosan lázadunk Isten ellen. Abban a pillanatban feléled a bűn, és mi meghalunk. A törvény azért adatott, hogy ezt elvégezze. 

				A bűneink már legyőztek minket. Már addig is romlott természetünk volt, de egymáshoz hasonlítgattuk magunkat, és azt gondoltuk: Nos, velem minden rendben van. Isten biztosan elfogad engem (2Kor 10,12). Az Úrnak ki kellett ráznia minket ebből a tévelygésből. „Azt hiszed, rendben van az életed? Az, hogy csak egy embert öltél meg, és nem tízet, még nem tesz jóvá.” Istennek meg kellett mondania, hogy ez így nincs rendben. Úgy rázott hát fel a kényelmünkből, hogy megmutatott egy mércét, ami olyan szent, tökéletes és tiszta volt, hogy senki nem volt képes betartani.

				A törvény erősíti a bűnt (1Kor 15,56), nem bennünket erősített meg a bűn elleni harcunkban. A bűnt – a bűnös természetünket – erősítette meg az ellenünk vívott harcban. A törvény azért adatott, hogy felélessze a bűnt bennünk. Akkor aztán felismertük: „Ó, Istenem, nem tudtam, hogy ezek itt vannak bennem!”

				Hogy Krisztushoz vezessen minket

				Mielőtt pedig eljött a hit, a törvény őrzött bennünket, egybezárva az eljövendő hit kinyilatkoztatásáig. Tehát a törvény nevelőnk volt Krisztusig, hogy hit által igazuljunk meg.

				Gal 3,23-24

				A törvény azért adatott, hogy elvegye minden reményünket afelől, hogy valaha is képesek leszünk megmenteni magunkat. Azzal a szándékkal adatott, hogy megmutassa romlottságunkat, és arra késztessen minket, hogy Istenhez fussunk, azt kiáltva: „Segítség! Megmentőre van szükségem!” Természetfeletti démoni befolyás hatására a vallás azonban átértékelte a törvényt: kárhoztató és halált hozó jellegét „életet adóvá” tette. (2Kor 3,6-7,9) „Ó, Istenem, köszönöm, hogy megmutattad a lépéseket, amiket meg kell tennem!” A vallás körmönfontan rávett bennünket, hogy magunkévá tegyük a törvényt. Bár jó volt ez abból a szempontból, hogy megmutatta, mennyire szükségünk van Istenre, és Hozzá űzött, a törvény mégsem képes üdvösséget adni (Róm 3,19-20).

				Ha lehetett volna olyan törvény, ami életet adhatott volna, akkor az által jött volna el az igazság (Gal 3,21). A törvény azonban mindenkit a bűn alá rekesztett (zárt) (Gal 3,22). Mindannyiunkat gúzsba kötött, és megmutatta, mennyire szükségünk van Megváltóra.

				Kitűnt, hogy éppen az életre adott parancsolat lett halálommá.

				Róm 7,10

				Maga a parancsolat tökéletes és szent volt. Csakhogy közülünk senki nem volt az. Bár adhatott volna életet, ha teljességében betartjuk az egész törvényt, valójában mégis halált hozott, mert az egész történelemben csak egy személy tartotta be az egész törvényt – és ez nem te voltál, és nem is én.

				Az óembered halott

				Mert a bűn, miután ösztönzést kapott a parancsolattól, megcsalt engem, és megölt általa. A törvény tehát szent, a parancsolat is szent, igaz és jó. Akkor a jó lett halálommá? Szó sincs róla! Ellenben a bűn, hogy meglássék bűn mivolta, a jó által hoz rám halált, így a bűn fokozott mértékben lesz bűnné a parancsolat által.

				Róm 7,11-13

				A parancs célja az volt, hogy feladjuk önmagunk megmentésének a reményét. Elhozza a bűn felismerését, a kárhoztatást, a bűntudatot, és azt mondatja velünk: „Olyan bűnös vagyok! Sosem leszek képes arra, hogy egyedül megmentsem magamat!”

				Ezért van még ma is sok olyan keresztény, aki kárhoztatást és bűntudatot érez. Még mindig a teljesítményük alapján próbálnak Istenhez viszonyulni. Isten eleve nem azért adta a törvényt, hogy megmutassa, mi mindent kell tennünk, hogy rendbe hozzuk a dolgokat. Ehelyett kész volt a kegyelem és irgalom alapján viszonyulni hozzánk. Az emberiség azonban helyeslésként fogta fel a büntetés elmaradását a bűn fölött. Tévelyegtek, úgyhogy Istennek végül azt kellett mondania: „Rendben, azt hiszitek, hogy elég jók vagytok. Íme: itt vannak az elvárásaim.” Aztán adott egy olyan mércét, amit senki nem volt képes megtartani.

				Pál azt mondja, hogy a törvény azért adatott, hogy az óemberünkön uralkodjon, aki most már halott. „Új ember van bennem. Most már szabad vagyok a törvénytől. Ahogy nem kell félni többé a halott férjétől annak a nőnek, akivel rosszul bánt annak idején a férje, ugyanúgy az én régi természetem is eltűnt. Vége. Az új társam – az újjászületett szellemem – miatt nem kell többé bűntudatot éreznem.” A keresztényeknek nem lenne szabad bűntudatot vagy kárhoztatást érezniük, mert az óember – amit a törvény kormányzott – most már halott, eltűnt, nem létezik.

				Hadd éljen az új ember!

				Tudjuk ugyanis, hogy a törvény szellemi, én pedig testi vagyok: ki vagyok szolgáltatva a bűnnek.

				Róm 7,14

				Más szóval: „A törvény tökéletes, én pedig nem. Így a törvény és én sosem jönnénk ki egymással.”

				Hiszen amit teszek, azt nem is értem.

				Róm 7,15

				Ez visszavezet bennünket a Róm 7,15-25-höz. Lényegében azt mondja Pál: „A természetem szerint, én magamtól nem vagyok képes semmire. Nem tudom magam megmenteni. Új emberré kellett lennem Isten ajándéka, az újjászületés által. Ez az Ő munkája kellett, hogy legyen, mert én nem tudtam megváltoztatni a természetemet. Nem tudtam kikerülni ebből a helyzetből. Istennek meg kellett ölnie az óemberemet, és újat adni nekem.” Pál nem így kiáltott fel: „Tudathasadásos vagyok! Néha jót teszek, néha rosszat. Nem tehetek róla!” Egyszerűen arról írt, hogy mennyire képtelen bármelyikünk is arra, hogy saját magától Istenért éljen. Ott kell lennie bennünk ennek az új embernek, és hagynunk kell, hogy ő éljen általunk.

			

		

	
		
			
				14. fejezet – Szellemben és Szellem szerint

				A Római levél 7. fejezetének végén azt mondja Pál: „Óh, én nyomorult ember! Kicsoda szabadít meg engem e halálnak testéből? Hálát adok Istennek a mi Urunk Jézus Krisztus által” (Róm 7,24-25, Károli).

				Figyeljük meg, hogy nem azt mondta: „Hálát adok Istennek a mi Urunk Jézus Krisztusért”. Azt mondta: „Hálát adok Istennek, hogy megszabadulok e halálnak testéből a mi Urunk Jézus Krisztus által”. Más szóval: Pál annak a hiábavalóságáról beszél, ha testben próbáljuk Istent szolgálni. A testi részünk (test és lélek) soha nem fog megfelelni a mércének. „A tökéletlenség nem lehet tökéletes. Hogy jutok én ebből ki valaha? Dicsérem Istent, hogy Jézus Krisztuson, a mi Urunkon keresztül egy vadonatúj személy él bennem.”

				Aztán Pál egyenesen továbbmegy a 8. fejezetre, amely arról szól, hogy hagyjuk az újjászületett szellemünket uralkodni az életünkben a Szent Szellem ereje által. A Róm 7 a frusztrációt, a vereséget írja le, és hogy hogyan kelt életre a bűn. A Róm 8-ból árad a győzelem. Ahogy korábban már említettem, a Szellem/szellem szó egyszer szerepel a 7. fejezetben, míg a nyolcadikban huszonegyszer. Pál szembeállította azt, hogy Krisztus él általunk (Róm 8), azzal, ha mi próbálunk Istenért élni (Róm 7). Ez nagyszerű!

				Kárhoztatástól szabadon

				Nincsen azért immár semmi kárhoztatásuk azoknak, akik Krisztus Jézusban vannak.

				Róm 8,1 [Károli]

				Ki az, aki Krisztus Jézusban van? Te is, ha újjászülettél, és ott van benned az új ember. Ezzel az új természettel nincs már semmiféle kárhoztatás ellened, ha Krisztus Jézusban vagy, és „nem test szerint” jársz, hanem szellem szerint (1.v.). 

				Ha hagyod, hogy ez a vadonatúj szellem éljen általad, akkor nincs ellened semmi kárhoztatás, semmilyen ítélet, semmilyen büntetés. Semmi nem állíthat meg. Semmi nem tarthat vissza. Ennek az újjászületett embernek nincsenek korlátai vagy alkalmatlansága. Ahogyan Jézus van, úgy vagy te is szellemedben (1Kor 6,17; 1Ján 4,17).

				A kárhoztatás azt jelenti, hogy használatra alkalmatlannak nyilvánítjuk. Ezt a szót használja az angol arra is, ha megsemmisítendőnek nyilvánítanak egy épületet: kimondják rá, hogy lakhatatlan. Ezt teszi az ördög is, amikor azt mondja: „Te szerencsétlen! Miből gondolod, hogy Isten használni akar?” Ez a kárhoztatás.

				Mivel az élet Szellemének törvénye megszabadított téged Krisztus Jézusban a bűn és a halál törvényétől.

				Róm 8,2

				A törvény, ami az óemberemet kormányozta, így szólt: „Vesztes vagy, egy csődtömeg! Nem vetheted a kezedet a betegekre azt várva, hogy meggyógyulnak. Nem lehetsz gazdag. Nem lehetsz boldog. Nem lehet örömöd!” Ez az óember most már meghalt, megsemmisült. Már nincs fölöttem a törvény, ami megerősítette az uralmát.

				Amire ugyanis képtelen volt [az ószövetségi] törvény, mert erőtlen volt a test miatt, azt tette meg Isten, amikor a bűn miatt tulajdon Fiát küldte el a bűnös testhez hasonló formában, és kárhozatra ítélte a bűnt a testben.

				Róm 8,3

				Ha nem lettem volna tökéletlen, az ószövetségi törvény nagyszerű lett volna. Betartottam volna, és ez megoldotta volna a problémát. Mivel azonban tökéletlen voltam, a testem által az ószövetségi törvény – ahelyett, hogy jó lett volna – valójában kárhozatomra vált. Így Isten elküldte saját Fiát emberként, és az Ő testében megítélte a bűnt.

				Helyzeti és tapasztalati

				Hogy a törvény követelése teljesüljön bennünk, akik nem test szerint járunk, hanem Szellem szerint. 

				Mert akik test szerint élnek, a test dolgaival törődnek, akik pedig Szellem szerint, a Szellem dolgaival. 

				Róm 8,4-5

				Nagy különbség van a „testben” és a „test szerint”, valamint a „Szellemben” és a „Szellem szerint” között.

				Ha újjászülettél, a Szellemben vagy. Ez a helyzetedre vonatkozó igazság. Ez áll rád. De lehet, hogy nem jársz Szellem szerint. Lehet, hogy test szerint jársz, és hagyod, hogy a testi éned uralkodjon, ami azt jelenti, hogy a teremtett világban nem fogod megtapasztalni azt a győzelmet, amely a tiéd a Szellemben. Az igazság azonban az, hogy – helyzeted szerint – a Szellemben vagy.

				Ha nem születtél újjá, testben vagy. Ez a helyzeted. De lehetséges az, hogy Szellem szerint járj. Más szóval, utánozhatod a Szellem dolgait. Bár tehetnél jó dolgokat, ez nem változtatna az Istenhez való viszonyodon. Arra csak az újjászületés képes.

				A –ben toldalék a Krisztusban elfoglalt pozíciónkról (Szellemben) vagy annak hiányáról (testben) beszél. Ez végig következetesen így van a Róm 8. fejezetében. A szerint szó viszont arra utal, hogyan tapasztaljuk meg a dolgokat.

				Mivel törődsz?

				Mert akik test szerint élnek, a test dolgaival törődnek, akik pedig Szellem szerint, a Szellem dolgaival.

				Róm 8,5

				Honnan lehet tudni, hogy Szellem szerint, vagy test szerint jársz? Mi körül forognak a gondolataid? A test körül? Az értelmedet a félelem, viszály, depresszió vagy szegénység tölti be? Akkor test szerint jársz. Ha Szellem szerint jársz, akkor Istenről gondolkodsz. Az Ő Igéjéről elmélkedsz, és arról, hogy ki vagy Krisztusban. Ez tényleg ennyire egyszerű!

				A testi gondolkodás halál, a szellemi gondolkodás pedig élet és békesség.

				Róm 8,6 [angolból]

				Ha testies dolgokon gondolkodsz, akkor test szerint jársz. Például ha valaki csúnyán bánik veled, és te egyre csak ezen rágódsz, akkor megsebzett, lehangolt és sértődött leszel. Ezt eredményezi a testies gondolkodás: halált. Nem annyira az tett dühössé, keserűvé és bosszússá, amit a másik tett. Inkább az adott ennek erőt az életedben, hogy erről elmélkedtél és gondolkodtál.

				Velem is többször szembeszálltak már, én azonban megtanultam, hogy gyorsan átadjam a dolgokat az Úrnak. Nem vagyok hajlandó a dolgok negatív oldaláról gondolkodni. Vannak, akik megígérték, hogy megölnek, ha beteszem a lábamat a telkükre. Vannak országos hírű szolgálók – akiknek a neve ismerősen hangzana, ha megnevezném őket –, akik azt hiszik, hogy én vagyok a legravaszabb szektás Jim Jones1 óta. Ezt nyilvánosan is kijelentették. Vannak, akik arra használták a kazettáimat, hogy kritizáljanak. De tudjátok, mit? Én nem gondolkodom ezeken. És éppen ezért nem vagyok megsértődve és megsebezve. Olyan alkalmakat tartottam, ahol közös emelvényről szolgáltam néhány ilyen emberrel. Szerettem őket. Embereket küldtem a gyülekezeteikbe, és adományokkal támogattam a projektjeiket. Mindig csak jót beszélek róluk. Nem vagyok dühös és keserű, mert nem foglalkozom ezekkel a dolgokkal.

				Nem az dühít fel, amit az emberek tesznek veled, hanem az, ahogyan te gondolkodsz a dologról. Ha testiesen gondolkozol, akkor annak testies eredményei lesznek. Ha szellemi módon gondolkozol, akkor annak szellemi eredményei lesznek. Ez fantasztikus!

				Nem vagy a testben

				A test törekvése ellenségeskedés Istennel, mert az Isten törvényének nem veti alá magát, és nem is tudja magát alávetni. Akik pedig test szerint élnek, nem lehetnek kedvesek Isten előtt.

				Róm 8,7-8

				Az elveszettek nem lehetnek kedvesek Isten előtt. Ők a testben vannak. Nem születtek újjá. Nincs ott bennük Isten élete. Ehelyett a régi bűnös természet van bennük. Számukra lehetetlen Istennek tetszeni.

				De ti nem vagytok testben…

				Róm 8,9 [Károli]

				Ha újjászülettél, nem vagy a testben. A Szellemben vagy. Lehet, hogy test szerint jársz, és ugyanolyan eredménye van, mint amikor még nem születtél újjá. De az igazság az, hogy már nem vagy a testben.

				Hanem szellemben [vagytok], ha ugyan az Isten Szelleme lakik bennetek. Akiben pedig nincs a Krisztus Szelleme, az nem az övé.

				Róm 8,9 [angolból]

				És így mehetnénk tovább. Alapvetően arról van szó, hogy már szabad vagy Krisztusban. Ott van benned ez az új szellem. Az egyedüli, ami visszatart téged, az a gondolkodásod. Még mindig úgy gondolkodsz, mintha az óember felesége lennél. „Hát, egy darabig ellenálltam, de végtére is csak egy régi bűnös vagyok. Úgyis vétkezni fogok, akkor miért ne adnám be a derekam most rögtön?” Ha így gondolkodsz, akkor test szerint jársz, és romlást fogsz aratni.

				Fel kell ismerned: „Szabad vagyok. Nincs bennem semmi, ami vereséget okozna. Nincs bennem semmi, ami depresszióssá tehetne. Semmilyen külső körülmény nem csüggeszthet el. A szellemem mindig tele van szeretettel, örömmel, békességgel, béketűréssel, szívességgel, jósággal, hűséggel, szelídséggel és mértékletességgel (Gal 5,22-23, Károli). Választhatok. Hagyom, hogy a fájdalom, a depresszió, a harag és a keserűség uralkodjon rajtam? Vagy szellem szerint gondolkodom, és hagyom, hogy az uralkodjon, aki Krisztusban vagyok? Én dönthetek.” 

				Ha így gondolkodsz, akkor Szellem szerint jársz, és szabadon el tudod fogadni Isten áldásait és jóságát. Ez már tényleg szabadság!

			

		

	
		
			
				15. fejezet – Isten igazsága

				A Római levél 7. fejezete nem a normális keresztény életről szól. Annak az embernek a frusztrációját írja le, aki saját emberi képessége alapján próbálja Istent szolgálni. Az ilyen ember lehet nem-keresztény vagy újjászületett is. A test azonban – az énünk – képtelen azt a győztes életet élni, amit Isten nekünk szánt.

				A Róm 8 a Szellemmel teljes életet mutatja be. Arról az emberről szól, aki megértette az Evangélium erejét, és hagyja, hogy Isten Szelleme éljen általa. 

				Az egész Római levél az Isten kegyelméről szóló üzenettől visszhangzik. Fordulj el a függetlenségtől, az önmegmentéstől és az önigazságtól! Az Evangéliumba vetett hit által fogadd el az igazságot és üdvösséget, Isten ingyenes ajándékát! Élj az Isten kegyelmébe vetett hit által!

				Pál a Róm 9-et azzal a panasszal kezdi, hogy a zsidó nép saját igazságában bízik az üdvösségre nézve. Beszél mélységes vágyakozásáról, hogy természet szerint való testvérei (Pál maga is zsidó volt) megmeneküljenek. Ahelyett, hogy elfogadták volna Isten ajándékát Jézus által, megpróbálták kiérdemelni az üdvösséget. Nem akartak Krisztustól, a Megváltótól függni. Ehelyett inkább saját jóságukban bíztak.

				Aztán Pál más sebességbe kapcsol, amikor így szól: „Nos, azért mégsem teljes a veszteség. Az igazi zsidó nem az, aki természet szerint zsidónak született, hanem mindazok, akik az ígéret valódi gyermekei – akik Ábrahám hitével járnak.” Ez megint csak komoly megbotránkozást jelent ezeknek a vallásos embereknek. 

				Igaz pogányok?

				A Róm 9 végén Pál összefoglalja, amiket eddig mondott, és átvezet a 10. fejezetbe:

				Mit mondjunk tehát? Azt, hogy a pogányok, akik nem törekedtek az igazságra, megragadták az igazságot, mégpedig azt az igazságot, amely hitből van; Izráel viszont, amely kereste az igazság törvényét, nem jutott el a törvény szerinti igazságra. 

				Róm 9,30-31

				Fel sem tudjuk fogni, mennyire radikális kijelentés volt ez azok számára, akiknek Pál akkor írt. Olyan emberekhez szólt, akik nagyon buzgón igyekeztek megtartani a törvényt (Róm 10,2). Egész életüket Isten keresése köré építették. A törvény hatással volt az öltözködésükre, az étkezésükre, a politikájukra, a munkabeosztásukra, az adakozásukra és más dolgokra. A nap bizonyos szakaiban mindenki megállt imádkozni. Ezek vallásos emberek voltak. Egész életüket felemésztette az, hogy Istent keresték. 

				Aztán jött Pál, és alaposan megrázta vallásos ketrecüket azzal, hogy kijelentette: a pogányok hit által megnyerték azt, aminek az eléréséért a zsidók olyan keményen dolgoztak a cselekedeteikkel. Az itt szereplő „nemzetekből való” kifejezés egyszerűen nem-zsidót jelent, de Pál idejében a „pogány” szó szinonimájává vált. Olyan emberek voltak, akiknek semmiféle kapcsolatuk nem volt Istennel. Önmegtagadás helyett dobzódtak. …. Pál mégis azt mondta: „Ezek a pogányok – akik nem követték az igazságot, akik nem keresték Istent, akik nem próbáltak szentül élni – hit által eljutottak az igazságra” (30.v.).

				Ha ez még nem elég rossz a zsidók számára, tegyük hozzá a 31. verset: „Izráel viszont – ti vallásos emberek mind, akik saját teljesítményetekben bíztok az üdvösségre nézve – nem jutott el rá.” Hát csoda-e, ha Pál mindenütt felbosszantotta a vallásos embereket, ahova csak ment? Azt mondta: „Ezek a pogányok, akik nem is próbáltak szentül élni, elfogadhatóbbak Isten szemében, mint ti. Ők az Evangéliumba vetett hit által igazak lettek, titeket pedig, akik szentül éltetek, elvet Isten.” Ez sokakat feldühített.

				Valószínűleg ezért szenvedett Pál annyi üldözést, és ezért van az is, hogy bárki, aki Isten igaz Evangéliumát hirdeti, ma is üldözést szenved (Gal 5,11; 6,12). Isten kegyelme megbotránkoztató a vallásos emberek számára!

				A botránkozás köve

				Miért? [Miért igaz ez? Hogy lehetséges ez?] Azért, mert nem hit, hanem cselekedetek útján akarták [a vallásos zsidók] ezt [az igazságot] elérni, beleütköztek a megütközés kövébe.

				Róm 9,32

				Azért fogadta el Isten a nem-vallásosakat, és vetette el a vallásosakat, mert a nem-vallásosak az Isten kegyelmébe vetett hit által keresték az igazságot, a vallásosak pedig a saját szent cselekedetükbe vetett hit által.

				Amikor a pogányok hallották az Evangéliumot – hogy az üdvösség ajándék, és nem kell kiérdemelni –, elfogadták. Ez nagyon áldásos volt számukra, mert nem éltek helyes életet, és ezt tudták is. Amikor jött valaki, és azt mondta, hogy Isten elfogadja őket a kegyelem ajándéka alapján, és csak annyit kell tenniük, hogy elhiszik és elfogadják, hogy Jézus a Megmentőjük, kapva kaptak rajta. Micsoda üzlet!

				A vallásos emberek alapjában véve ugyanezért vetették el Jézust – az Evangélium azt mondta nekik, hogy nem az ő jóságuk az, ami meghozza számukra az Istennel való kapcsolatot. Hinniük kellett Jézusban, és ajándékként elfogadni az üdvösséget. Ők így feleltek: „Ez nem igazság! Nézd, milyen keményen dolgoztam! Rengeteg erőfeszítésembe került ez. Úgy érted, hogy az összes önmegtagadásom ellenére sem szeret engem jobban Isten? Azt mondod, hogy az egész szent életem nem tesz engem jobbá annál az embernél, aki cégéres bűnösként élt? Úgy érted, ugyanolyan szintű megmentésre van szükségem, mint ennek a megátalkodottnak itt?” A vallásos büszkeség nem engedi, hogy egy ilyen ingyenes ajándékot elfogadjanak.

				Ugyanez történik ma is szerte a világon. Sok vallásos ember próbál a megfelelő módon cselekedni – és nem is azzal van a baj, amit tesznek. A baj azzal van, hogy a tetteikbe vetik a hitüket, ahelyett, hogy ajándékként fogadnák el az üdvösséget. Az ilyen emberek számára megbotránkoztató az Evangélium hirdetését hallani. Bosszantó azt hallani, hogy mások, akik nem is élnek olyan szentül, mint ők, többet kaphatnak Istentől, mert a Megmentőbe vetik a hitüket, és nem arra törekednek, hogy kiérdemeljék. Ezek megütközést keltő szavak azok számára, akik magukban bíznak.

				„Ez egyszerűen nem igazságos!”

				Újra meg újra láttam ezt megtörténni. A gyülekezet egyik oszlopos tagja ott van minden egyes alkalommal. Imádkozik és vasárnapi iskolai csoportot vezet. Takarókat köt és pitét süt. Állandóan vallásos cselekedetekkel foglalatoskodik. De évek óta küszködik már valamilyen betegséggel, anyagi gonddal vagy más megoldatlan problémával. Aztán bejön egy részeg ember az utcáról, aki semmit nem mutathat fel Istennek. Valaki elmondja neki az Evangéliumot, és így szól: „Nem számít, mennyire vagy szent. Nincs szükséged igazságos cselekedetek gyűjteményére. Csak fogadd el Istentől ajándékként, amire szükséged van! Csak hinned kell!” És ez a megrögzött bűnös megkapja azt a csodát, amire a drága jó öreg szent XY húsz éve vár. Az iszákos megkapja, a vallásos pedig nem. Így aztán a vallásos ember felfújja magát büszkeségében, és azt panaszolja: „Ez egyszerűen nem igazságos!”

				Nem igazságosságra van szükségünk, hanem irgalomra! Régebben egy fotóstúdióban dolgoztam, ahol negatívokat hívtunk elő. Sokat viccelődtünk azokon az embereken, akik bejöttek megnézni a nyersképeket. Sokszor megjegyezték: „Ez nem igazság! Nem jól festek ezen a képen!” Bár igazából sosem mondtuk ki, szívesen mondtuk volna azt: „Hölgyem, önnek nem igazságosságra van szüksége, hanem irgalomra!” Ha Isten azt adná nekünk, amit érdemlünk, még a drága öreg szent XY sem kapna semmit. Nem közeledhetünk Istenhez úgy, hogy magunkba vetjük a hitünket. Gondolhatjuk azt, hogy jobban megérdemeljük, mint mások, de mindenki vétkezett, és senki nem üti meg Isten mércéjét (Róm 3,23). 

				A saját jóságukban bízó vallásos embereket a legnehezebb elérni. Ők okozták Pálnak is a legnagyobb problémákat. Ők feszítették meg Jézust, és ők üldözték a gyülekezetet. Ma is a vallásos emberek azok, akik szembeszállnak az igazi Evangéliummal.

				A saját szentségükben bízó jó embereket a legnehezebb elérni az Úr Jézus Krisztus Evangéliumával. Amikor az Evangéliumot olyan embereknek hirdetjük, akik nem élnek igaz életet, akkor az jó hírnek számít. Ők hittel reagálnak az Isten kegyelméről szóló pozitív üzenetre. Ám – hacsak Isten természetfeletti módon közbe nem lép kinyilatkoztatásával és meggyőző erejével – a saját erőfeszítéseiben bízó vallásos ember ellenáll az Evangéliumnak. Büszke arra, amit elért, és úgy érzi, jobb másoknál a saját erőfeszítései miatt. Az Evangélium hallatán úgy tűnik, mintha a nagy igazsága semmire nem lenne jó. 

				A szentség természetesen így is, úgy is hasznos, mert megakadályozza, hogy a Sátán hozzáférjen az életünkhöz, és segít a másokkal való kapcsolatainkban. Isten előtt azonban nem tesz kedvesebbé. A szentség hiánya sem tesz kevésbé kedvessé Isten előtt. Az Istennel való kapcsolatunknak teljesen a hiten kell alapulnia.

				Jó cselekedetek, rossz indíték

				A Róm 9,23 azt mondja, hogy ezek a vallásos emberek azért nem jutottak el az igazságra, mert nem hit által, hanem a törvény cselekedetei által keresték azt. A törvény cselekedetei kifejezés arra vonatkozik, hogy jó dolgokat tesz valaki, de helytelen indítékból. Abban bízik, amit ő maga tett, ahelyett, hogy abban bízna, amit Isten tett.

				A Biblia beszél a hit cselekedeteiről is (1Thessz 1,3; 2Thessz 1,11, angol). A különbség az indítékban rejlik. A törvény cselekedete az, amikor azzal az elgondolással teszel valamit, hogy ezzel majd kiérdemled a kapcsolatot Istennel. Mintha Isten tartozna neked az alapján, amit tettél. Ez a törvény cselekedete. A hit cselekedete lehet ugyanaz a cselekedet, de a mögötte rejlő gondolkodás más: „Nem azért teszem ezt, hogy ezzel kiérdemeljem a kapcsolatot Istennel, hanem azért, mert Isten már megadta a Vele való kapcsolatot. Szeretem, és szolgálni akarok Neki.” A hitből fakadó cselekedeteket hit és szeretet motiválja, nem pedig a kötelesség és az adósság érzése.

				Pál azt mondja, hogy ezeknek a zsidóknak helytelen volt az indítékuk. Helyes dolgokat tettek helytelen indítékból. Így megbotlottak a botránkozás kövében (Róm 9,32). Aztán az Ézsaiás 8,14-et és 28,16-ot idézi az Ószövetségből:

				Amint meg van írva: „Íme, a megütközés kövét, a megbotlás szikláját teszem Sionba, és aki hisz őbenne [Jézus Krisztusban], az nem szégyenül meg.

				Róm 9,33

				Más szóval: Jézus Krisztus odahelyeztetett minden egyes ember ösvényének a közepére. Isten minden embert szembesít az igazsággal, hogy Megmentőre van szüksége, mert nem képes magát megmenteni. Vannak, akik helyesen reagálnak hit által, és elfogadják az Urat és az Ő drága ajándékát, az üdvösséget. Mások ragaszkodnak a saját jóságukhoz, és megbotlanak Isten kegyelmében. És a saját szentségükbe vetett bizalom, ami megbotlásra késztette őket Jézussal, a Megváltóval kapcsolatban, a pokol felé vezető úton hasra ejti őket. Vagy elfogadod az igazságot, s az felszabadító és életet adó lesz a számodra, vagy megtagadod, és akkor az kárhoztatóvá válik számodra. Te döntöd el.

				Téves buzgóság

				A következő fejezetben Pál megismétli, amit a Római levél 9. fejezetének elején mondott honfitársairól – a zsidókról:

				Testvéreim, én szívemből kívánom, és könyörgök értük Istenhez, hogy üdvözüljenek. Mert tanúskodom mellettük, hogy Isten iránti buzgóság van bennük, de nem a helyes ismeret szerint.

				Róm 10,1-2

				Ezekben a zsidókban megvolt az Isten iránti buzgóság, de nem a helyes ismeret szerint, vagyis szellemileg vakok voltak – tudatlanok voltak mennyei Atyjukkal és az Ő Fiával kapcsolatban1. Más szóval: a helyes ismeret fontosabb, mint a helyes cselekedetek.

				Ezek a zsidók nagyszerű dolgokat tettek. Imádkoztak, tizedet fizettek és sok parancsot betartottak a törvényből. Egy ilyen farizeust – vallásos zsidót – ma bármelyik gyülekezet befogadna. Ők imaharcosok voltak, hűségesen látogatták az alkalmakat, és szorgalmasan fizették a tizedet. Nagyon kevés gyülekezet van, amelyik megtagadná a tagságot egy szorgalmas tizedfizetőtől! Ezek a farizeusok nagyon szent emberek voltak, de a buzgóságuk a törvény betűjének és formájának szólt, nem magának Istennek2. Ezért nem fogadta el őket Isten. Téves ismeret és buzgóság volt bennük.

				Sokan azt mondják manapság, hogy nem számít, mit hiszel, csak higgy valamiben. Azt tanítják, hogy sok út vezet Istenhez. Mindegy, hogy buddhista vagy, hindu, muzulmán vagy keresztény, a végén mindenki egy helyre megy. Tévedés! Ez a gondolkodás homlokegyenest ellenkezik azzal, amit a Róm 10,2 mond.

				Ezekben az emberekben ott volt az Isten iránti buzgóság – nemcsak átlagos buzgóság, hanem Isten iránti buzgóság. De nem a helyes ismeret szerint. Ezért nem is lehetett ez megmentő ismeret. Őszinték voltak, de őszintén tévedtek. Téves dologban hittek.

				Az igazság két típusa

				Az Isten igazságát ugyanis nem ismerték el, hanem a magukét igyekeztek érvényesíteni, és nem vetették alá magukat az Isten igazságának.

				Róm 10,3

				Kétfajta igazság van:

				•	Isten igazsága

				•	Önigazság

				Önigazságra úgy jutunk, ha saját cselekedeteinkben bízunk. Isten igazságára a Jézus Krisztusba vetett hit által jutunk el 
(Ef 2,8-9). Az igazsághoz vezető két út közül tehát csak az egyik helyes. Az egyedüli igazság, ami helyes viszonyt és kapcsolatot adhat nekünk Istennel, az Isten igazsága, ami ingyenes, kiérdemelhetetlen ajándékként adatik nekünk. A legtöbben olyan igazságra törekszenek, ami saját cselekedeteik és teljesítményük alapján valósul meg. Ezt mondta Pál ezekről a farizeusokról is a Róm 10,3-ban.

				Sajnos ma is sokan vannak, akik nincsenek tisztában Isten igazságával. Amikor az igazság  szót kimondjuk, a legtöbben saját cselekedeteikre gondolnak. Saját teljesítményükre gondolnak. Ha valaki felállna a gyülekezetben, és kijelentené: „Én igaz vagyok”, megkritizálnák, és eszébe juttatnák, mit tett rosszul. A legtöbb hívő nem gondolna az újjászületett szellemére, amit Isten igaznak lát saját igazsága miatt. Csak a külsőségekre néznének.

				Két különböző igazság van: az, amit saját cselekedeteinkkel érünk el, és az, amit Isten ad nekünk, amikor újjászületünk. Istenhez csak az ingyenes ajándékként kapott igazság alapján viszonyulhatunk. Újjászületett szellemünkben mi Isten igazsága vagyunk Krisztus Jézusban (2Kor 5,21).

				Az Istentől jövő igazsággal összehasonlítva önigazságunk olyan, mint a szennyes, mocskos rongy (Ézs 64,6). Isten igazsága végtelenül több, önigazságunk pedig végtelenül kevesebb. A zsidók tudatlanok voltak Isten igazságával kapcsolatban, és így van ezzel ma is a legtöbb vallásos ember. Nem értik meg, hogy igazzá válunk abban a pillanatban, hogy Jézus Krisztusba vetjük a hitünket. Nem fokozatosan válunk igazzá, miközben jobbítunk a cselekedeteinken. Újjászületésünkkor igazzá leszünk – ez ajándék!

			

		

	
		
			
				16. fejezet – A kegyelem és a cselekedetek nem keverednek

				Az ő munkája az, hogy ti a Krisztus Jézusban vagytok. Őt tette nekünk Isten bölcsességgé, igazsággá, megszentelődéssé és megváltássá.

				1Kor 1,30

				Amikor hiszel Krisztusban, Isten elküldi az Ő Fiának Szellemét a szívedbe, és újjászületsz.

				Ezért ha valaki Krisztusban van, új teremtés az.

				2Kor 5,17

				Igazzá teremtve

				Milyen ez az új teremtés? Milyen ez a vadonatúj, újjászületett szellem? Igaz!

				Mert azt, aki nem ismert bűnt, bűnné tette értünk, hogy mi Isten igazsága legyünk őbenne.

				2Kor 5,21

				Isten igazsága beszámíttatott neked. Ez nemcsak egy kicsi igazság. Az új embered valóságosan igaz.

				Öltsétek fel az új embert, aki Isten tetszése szerint valóságos igazságban és szentségben teremtetett.

				Ef 4,24

				Nem a saját cselekedeteid révén válsz igazzá – igaznak teremt Isten. Amikor újjászülettél, Ő igaz természetet adott neked. A szomorú dolog az, hogy a legtöbb keresztény tudatlan efelől. Nem tudják, hogy az újjászületett szellemük igaz. Nincsenek tisztában azzal az igazsággal, hogy igaz voltukat ajándékként kapták Istentől. Így hát próbálnak ragaszkodni a cselekedeteken alapuló igazsághoz, ami pedig soha nem lehet az Istennel való kapcsolatunk alapja.

				Kölcsönös kizárás

				  Most láttuk a Róm 10,3-ban, hogy kétféle igazság van: Isten igazsága és a saját igazságunk. Ezek kölcsönösen kizárják egymást. Nem lehet egyszerre bízni az igazság ajándékában az Úr Jézus Krisztus által, és az önigazságban. Nem támaszkodhatsz egyszerre önmagadra is, és Istenre is. Aki azzal az indítékkal próbál igaz életet élni, hogy „Ez az igazság, amit cselekszem, kiérdemli számomra az Istennel való kapcsolatot”, nem bízhat ugyanakkor Isten kegyelmében is. Vagy Isten kegyelmére támaszkodsz, vagy magadra, de a kettő kombinációjára nem.

				Ha pedig kegyelemből van, akkor már nem cselekedetekért, mivel a kegyelem akkor már nem volna kegyelem.

				Róm 11,6

				Vagy a kegyelemben bízol az üdvösségre nézve, vagy a cselekedetekben, de a kettőben egyszerre bízni lehetetlen. Ez az igevers megdönti az Evangéliumnak azt a torzított változatát, amely így szól: „Igen, szükséged van Megváltóra. Igen, Jézus meghalt érted. De nem állhat helyre a kapcsolatod Istennel kizárólag Jézus által. Fenn kell tartanod a szentségnek egy minimális szintjét, Isten pedig majd kipótolja azt.” Nem! Vagy kegyelem által menekülsz meg, vagy cselekedetek által, de egyszerre mindkettő által nem lehetséges. Ez a kettő nem keveredik. 

				Ezért, ha nem veted alá magad Isten igazságának – ha saját igazságodat próbálod erősítgetni, mint az Istennel való kapcsolatod alapját –, akkor nem vagy alávetve Isten igazságának. Vagy így, vagy úgy.

				A szentség segít a kapcsolatainkban

				Akkor hát nyugodtan élhetünk bűnben? Természetesen nem. Hasznod származik abból, ha fenntartasz egyfajta önigazságot – a szentségre irányuló saját cselekedeteidet. Isten nem az önigazságod alapján fogad el és viszonyul hozzád. A cselekedeteidnek semmi köze az Ő kegyelméhez, irgalmához és rólad alkotott véleményéhez. Azt nem lehet kiérdemelni. Mégis fontos fenntartani egyfajta igazságot saját személyes cselekedeteink szintjén, ha a másokkal való kapcsolatunkról van szó. Lehet, hogy Isten a kegyelem alapján bánik veled, mások viszont a teljesítményed alapján viszonyulnak hozzád.

				A munkaadód nem kegyelemből fogad fel. Nem fogja azt mondani: „Figyeljen, én tudom, hogy Isten szereti önt, akármit csinál. Én kegyelmes munkaadó vagyok, és én is szeretem önt. Úgyhogy akár bejön dolgozni, akár nem, szeretném, ha tudná, hogy garantált állása van, infláció-követő fizetésemeléssel és nyugdíjjal. Semmit nem tud tenni, ami miatt kirúgnám. Nem kell teljesítenie. Nem számít, hogy egyáltalán tesz-e valaha valamit. Egyszerűen kegyelemből szeretem önt!” Nem, ez nem így van.

				Ami a földi életed megtapasztalásait illeti, fontos jól teljesítened. Ha van főnököd, szolgáld jól! Ő teljesítményed alapján fog viszonyulni hozzád, és aszerint jutalmaz meg téged. Bár nem kellene, hogy így legyen, valószínűleg a házasság is ilyen lesz. Isten feltétel nélküli szeretetét kellene nyújtanunk egymásnak, de az igazság az, hogy még nem Tökéletes úrral vagy Tökéletesnével élsz együtt. Amíg tökéletes nem lesz a társad, valószínűleg a teljesítményed alapján fog megítélni. Ha rosszul teljesítesz, viselheted a következményeit.

				Ha diákként nem végzed el a munkádat, vagy nem sikerül jól a vizsga, annak is meglesz a következménye. Ha nem teljesítesz jól autóvezetés közben, megölheted magadat vagy másokat. A cselekedeteidnek megvan a következménye a más emberekkel való kapcsolatodban – és a Sátán lesi a lehetőséget, hogy kihasználja a cselekedeteidet, ahogy csak tudja. Ezért fontos a jó cselekedeteket megtartani, de létfontosságú, hogy soha ne értsük félre a szentség és a vele járó cselekedetek okát.

				A szentség segít a más emberekkel való viszonyunkban. Becsapja az ajtót az ördög orra előtt, és távol tartja őt az életünktől. Isten azonban nem így néz rád. Ő a szívedet nézi – a szellemi emberedet –, nem a külső megjelenésedet. Ő nem a látható igaz cselekedeteid alapján viszonyul hozzád. Isten a belső tulajdonságaid alapján viszonyul hozzád, aki Krisztusban vagy. Ő teljesen kegyelemből bánik veled.

				Megvan a célja az istenfélő cselekedeteknek, de nem az, hogy azokba vessük a hitünket az Istennel való kapcsolat tekintetében. Ez az egésznek a lényege. Senki nem mondja, hogy a keresztény ne éljen szent életet. Csak az számít, hogy mibe veted a hitedet. A te hited a cselekedeteiden nyugszik, vagy a Megmentőn? Ha a hitedet a Megmentőbe veted, az azt jelenti, hogy nem lesznek istenfélő cselekedeteid? Nem; ha igazán megérted és elfogadod az Evangéliumot, akkor ösztönösen is szentebbül fogsz élni, mint korábban, amikor tudatosan törekedtél erre. Egyszerűen ez fog áradni belőled. Az Evangélium erőt ad arra, hogy legyőzd a bűnt, és szent életet élj. Ez gyümölcse lesz az üdvösségnek, nem pedig a gyökere.

				A betöltött törvény

				Mert a törvény végcélja Krisztus, minden hívő megigazulására.

				Róm 10,4

				A végcél itt tulajdonképpen „lezárást” jelent1. A hívők számára a törvény már betöltötte a célját. Már nem próbáljuk követni azt, azért, hogy eljussunk az igazságra. Eredetileg sem azért adatott a törvény, hogy így jussunk helyes viszonyba Istennel. Azért adatott, hogy megmutassa, milyen nagymértékben elszakadtunk Tőle. Azért adatott, hogy feltámadjon bennünk a régi bűnös természet, és legyőzzön minket. Azért adatott, hogy kijelentse, mennyire szükségünk van Megmentőre. Amikor az énünktől elfordulunk, és Krisztusba vetjük a hitünket az üdvösségre nézve, és elfogadjuk Isten ingyenes ajándékát, a kegyelmet, akkor a törvény beteljesíti, amiért adatott. Aki igazán megérti az Evangéliumot, és hogy Jézus miért jött el, az felismeri, hogy a törvénynek már vége abból a szempontból, hogy elhozza az igazságot mindenki számára, aki hisz és elfogadja azt, mint ajándékot.

				„Akkor hát, volt-e egyáltalán valaki, aki a törvény által lett igazzá?” Igen, volt egyvalaki – az Úr Jézus Krisztus. Ő eljött, és betöltötte a törvény minden rendelését. Ezzel a szó szoros értelmében kiérdemelte a helyes viszonyt Istennel. Megvolt ez benne természeténél fogva. Elérte a cselekedeteivel. Így Jézus rendelkezett ezzel örökség szerint, és győzelem szerint is. Ő minden lehetséges módon elérte a helyes viszonyt Istennel.

				Jézus számára a törvény eszköz volt arra, hogy elhozza az üdvösséget – nemcsak Neki, hanem mindenkinek, aki Őbenne hisz. De Ő az egyedüli, aki valaha is betartotta a törvényt. Soha senki más nem igazult meg a törvény által – te sem, és én sem így igazulunk meg. Ne feledjük, hogy a törvény nem a megigazulásunk céljával adatott.

				Ahogy Pál tovább ír az igazságról, elkezd ószövetségi igéket idézni a törvényről:

				Mózes ugyanis azt írja, hogy aki „cselekszi a törvényből való igazságot, az az ember fog élni általa”.

				Róm 10,5

				Ez arról az emberről szól, aki törvényeskedő, és saját jóságában bízik az Istennel való kapcsolata alapjaként. Emiatt a cselekvés teljesen felemészti. A cselekvése által él. Ez pedig mókuskerék-effektushoz vezet!

				A mókuskerék

				Ha kezded azt gondolni, hogy megigazulhatsz Isten előtt saját cselekedeteid által, lehet, hogy egy rövid ideig remény és lelkesedés tölt el. Azt gondolhatod: Élhetek egy kicsit jobb életet, és akkor Isten majd elfogad. Ez azonban egy olyan mókuskerék, amiről nem tudsz leszállni.

				Shreveport-ban próbáltam egyszer egy kicsit edzeni, úgyhogy ráálltam egy futógépre. [Az angol erre is a „mókuskerék” szót használja – a ford. megj.] Mivel jó kis edzést akartam, felcsavartam a gépet óránkénti 9 mérföldes (14 és fél km-es) sebességre, ami nagyon gyors. Egy idő után a törölköző, amit a kapaszkodóra tettem, hogy időnként megtöröljem vele az arcomat, leesett. Nem is gondolkodtam, csak lehajoltam, hogy felvegyem. A futógép meg csak ment tovább, hanyatt vágott, és vagy 4-5 méterrel arrébb hajított az edzőterem fapadlóján. Így aztán kemény leckét kaptam arról, hogy ha egyszer rajta vagy a mókuskeréken, nem lehet csak úgy megállni. Ugyanez érvényes arra is, ha a cselekedeteink által akarunk megigazulni.

				Amint elkezdesz saját szentségedben bízni, a teljesítés terhe és nyomása alá kerülsz, és akármennyire igyekszel, mindig teljesíthetnél jobban is. Ez frusztrációt okoz, ezért merülnek ki a keresztények. A kiégés nem más, mint amikor megpróbáljuk az üdvösség gyümölcsét saját erőfeszítéseink által megteremni. Ez törvényeskedés. Ha viszont ehelyett Isten kegyelmében bízunk, megtapasztalhatjuk az Ő erejét, örömét és békességét.

				A szövegösszefüggésben az „élni”-nek fordított szó azt jelenti, hogy „folyamatosan életben maradni”2. Ahhoz, hogy élj, bizonyos dolgokat meg kell tenned, hogy életben maradj. Amint a törvény általi megigazulásban kezdesz bízni, el kell kezdened táplálni ezt a dolgot. Fenn kell tartanod ezt a szentséget, ami egyszerűen nem természetes. Mivel hibákat is elkövetsz majd, amikor ez megtörténik, el kell hordoznod a vele járó bűntudatot és büntetést. 

				A törvényeskedő valójában maximalista. Megpróbálja tökéletesíteni ezt a testet, ami nem felel meg az Isten által felállított rendszernek. Isten úgy határozott, hogy az igazzá váláshoz ingyenes ajándékként kell ezt elfogadni annak alapján, amit Jézus tett. Krisztus teljesítményébe vesd a hitedet, ne a sajátodba!

				A törvényeskedő megközelítés

				A hitből való igazság pedig így szól: „Ne mondd szívedben: Ki megy fel a mennybe?” Azért tudniillik, hogy Krisztust lehozza. Vagy: „Ki megy le az alvilágba?” Azért tudniillik, hogy Krisztust a halálból felhozza.

				Róm 10, 6.7

				Hogy szól akkor az Istentől való igazság? Pál éppen arról beszélt, hogy a törvény szerint való igazság – a törvényeskedő megközelítés – mennyire a cselekvéssel foglalkozik. Munka, munka, munka. Ez egy mókuskerék. Fárasztó, elkeserítő és kivitelezhetetlen. Senki nem képes tartani a tempót. 

				Akkor hát hogyan hangzik az Istentől helyes módon megnyert igazság? Nos, nem kell így szólnod a szívedben: „Annyira szentnek kell lennem, hogy szinte úgy éljek ezen a földön, mint egy angyal.” Nem kell felmásznod a tökéletesség létráján, hogy feljuss a mennybe saját szentséged és jó cselekedeteid révén. Az Úr nem követeli, hogy a mennyben közelítsd meg. Nem kéri, hogy válj tökéletessé, és felelj meg az Ő mércéjének. Ehelyett Jézus jött le hozzád, és most ajándékként kínálja neked az igazságot.

				A 6. vers azt mondja, hogy nem kell olyan szentnek lenned, hogy kiérdemeld a mennybe jutást. Krisztus már lejött, és mindent elvégzett, ami ahhoz kellett, hogy te igaz legyél. A 7. vers azt mondja, hogy nincs szükséged olyan sok vezeklésre, hogy a pokolba kerülj, és elhordozd a büntetést a saját bűnödért, mert Krisztus ezt már megtette helyetted. Jézus már leszállt a pokolra, és a szó szoros értelmében elviselte az Istentől való elszakadást, hogy neked ne kelljen azt elviselned.

				Érted már, mit akart Pál mondani a 6-7. versben? Nem a te nagy szentséged érdemli ki az Istennel való kapcsolatodat. Ahelyett, hogy azt követelné: te menj fel Hozzá, Ő már lejött hozzád. Ahelyett, hogy azt követelné: vezekelj és szenvedd el a büntetést a bűnödért, Jézus már elszakadt Istentől érted, és lement a pokolra érted.

				Vezeklés

				Találkoztam egyszer egy férfival a texasi Arlingtonban, amikor erről szolgáltam. Korábban ebben a tévelygésben élt ő is, és azt hitte, hogy amit Krisztus szenvedett értünk, az nem elég. Azt gondolta, hogy neki is vezekelnie kell. Megmutatta a furcsa sebhelyeket a könyökén és a térdén, amiket Mexikóban szerzett. Egyik évben húsvétkor három mérföldet (majdnem 5 km) mászott könyökére és térdeire támaszkodva törött üvegcserepeken, vezeklésképpen. Azt mondta, hogy voltak, akik ténylegesen keresztre mentek. Egyeseket kötéllel kötöztek oda, másokat tényleg meg is feszítettek. Az volt a céljuk, hogy elhordozzák Jézus szenvedéseit, és vezekeljenek a bűneikért.

				A legtöbben azt mondjuk erre: „Ez ostobaság! Semmi okunk nincs arra, hogy ezt tegyük. Jézus már kifizette az árat helyettünk.” Ez így van, az ördög azonban más, alattomosabb módon is képes ugyanerre csábítani bennünket. Mindnyájan elbukunk időnként, és vétkezünk Isten ellen. Ahelyett, hogy egyszerűen bíznánk abban, amit a Szentírás mond a bűnbocsánatról, úgy érezzük, valahogyan vezekelnünk kell. Még néhány napig bánkódnunk kell a bűneink miatt, amíg Isten tényleg megbocsát. Lehet, hogy úgy érezzük, egy órával többet kell igeolvasással vagy imádkozással töltenünk, vagy egy kicsivel többet kell adakoznunk, kárpótlásul a bukásunkért. Nincs semmi baj a több igeolvasással, imádkozással vagy adakozással, ha az helyes indítékból történik. 

				Ha azonban a vezeklés az indítékod, akkor – bizonyos értelemben – felhozod Krisztust a halálból. Olyan, mintha nem ment volna a pokolra, és nem szenvedte volna el helyetted a büntetést. Mintha neked kellene elszenvedned azt. Ez kettős kockázat! Jézus már elvette a büntetésedet, és elhordozta helyetted. Ezért neked már nem kell elhordoznod, és nem kell semmit hozzátenned. 

				Valószínűleg az emberi természet gondolkodik így: De hát valamit csak kell nekem is szenvednem! Ez valahogy így értelmes. Én okoztam ezt a sok szomorúságot. Hogy szenvedhette volna el Jézus ezt mindannyiunkért? Az Evangélium igazsága az, hogy Ő megtette. Jézus már elhordozta a büntetést és szenvedést helyetted. Úgyhogy nem kell felmenned a mennybe saját szentséged révén, és nem kell lemenned a pokolba a vezeklés és bűnbánat révén. Csak fogadd el, amit Isten már elvégzett!

				A hit megvallása

				Hanem mit mond? „Közel van hozzád az ige, a te szádban és a te szívedben”, mégpedig a hit igéje, amelyet mi hirdetünk. 

				Róm 10,8

				Mit teszel, ha nem kell felmenned a mennybe vagy alászállnod a pokolba, hogy megnyerd az üdvösséget és a kegyelem ingyenes ajándékát? Egyszerűen valld meg a hit szavát: hogy Jézus Krisztusba mint Megmentődbe veted a hitedet. Ne keverj cselekedeteket a kegyelemhez!

			

		

	
		
			
				17. fejezet – Szívvel hiszünk, szájjal valljuk meg

				Ha tehát száddal Úrnak vallod Jézust, és szíveddel hiszed, hogy Isten feltámasztotta őt a halálból, akkor üdvözülsz.

				Róm 10,9

				Nem a szentséged az üdvösség alapja. Azon múlik, hogy szíveddel hiszed, száddal pedig megvallod. Ez persze nemcsak néhány szó kimondását jelenti. Szilárd elkötelezettségről szól, és arról, hogy teljes mértékben rábízod magad Jézus Krisztusra, mint Uradra és Mesteredre. Tőle várod az üdvösséget. Milyen fantasztikus igevers!

				Ez a vers azonban már-már vallásos klisévé alakult. Annyira jól ismerjük, hogy nem értjük a jelentőségét. Azok a vallásos emberek azonban, akiknek Pál írt, értették. 

				Ez homlokegyenest ellenkezett azokkal a módszerekkel, amiket ők tanítottak az üdvösség elnyeréséhez. Ők teljesítményalapú cselekedetrendszert tanítottak. A szentség szigorú rendje szerint éltek, és betartották az összes előírást és törvényt. A munka, munka, munka mókuskerekét taposták. Aztán jött Pál, és azt hirdette: „Csak annyit kell tenned, hogy Jézust Uraddá teszed, és szívedben hiszed, hogy feltámadt a halálból. Benned fog élni, és megmenekülsz. Csak fogadd el hit által!” Ez radikálisan hangzott az akkori zsidóknak.

				Még ma is radikálisan hangzik sok ember számára! Sokan egyszerűen nem hiszik el, hogy egyedül a Jézusba vetett hit szerez üdvösséget. Abban is hisznek, hogy szentnek kell lenniük. Pál azonban nem ezt mondja itt.

				Mert szívvel hiszünk, hogy megigazuljunk, és szájjal teszünk vallást, hogy üdvözüljünk.

				Róm 10,10

				Szívvel hiszünk, szájjal megvalljuk. Nem elég csak kimondanunk a szavakat. Sokan elismétlik manapság az úgynevezett „megtérők imáját”, de csak szavakat utánoznak. Igaz szavak ezek, de ha nem hittel teljes szívből fakadnak, akkor csak zengő érc és pengő cimbalom. Először hinni kell a szívünkben. Aztán ki kell mondani a szánkkal. A kettőre együtt van szükség. Kell külső megvallás, de az csak akkor működik, ha szívből jövő hited van.

				Buzgóság Wales-ben

				Volt, hogy elismételtettük az emberekkel a szavakat anélkül, hogy először igazán elhitték volna a szívükben. Az utazó szolgálócsoportunk Wales-ben járt, utcamissziót végeztek. Énekeltünk, és körénk gyűltek az emberek. Néhányan elvegyültünk a tömegben, és megosztottuk az Evangéliumot az emberekkel. A csoportunk egyik tagja nagyon buzgó volt. Mindenkinek bizonyságot tett, aki élt és mozgott! Bár jó szíve volt, nem tudta igazán, hogyan kell ezt helyesen csinálni.

				Ahogy ez az ember egy mögöttem álló nővel beszélgetett, hallgattam, hogyan mutatja be az Evangéliumot. Nagyon erősködött, hogy a nő mondja el vele ezt az imát. A nő végül beleegyezett.

				„Akkor most mondja utánam: A számmal megvallom az Úr Jézus Krisztust…”

				„A számmal megvallom az Úr Jézus Krisztust…”

				„És a szívemben hiszem, hogy Isten feltámasztotta Őt a halálból…”

				Szünet… „Ezt nem imádkozhatom.”

				„Miért nem?”

				„Mert nem hiszem, hogy Jézus feltámadt a halálból. Abban hiszek, hogy Ő egy történelmi személy volt, de abban nem, hogy feltámadt a halálból. Ez csak egy hazugság.”

				Erre ez a fiatalember, aki annyira igyekezett a nőt az Úrhoz vezetni, azt mondta: „Nem számít, mit hisz. Csak mondja utánam az imát, és megmenekül!”

				Közbe kellett lépnem, és azt mondanom neki: „Nem, ezt így nem lehet csinálni. Az Ige szerint számít, mit hiszünk a szívünkben. Nem elég a szavakat elismételni – még akkor sem, ha ezek a helyes szavak. Szívvel hiszünk, és szájjal valljuk meg.”

				Ragaszkodj az Evangéliumhoz!

				Az Írás is így szól: „Aki hisz őbenne, nem szégyenül meg.”

				Róm 10,11

				Ha igazán szívedből hiszel, Isten soha nem fog csalódást okozni. Ő hűséges. Ha száddal megvallod, és szíveddel hiszel, megmenekülsz.

				Ez nemcsak a kezdeti újjászületés-élményről szól. Mindazt jelenti, ami annak az eredménye, amit Jézus Krisztus tett: a gyógyulást, a szabadulást és a gyarapodást. Ha testi gyógyulásra van szükséged, csak meg kell vallanod a száddal, és a szívedben hinned kell, és a Biblia szerint meg fogsz gyógyulni. Ha ezt megtetted, és nem látod a gyógyulást megnyilvánulni, akkor valamiféle hiányosság van a hitedben. Ragaszkodj az Evangéliumhoz, elmélkedj ezekről a dolgokról, és értsd meg, hogy Isten már elvégezte! Halott vagy a bűnnek – és így a betegségnek és a szegénységnek is. Újjászületett szellemedben már ott van a gyógyulás, az anyagi gondoskodás vagy bármi, amit hiszel. Amint a természetes elméd megújul Isten Igéjének az igazságára, ez meg fog nyilvánulni az anyagi világban.

				Isten már mindenről gondoskodott – Krisztus engesztelő áldozata révén –, amire valaha szükségünk lehet. Most már rajtunk a sor, hogy elhiggyük és elfogadjuk. Az Efézusi levélről szóló tanulmányom, aminek a címe: „Már a tiéd!”, közelebbről vizsgálja meg ezt az igazságot, és praktikusan, könnyíti és gyorsítja meg számodra az elfogadást Istentől. A Szellem, lélek és test c. könyvemmel együtt a Már a tiéd!1 tartalmazza a leghasznosabb igazságokat, amiket Isten valaha megmutatott nekem. Ha nem érted meg ezeket a létfontosságú igazságokat Isten Igéjéből, akkor nem tudsz túl sokat megtapasztalni abból, amiért Jézus meghalt.

				Nincs különbség

				Nincs különbség zsidó és görög között, mert mindenkinek ugyanaz az Ura, és ő bőkezű mindenkihez, aki segítségül hívja.

				Róm 10,12

				Isten szemében nincs különbség azok között, akik szent életet éltek, és azok között, akik sok bűnt követtek el. Mindenki számára ugyanazt az utat biztosítja a hit által. Aki nem élt szent életet, annak több problémája lesz az életben, mint annak, aki szentségre törekszik. Ami azonban az Istennel való kapcsolatodat illeti, a Hozzá vezető egyetlen út mindenki számára kegyelemből van, hit által. Nem számít, hogy szentül éltél-e vagy sem, ha a hitedet abba tudod vetni, amit Jézus Krisztus tett, el tudod fogadni az üdvösség áldásait.

				Aki segítségül hívja az Úr nevét, üdvözül.

				Róm 10,13

				Ez igaz a kezdeti újjászületés-élményre, és arra is, hogy életed további részében folyamatosan elfogadd mindazt, amit Krisztus halála, eltemetése és feltámadása révén biztosított a számodra. Mert aki segítségül hívja az Úr nevét, az bocsánatot nyer, meggyógyul, megszabadul, gyarapodik – minden áldás, ami a miénk az által, amit Jézus Krisztus elvégzett, kegyelemből, hit által nyerhető meg.

				Hagyd ott a mókuskereket!

				Pál erről a kétféle igazságról beszél a Fil 3-ban is. Tulajdonképpen azt mondja: „Van olyan, aki saját szent életében bízik az Istennel való helyes viszonyra nézve? Ha valaki megtehetné, hogy abban bízzon, az én vagyok. Nyolcadnapon körülmetéltek, Izráel népéből, Benjámin törzséből származom. Senki nem volt nálam zsidóbb! Ami az ismeretemet és a törvény betartását illeti, a farizeusokként ismert elit vallási csoporthoz tartoztam. Egész életünk a törvény törvényeskedő betartásáról szólt. Ami a buzgóságot illeti, én személyesen üldöztem Jézus követőit. Feddhetetlen voltam a törvény tekintetében. Lehet, hogy nem tartottam be minden előírást, de biztos, hogy nem azért, mert meg sem próbáltam. Minden erőmből erre törekedtem. Teljes szívemből tapostam ezt a testi mókuskereket.” (Fil 3,4-6)

				Mi késztette Pált arra, hogy otthagyja a mókuskereket? 

				Azt, ami nekem nyereség volt, kárnak ítéltem a Krisztusért. Sőt, most is kárnak ítélek mindent Krisztus Jézus, az én Uram ismeretének páratlan nagyságáért. Őérte kárba veszni hagytam, és szemétnek ítélek mindent, hogy Krisztust megnyerjem.

				Fil 3,7-8

				Pál azt mondja: „Olyan mércéjét állítottam fel a szentségnek, amit senki nem tudott felülmúlni. Senki nem volt nálam buzgóbb és lelkesebb. De mindezt feladtam Krisztusért.” Íme az ok, ami miatt Pál feladott mindent:

				Hogy a Krisztust megnyerjem, és találtassam Őbenne, mint akinek nincsen saját igazságom a törvényből, hanem van igazságom a Krisztusban való hit által, Istentől való igazságom a hit alapján.

				Fil 3,8-9, [Károli]

				Ebben az igeszakaszban azt mondja Pál, hogy a Jézustól jövő igazság végtelenül nagyobb, mint bármilyen igazság, amit saját maga érhetett volna el. Valójában Pál ugyanazokat a dolgokat mondta a Filippi 3-ban, mint a Róm 9-10-ben. Mindent feladott – a saját jóságába és szentségébe vetett összes bizalmát –, hogy Krisztusban találtasson. Ez azt jelenti, hogy ne önigazság legyen benne, hanem a Jézustól jövő igazság – a Belé vetett hit által való igazság.

				Az az igazság, amit Isten az üdvösséggel ad nekünk, végtelenül nagyobb, mint bármilyen igazság, amit valaha elérhetnénk saját erőfeszítéseinkből. Akármilyen jók lehetünk, a szentségünk akkor is korlátozott és tökéletlen. Az Istentől hit által nyert igazság azonban tökéletes. Ez az Ő igazsága!

				Hogy megismerjem őt és feltámadása erejét, valamint a szenvedéseiben való részesedést, hasonlóvá lévén az ő halálához, hogy valamiképpen eljussak a halottak közül való feltámadásra.

				Fil 3,10-11

				Pál azt mondja itt: „Az igazságnak olyan mértékével rendelkeztem, ami felülmúlta valamennyi bírálómat, nekem azonban semmit nem használt. Nem volt valódi öröm és békesség az életemben, amíg fel nem adtam a magamba vetett hitemet, és el nem kezdtem bízni Isten igazságában. A vallásos emberek azért nem tudják megtapasztalni az Istennel való békességet, mert a szívük mélyén saját magukban bíznak. Így pedig nem vetik alá magukat az Istentől való igazságnak.”

				Tűzd ki a fehér zászlót!

				Ezek az igazságok, amikről a Római levélnek ebben a rövid elemzésében beszéltünk, ma is ugyanúgy érvényesek, mint akkor voltak, amikor Pál leírta őket. Jelenlegi vallási rendszerünk miatt az emberek saját jóságukban és teljesítményükben bíznak az Istennel való helyes kapcsolat tekintetében. Soha nem lehetünk elég jók ahhoz, hogy Isten tartozzon nekünk a helyes kapcsolattal. Ajándékként kell nekünk adnia. Senki nem elég jó ahhoz, hogy az Istennel való kapcsolatot a teljesítménye révén kiérdemelje. Éppen azért tud a Sátán legyőzni minket, mert a saját teljesítményünkben bízunk.

				Az ördög nem azzal jön hozzánk, hogy Isten képességét bírálja. Csak azt mondja, hogy az Úr nem fogja a mi kedvünkért használni az erejét, mert olyan szerencsétlenek vagyunk. Igazából nem az a kérdés, hogy Istennek van-e képessége valamire, hanem hogy hajlandó-e a képességét miértünk latba vetni. Azért kételkedünk Isten hajlandóságában, mert azt gondoljuk, hogy a teljesítményünkkel arányosan cselekszik az életünkben. Törvényközpontú gondolkodásban élünk. Bár újjászülettünk, és nem mutatunk be ószövetségi áldozatokat a bűneinkért, nem vesszük fel a körülmetélkedés jegyét, nem imádkozunk háromszor naponta, mégis ott van bennünk ez a gondolkodás.

				Ugyanazon az úton járunk, és ugyanaz a végcél. Csak egyik járműről átszálltunk a másikra. A sok ószövetségi törvény és előírás helyett kiválasztottunk néhányat, és hozzátettünk még egy párat. A leggyakrabban használt „járművek” közé tartozik manapság a bemerítkezés egy bizonyos módja, az egy bizonyos gyülekezethez való tartozás, a napi egy órai bibliaolvasás, a szent élet, ékszerek mellőzése, a ruhahossz megszabása, konty viselése, a sminkeléstől való tartózkodás stb. Ezt kell tenned, azt pedig nem szabad.

				Ha saját cselekedeteidre alapozod azt, hogy Isten elfogadjon, akkor nem hiszel az Evangéliumban. Lehet, hogy nem gondolod törvénynek, mert nem zsidó hagyomány, de akkor is törvényközpontú gondolkodás. Ugyanaz a dolog, csak néhány eleme kicserélődött. 

				Éppen ezért olyan frusztráltak ma sokan. Nem élvezik a békességet és győzelmet, amit Isten ad. Nem értették meg, hogy az üdvösség ajándék. Ahelyett, hogy olyan keményen próbáljuk betartani ezeket a dolgokat, fel kell adnunk, ki kell tűznünk a fehér zászlót, és el kell kezdenünk Isten kegyelmében bízni.

				Ha így teszel, a Sátán nem kárhoztathat. Nincs többé kárhoztatás azoknak, akik Krisztus Jézusban vannak, és Szellem szerint járnak. Ha újjászülettél, és Szellem szerint jársz, nem tapasztalod meg azt a frusztrációt, hogy saját erőfeszítéseiddel próbálod Isten tetszését megnyerni (Róm 7-8). Hagyd, hogy az újjászületett szellemed vadonatúj természete áradjon rajtad keresztül (Gal 2,20). Ha így teszel, Jézus él általad, és élvezheted a szabadságot. Semmi nem kárhoztathat, és nem lesz sikeres veled szemben. 

				Van a győzelemnek egy olyan szintje, amit a legtöbb keresztény soha nem tapasztalt meg, mert még mindig nagyon törvényközpontú a gondolkodásuk, és saját erőfeszítéseikkel próbálják megnyerni Isten tetszését. Amikor pedig kudarcot vallanak, jön a Sátán, és kárhoztatja őket: „Te szerencsétlen! Te vagy az oka, hogy Isten nem fogja megtenni!”

				Hittel párosítsd!

				Az Evangélium eloszlatja ezt a tévhitet. Visszavezet bennünket arra a felismerésre, hogy Isten még nem talált olyat, aki alkalmas lett volna arra, hogy Neki dolgozzon. Kegyelemből és irgalomból munkálkodik az életünkben, nem az igazságosság alapján. Ha ezt megérted, Isten szeretete jobban túlcsordul a szívedben, mint bármikor azelőtt. Ha megérted az Evangéliumot, jön a szeretet. És ha megérted Isten szeretetét, működni fog a hited, mert a hit szeretet által munkálkodik (Gal 5,6).

				Hogyan tudnál kételkedni Abban, aki annyira szeretett, hogy egyszülött Fiát adta érted, amikor még bűnös voltál? Mennyivel jobban szeret Isten most, hogy újjászülettél? Bár még nem vagy teljesen az, akinek szánt, a gyermeke vagy, és szeret téged.

				Ha el tudtad fogadni a legeslegnagyobb csodát – az újjászületést –, amikor bűnös voltál, elszakadva Istentől, és semmi jó nem történt veled; most, hogy már újjászülettél, mennyivel inkább meg kellene látnod az olyan apró dolgokat, mint a betegségekből való gyógyulás, a démonoktól való szabadulás és a gondoskodás csodái? Ezek a dolgok mind elhalványulnak a kezdeti újjászületés-élmény megnyerése mellett!

				Ha valóban meg tudnánk ezt érteni, és elkezdenénk Isten kegyelmében járni, akkor bővölködne a hitünk. Ezt követné a győzelem, és rájönnénk, hogy az Evangélium valóban Isten ereje az üdvösségre mindenkinek, aki hisz. De el kell hinned. Az Evangélium nem terem automatikusan. Hittel kell párosulnia.

				Mert nekünk is hirdették az evangéliumot, mint azoknak is; de nekik nem használt a hirdetett ige, mivel nem párosult hittel azokban, akik hallgatták.

				Zsid 4,2

				Ismernünk kell az Evangéliumot, meg kell értenünk az Evangéliumot, és el kell hinnünk az Evangéliumot. Akkor használni fog nekünk az Ige.

				Atyám, szeretlek!

				Remélem, hogy ez a Római-levél tanulmány fel tudta nyitni a szemedet arra az igazságra, hogy Isten a teljesítményedtől függetlenül szeret. Ennek megértése nem a bűnre szabadít fel, hanem a bűntől szabadít meg. Ahogy megérted Isten jóságát, megtörik fölötted a bűn hatalma, és bűnbánatra jutsz. Imádkozom azért, hogy Isten most jelentse ki ezt neked, hogy az értelmed meg tudjon újulni erre a csodálatos szellemi valóságra. Működjenek az életedben ezek az igazságok annyira, hogy már nagyobb mértékben tudatában legyél az igazságnak, mint a bűnnek (Zsid 10,2)!

				Annak fényében, amit az Úr most jelentett ki neked a Vele való kapcsolatodról, szánj egy percet most az imádságra!

				„Atyám, köszönöm, hogy a Fiadba vetett hit által igazzá tettél engem! Köszönöm, hogy a Veled való helyes kapcsolatot ingyenes ajándékként adtad nekem! Kérlek, segíts, hogy mélyebben megérthessem ezeket az igazságokat, és alkalmazni tudjam őket a mindennapi életemben! Szeretnélek Téged dicsőíteni a szentséggel, de helyes indítékból. Hit által befogadom a szívembe ezeket az Igédből származó igazságokat. Köszönöm, hogy ilyen jó vagy hozzám! Szeretlek!”

				

			

		

	
		
			
				Fogadd el Jézust Megmentődnek!

				Ha úgy döntesz, hogy elfogadod Jézus Krisztust Uradnak és Megmentődnek, ez a legfontosabb döntés, amit valaha meghozhatsz!

				Isten Igéje azt ígéri: „Ha tehát száddal Úrnak vallod Jézust, és szíveddel hiszed, hogy Isten feltámasztotta őt a halálból, akkor üdvözülsz. Mert szívvel hiszünk, hogy megigazuljunk, és szájjal teszünk vallást, hogy üdvözüljünk” (Róm 10,9-10). „Aki segítségül hívja az Úr nevét, üdvözül” (13.v.).

				Kegyelméből Isten már mindent megtett, hogy biztosítsa az üdvösséget. A te részed csupán az, hogy elhidd és elfogadd.

				Imádkozz hangosan: „Jézus, megvallom, hogy Te vagy az Uram és Megmentőm! Hiszem a szívemben, hogy Isten feltámasztott Téged a halálból. Az Igédbe vetett hit által most elfogadom az üdvösséget. Köszönöm, hogy megmentettél!”

				Abban a pillanatban, hogy átadod Jézus Krisztusnak az életedet, az Ő Igéjének igazsága azonnal valósággá válik a szellemedben. 

				Most, hogy újjászülettél, vadonatúj teremtés lett belőled!

				

			

		

	
		
			
				Fogadd el a Szent Szellemet!

				Mivel gyermeke vagy, szerető mennyei Atyád oda akarja adni neked azt a természetfeletti erőt, amire szükséged van ahhoz, hogy ezt az új életet élhesd.

				Mert mindaz, aki kér, kap; aki keres, talál; és aki zörget, annak megnyittatik… Ha tehát ti gonosz létetekre tudtok gyermekeiteknek jó ajándékokat adni, mennyivel inkább ad mennyei Atyátok Szentlelket azoknak, akik kérik tőle?

				Lk 11,10.13

				Csak kérned, hinned és elfogadnod kell!

				Imádkozz: „Atyám, felismerem, hogy szükségem van a Te erődre, hogy ezt az új életet élhessem! Kérlek, tölts be a Te Szent Szellemeddel! Ezt most hit által elfogadom! Köszönöm, hogy bemerítesz! Szent Szellem, köszöntelek az életemben!”

				Gratulálok! Most betöltekeztél Isten természetfeletti erejével. Egy ismeretlen nyelv szótagjai fognak feljönni a szívedből a szádba (1Kor 14,14). Ahogy hit által kimondod őket, felszabadítod Isten erejét belül, és szellemedben épülsz (1Kor 14,4). Ezt bárhol és bármikor megteheted.

				Nem számít igazán, hogy éreztél-e valamit, amikor elfogadtad az Urat és az Ő Szellemét. Ha szívedben hitted, hogy megkapod, akkor Isten Igéje megígéri, hogy ez így is van. „Ezért mondom nektek: higgyétek, hogy mindazt, amiért imádkoztok, és amit kértek, megkapjátok, és meg is adatik nektek” (Márk 11,24). Isten mindig betartja a Szavát, hidd el!

				Kérlek, vedd fel velem a kapcsolatot, és mondd el, hogy imádkoztál és befogadtad Jézust Megmentődnek, vagy, hogy betöltekeztél a Szent Szellemmel! Szeretnék veled együtt örülni, és segítenék neked még jobban megérteni, mi történt az életedben. Küldök egy ingyenes ajándékot, ami segít mélyebb megértésre jutni, és növekedni az Úrral való új kapcsolatodban. Isten hozott az új életedben!

				1.  Az információ alapjául a következő mű szolgált: Baker’s Evangelical Dictionary of Biblical Theology (A bibliai teológia Baker-féle evangéliumi szótára), letölthető: http://bible.crosswalk.com/Dictionaries/BakersEvangelicalDictionary/bed.cgi?number=T395, s.v. „Judaizers”.

				2.  Thayer és Smith: The KJV New Testament Greek Lexicon, (Újszövetségi görög lexikon a King James fordításhoz), görög szócikk az „Euaggelion” szóhoz, letölthető: http://www.biblestudytools.net/Lexicons/Greek/grk.cgi?number=2098&version=kjv, s.v. „gospel”.

				3.  Uo., görög szócikk az „Euaggelizo” szóhoz, letölthető: http://www.biblestudytools.net/Lexicons/Greek/grk.cgi?number=2097&version=kjv, s.v. „gospel”.

				4.  Uo., görög szócikk az „Euaggelion” szóhoz, letölthető: http://www.biblestudytools.net/Lexicons/Greek/grk.cgi?number=2098&version=kjv, s.v. „gospel”.

				2. fejezet

				1.  Az információ a következő helyről származik: Thayer és Smith: görög szócikk a „Sozo” szóhoz, letölthető: http://www.biblestudytools.net/Lexicons/Greek/grk.cgi?number=4982&version=kjv, s.v. „save”.

				3. fejezet

				1.  A The True Nature of God (Isten igazi természete) megrendelhető könyv, kazetta vagy CD formátumban a szolgálatomon keresztül: http://www.awme.net/shop/list/83, vagy a hátsó borítón található címen. Az MP3 audió fájlok ingyenesen letölthetők a honlapomon.

				4. fejezet

				1.  Strong’s Exhaustive Concordance of the Bible (Strong-féle teljes bibliai konkordancia), #4318, letölthető: http:/www.eliyah.com/cgi-bin/strongs.cgi?file=greeklexicon&isindex=4318, s.v. „access”, Róm 5,2

				5. fejezet

				1.  A Spirit, Soul & Body (Szellem, lélek és test) az egyik legelső kijelentés volt, amit a Biblia tanulmányozása közben kaptam. Ez szolgált alapul szinte mindenre, amit az Úr azóta mutatott nekem. Ezek a lényeges igazságok szabaddá tettek sok helytelen gondolkodás köteléke alól, és lehetővé tették, hogy folyamatosan megtapasztaljam Isten természetfeletti erejét. Nem tudom felfogni, hogyan gyarapodhatna valaki az Istennel való kapcsolatában, ha nem érti meg ezt az alapvető fontosságú kijelentést. Az Úr több ember életében használta fel a szabadításra a Szellem, lélek és test c. anyagot, mint bármi mást, amiből valaha szolgáltam. Nézz utána, a könyv magyarul is megjelent!

				7. fejezet

				1.  A Spirit, Soul & Body (Szellem, lélek és test) megrendelhető könyv, kazetta vagy CD formátumban a szolgálatomon keresztül: http://www.awme.net/shop_hungary/proddetail.php?prod=HU318, vagy a hátsó borítón található címen. Az MP3 audió fájlok ingyenesen letölthetők a honlapomon.

				2.  Az információ a következő helyről származik: Thayer és Smith: görög szócikk a „Hamartia” szóhoz, letölthető: http://www.biblestudytools.net/Lexicons/Greek/grk.cgi?number=266&version=kjv, az információ a következő helyről származik: Thayer és Smith: görög szócikk a „Hamartema” szóhoz, letölthető: http://www.biblestudytools.net/Lexicons/Greek/grk.cgi?number=265&version=kjv,  és az információ a következő helyről származik: Thayer és Smith: görög szócikk a „Hamartano” szóhoz, letölthető: http://www.biblestudytools.net/Lexicons/Greek/grk.cgi?number=264&version=kjv.

				3.  Uo., görög szócikk a „Hamartia” szóhoz, letölthető: http://www.biblestudytools.net/Lexicons/Greek/grk.cgi?number=266&version=kjv, és görög szócikk a „Hamartema” szóhoz, letölthető: http://www.biblestudytools.net/Lexicons/Greek/grk.cgi?number=265&version=kjv.

				8. fejezet

				1.  Thayer és Smith: görög szócikk a „Metamorphoo” szóhoz, letölthető: http://www.biblestudytools.net/Lexicons/Greek/grk.cgi?number=3339&version
=kjv, s.v. „transformed”, Róm 12,2.

				11. fejezet

				1.  Az információ a következő helyről származik: Merriam-Webster’s Collegiate Dictionary, 11. kiadás (Springfield, Massachusetts: Merriam-Webster, Inc., 2003), s.v. „transform”.

				13. fejezet

				1. Thayer és Smith: görög szócikk a „Hamartia” szóhoz, letölthető: http://www.biblestudytools.net/Lexicons/Greek/grk.cgi?number=266&version=kjv, s.v. „sins”, Róm 7,5.

				2.  A Milyen az isten valójában (The True Nature of God) megrendelhető könyv a szolgálatomon keresztül: http://www.awme.net/shop/list/83 vagy a hátsó borítón található címen. Az MP3 audió fájlok ingyenesen letölthetők a honlapomon.

				14. fejezet

				1.  A „People’s Temple” elnevezésű szekta vezetője. A szekta több mint 900 tagja Jones-szal együtt öngyilkosságot követett el 1978-ban.

				15. fejezet

				1.  Az információ a következő helyről származik: The New John Gill’s Exposition of the Entire Bible (John Gill új magyarázata a teljes Bibliához), kommentár a Róm 10,2-höz, letölthető: http://www.studylight.org/com/geb/view.cgi?book=ro&chapter=010&verse=002, s.v. „but not according to knowledge”, Róm 10,2.

				2.  Az információ a következő helyről származik: Robertson’s Word Pictures of the New Testament (Szóképek az Újszövetségben Robertson szerint), kommentár a Róm 10,2-höz, letölthető: http://www.studylight.org/com/rwp/view.cgi?book=ro&chapter=010&verse=002, s.v. „but not according to knowledge”, Róm 10,2.

				16. fejezet

				1.  Thayer és Smith: görög szócikk a „Telos” szóhoz, letölthető: http://www.biblestudytools.net/Lexicons/Greek/grk.cgi?number=5056&version=kjv, s.v. „end”, Róm 10,4.

				2.  Az információ a következő helyről származik: Merriam-Webster, s.v. „live”.

				17. fejezet

				1.  A Szellem, lélek és test (Spirit, Soul & Body) és a Már a tiéd! ( You’ve Already Got It!) c. anyag megrendelhető könyv, kazetta vagy CD formátumban a szolgálatomon keresztül: http://www.awme.net/shop/list/83, vagy a hátsó borítón található címen. Az MP3 audió fájlok ingyenesen letölthetők a honlapomon. 

			

		

	
		
			
				Andrew Wommack magyarul megjelent könyvei

				Szent Szellem

				Miért elengedhetetlenül fontos a Szent Szellem keresztsége? Nélküle lehetetlen azt a gyümölcsöző életet élni, amit az Úr gyermekeinek szánt. Mielőtt Jézus tanítványai befogadták a Szent Szellemet, gyengék és félénkek voltak. De miután Pünkösdkor betöltekeztek Vele, egy csapásra Isten csodatevő erejének hőseivé váltak. Az Apostolok Cselekedetei 1,8-ból tudjuk, hogy mi is megkaphatjuk ugyanazt az erőt.

				Ha hisszük, hogy a Biblia valóban Isten Igéje, akkor azt is hinnünk kell, hogy mindenkit be akar tölteni Szellemével. Tévedés azt gondolnunk, hogy az üdvösséggel együtt automatikusan megkaptuk a Szent Szellem keresztségét, vagy hogy a velejáró csodák a jelenre már nem vonatkoznak.

				Sokan felteszik a kérdést: „muszáj nyelveken szólnom, amikor betölt a Szent Szellem?” Nem kötelesség, hanem előjog. Mint amikor veszünk egy pár teniszcipőt: a nyelvek járnak hozzá. Könyvében Andrew rámutat a nyelveken szólás érvényességére, szól a többi szellemi ajándék fontosságáról és néhány kevéssé ismert hasznáról. Végül elmagyarázza, hogyan kezdhetünk el nyelveken szólni a gyakorlatban.

				A kegyelem és Hit egyensúlya

				A mérleg serpenyője előnyödre billen A hit és a kegyelem olyan, mint a nátrium és a klór. Mind a nátrium, mind a klór, mérgező. Ha tetemesebb mennyiséget fogyasztunk bármelyikből, meghalunk. Ha viszont megfelelő arányban vegyítjük a kettőt, az eredmény nátrium-klorid: konyhasó. Só nélkül pedig nem élhetünk!

				Ugyanígy van a kegyelemmel és a hittel is. Fontos a kegyelem, de ha a hit kizárásáig hangsúlyozzuk, a mérleg átbillen, és nehézségeink támadhatnak. Az egyensúly érzékeny dolog!

				De most engedjük el magunkat! Kövessük Andrew Wommack lépéseit Isten Igéjén át és meggyőződhetünk róla: a mérleg serpenyője már átbillent – a mi előnyünkre! Andrew rávilágít, hogy a Biblia egyértelműen tanít mind a kegyelem, mind a hit jelentőségéről. Isten segítségével könnyen egyensúlyban tarthatjuk őket anélkül, hogy úgy éreznénk: csak erőlködünk, hogy imponáljunk Neki. 

				Élvezzük a felfedezést és az életet a kegyelem és a hit egyensúlyában! 

				Szellem, Lélek és Test

				Feltetted már valaha magadnak a kérdést, mi változott meg amikor „újjászülettél”? A tükörbe nézve ugyanazt látod, mint korábban- a tested nem változott meg. Viselkedésedben sem tapasztalsz javulást, még a régi kísértéseid is ugyanazok.

				Eltűnődsz: Megváltozott egyáltalán valami?

				A válasz e kérdésre alapvető fontosságú ahhoz, hogy bármit is elfogadhassunk Istentől. Csak e tudás birtokában kerülhetjük el az ilyen újra meg újra visszatérő, kétségekkel teli kérdéseket: „Hogyan várhatnék bármit is az Úrtól? Nem érdemlem meg, nem vagyok elég jó!”

				A SZELLEM, LÉLEK ÉS TEST segít kiiktatni a hitünket aláaknázó kétségeket. Segít elfogadni mindazt, amit Isten tartogat számunkra. 

				Új Teremtés vagy!

				Nagyon fontos, hogy megértsd, mi történt, amikor elfogadtad Jézust mint Megváltódat.

				Csak így akadályozhatod meg, hogy a sátán ellopja a szívedben elvetett Igét. Andrew tanítása biztos bibliai alapot nyújt, ami segíti a megértést.

				A Szentírásból megtudhatod, hogy az üdvösség több a bűnök bocsánatánál, bár azt is magában foglalja. A bűnbocsánat teszi lehetővé a bensőséges közösséget az Úrral, de annál sokkal többet adott neked, talán talán többet, mint amit el tudnál képzelni.

				Az Ige egyértelmű a múlt, a jelen és a jövő bűneivel kapcsolatban. Talán némi meglepetéssel olvasol erről. Andrew elmagyarázza mit jelent, hogy az üdvösség kegyelemből van, hit által, és rámutat a különbségre a kereszténység és a világ többi vallása között.

				A megtérés csak a kezdet. Ekkor lesz az ember tanítvány (tanuló, követő). Jézus tanításában tovább ment a   bűnbocsánatnál, kapcsolatra vezette az embereket az Atyával. Isten szemszögéből a bűnbocsánat csak az eszköz, a cél pedig, hogy közösségben legyünk Vele, és egyre jobban hasonlítsunk Jézushoz.

				Többet olvasni és megtudni az üdvösségről amit Jézus megszerzett nekünk, áldására lesz régi és új hívőnek egyaránt.

				Önközpontúság- Minden baj forrása

				A nehéz helyzetek alkalmat adnak arra, hogy kiderüljön, mi is lakozik a szívünkben.  Hatalmas pénzügyi nyomás, tönkrement házasság, egy szeretett rokon elveszítése krízist jelenthet valakinek, míg egy másik ember számára  lehetőség arra, hogy Isten Igéjének ereje bizonyítást  nyerjen. Mi hát akkor a különbség? Erre a kérdésre ad választ Andrew Wommack ebben a könyvében. 

				Egyenesen a dolog lényegéről beszél és világosan tanít arról, hogy különböző módon reagálva, miként néz szembe két ember azonos mód nyomasztó élethelyzetekkel. Megérti a kedves Olvasó, hogy mit jelent a Bibliában  a „Krisztussal együtt megfeszíttettem. Nem én élek többé, hanem a Krisztus él bennem.” és, hogy ez a tudás megváltoztathatja a krízis helyzetekben adott válaszainkat. 

				A szeretet , az öröm és a békesség még a legrosszabb helyzetekben is a miénk lehet.

				Az érzelmek megzabolázása

				Érzelmeinket -

				●	élvezni kellene

				●	jónak teremtették

				●	minden embernek tudni kellene irányítania őket. 

				Valószínűleg kapásból eszedbe jutnak olyan	esetek, amikor nagyon lobbanékony voltál, és a legkisebb kellemetlenségre vagy provokációra ugrottál. Azután vissza kellett menned elnézést kérni azért, hogy így elragadtattad magad. SOHA TÖBBÉ! Az érzelmek megzabolázása c. könyv arra tanít meg minket, hogyan vállaljunk felelősséget az érzelmeinkért, és hogyan uralkodjunk önmagunkon. Andrew Wommack a saját tapasztalatait osztja meg velünk, beleértve a vietnami háborús élményeit is. Bemutatja, hogy miért vannak érzelmi problémáink, megoldásokat kínál a Bibliából, és elmondja, hogy Isten válaszai miért hoznak maradandó, tartós eredményeket. Az érzelmek irányításáról könnyű beszélni, de sokkal nehezebb cselekvő módon uralkodni felettük! A jó hír az, hogy mindez lehetséges! Mindenkinek javára válhat ez a könyv. Az olyan ember, aki tudomást sem vesz és figyelemre sem méltatja éltének érzelmi részét nem lehet ó sikeres és nem lehet teljesen elégedett életével. Ez a könyv Isten Igéjének igazságaira mutat rá, és garantálja érzelmeink és cselekedeteink megváltozását! 

				A megzabolázni szó definíciója: Megfékezni és irányítani az erejét.

				Milyen az Isten valójában?

				Kicsoda Isten?

				„Megpróbáltam tökéletes lenni, olyan, amilyennek Isten akar, de úgy tűnik képtelen vagyok rá. Feladom.” 

				„Tudom, hogy Isten szeret engem, de úgy tűnik sohasem válaszol imáimra.”

				 „Mindent úgy teszek, ahogy azt a Biblia tanítja, akkor miért nem áldott meg Isten ígérete szerint?”

				„Isten skizofrén? A Biblia nem más, mint egy könyv, tele csupa ellentmondással.”

				Ezekhez hasonló kérdések és vélemények kényszerítették Andrew Wommack-ot arra a hihetetlenül egyszerű elvnek a megírására, ami ebben a könyvében olvasható.

				Gyakran az emberi nézőpont és a kereszténység alapelvei elhomályosítják Isten valódi természetét – azon Istent, aki nem akar semmi mást, csak intim, baráti kapcsolatban élni gyermekeivel.

				Ha azon tűnődsz, kicsoda Isten, vagy azon, hogy törődik-e veled, akkor engedd meg, hogy Andrew megmutassa milyen az Isten valójában.

				„Hiszem, hogy az egyetlen ok, ami miatt te vagy én nem szeretjük még jobban Istent, az azért van, mert rosszul mutatták be – mi pedig félre értettük – Őt.” Andrew Wommack

			

		

	
		
			
				Jézus mindenkit meggyógyított

				Az evangéliumokban 17 olyan esettel találkozunk, amikor Jézus minden jelenlévő beteget meggyógyított:

				Máté evangéliuma 4,23-24; 8,16-17; 9,35; 12,15; 14,14, 14,34-36; 15,30-31; 19,2; 21,14; 

				Márk evangéliuma 1,32-34, 1,39; 6,56;

				Lukács evangéliuma 4,40; 6,17-29; 7,21; 9,11; 17,12-17.

				További 47 olyan másik igehely van, amikor egyszerre csak egy vagy két embert gyógyított meg:

				 Máté evangéliuma 8,1-4, 8,5-13, 8,14-15, 8,28-34; 9,1-8, 20-33; 12,10-13, 40-45; 2,1-12; 3,1-5; 5,1-20, 25-43; 7,24-37; 8,22-26; 9,14-29; 10,46-52;

				 Lukács evangéliuma 4,33-39; 5,12-15, 17-26; 6,6-10; 7,1-17; 8,27-39, 43-56; 9,37-42; 11,14; 13,11-17; 14,1-5; 18,35-43; 22,51;

				János evangéliuma 4,46-54; 5,2-15; 9,6-7; 11,43-44.

				Sehol nem találjuk azt az igében, hogy Jézus visszautasított volna bárkit, aki meg akart gyógyulni. Jézus maga mondja a János evangéliuma 5,19 és 8,28-29 versekben, hogy önmagától semmit sem tett, csak azt cselekedte, amit Atyjánál látott. Jézus tettei pedig elég bizonyítékul szolgálnak arra, hogy Isten mindig azt akarja, hogy meggyógyuljunk. 

			

		

	
		
			
				Elérhetőségek

				A könyvek megrendelhetők a 0630 4749631 ill. a 0630 4119786- os telefonszámokon, megvásárolhatók a

				http://www.awme.net/shop/list/83 honlapról illetve az alábbi könyvesboltokban:

				CLC könyvesboltokban 1176 Budapest, VII., Hársfa u. 19.

				CLC Könyvesbolt Miskolc, Szeles u. 4. H- 3526

				Tiszta Forrás könyvesboltban Győr, Aradi Vértanúk u. 2.

				TEKK Sorsfordító könyvesboltban, Budapest, 1074 Rottenbiller u. 24 http://sorsfordito.addel.hu

				

				 Ha kapcsolatba szeretne lépni Andrew Wommack Szolgálatával, kérjük írjon az alábbi címre:

				 Andrew Wommack Ministries of Europe
P.O. Box 4392 , Walsall WS1 9AR, England

				Tel: +44(0)1922 473300

				enquiries@awme.net

				http://www.awme.net

				 Kérem csatolja az imakéréseit és az észrevételeit, amikor ír!

			

		

	
		
			
				A szerzőről

				Andrew több mint három évtizede járja Amerikát és a világot. Hirdetve az Evangélium igazságait. Isten Igéjének mély kinyilatkoztatásait egyértelmű egyszerűséggel tanítja, hangsúlyozva Isten feltétel nélküli  szeretetét, a kegyelem és a hit egyensúlyát. Rádió- és tévéműsorai milliókhoz jutnak el szerte a világban. 1994-ben megalapította a Charis Bibliai Főiskolát Colorado Springs-ben, majd Chicago-ban, azóta pedig már más országokban is, mint Angliában,  és Oroszországban. Andrew egész könyvtárat megtöltő tanításai hozzáférhetők nyomtatásban, audio és videofelvételek formájában. Szolgálata, mint már kezdettől fogva, továbbra is ingyen küldi a CD /  hangkazettákat, a szerényebb anyagi körülmények között élőknek.

				Andrew Wommack Ministries Hungary
9173 Győrladamér, Országút utca 7, Hungary
Email: hungary@awme.net
http://www.awme.hu

